c: text/html

text:
ႁူဝ်ပဝ်ႈသႃမၶူမ်းပၢႆးပၺ်ၺႃလႄႈၾိင်ႈငႄႈတႆး ၵဵင်းမႆႇ ၾၢင်ႉတိူၼ်ပီႈၼွင်ႉတႆး ႁႂ်ႈၵိုတ်းလိုဝ်ႈဝႆႉ လွင်ႈၵႂႃႇၼင်ႈတြႃးတီႈ ဝတ်ႉၽရႃႉထမ်းမၵၢႆး
ႁူဝ်ပဝ်ႈသမႃးၶူမ်းပၢႆးပၺ်ၺႃလႄႈၾိင်ႈငႄႈတႆး ၵဵင်းမႆႇ၊ ၾၢင်ႉတိူၼ်ထိုင်ပီႈၼွင်ႉတႆးတင်းလၢႆဝႃႈ ၼႂ်းၸူဝ်ႈၸႃႈၼႆႉ ႁႂ်ႈပီႈၼွင်ႉတႆးၾၢင်ႉတိူၼ်ၵၼ်၊ ႁႂ်ႈၵိုတ်းလိုဝ်ႈဝႆႉ လွင်ႈဢွၵ်ႇၶၢဝ်းတၢင်းၵႂႃႇ ၼင်ႈတြႃး (ပတိပတ်ထမ်း) တီႈဝတ်ႉၽရႃႉထမ်းမၵၢႆး၊ မႆႈၸႂ်ၸွမ်းၵူဝ်လႆႈတူၵ်းပဵၼ်ၶိူင်ႈမိုဝ်း ၵဵဝ်ႇၶွင်ႈၵၢၼ်မိူင်း။
"လွင်ႈၼႆႉ 1.မႆႈၸႂ်ၸွမ်းသင်ၶ (မုၼ်ၸဝ်ႈမုၼ်ၸၢင်း)တႆးႁဝ်း ၸိူဝ်းဢမ်ႇမီးဝႂ်သုတ်ႉထိ။ 2.မႆႈၸႂ်ၸွမ်းတၵ်ႉၵႃႇ သတ်ႉထႃးႁဝ်း ၸိူဝ်းၶဝ်ႈၵႂႃႇပတိပတ်ထမ်း (ၼင်ႈတြႃး)၊ ပေႃးၶဝ်ႈၵႂႃႇတၢင်းသႃသၼႃပုတ်ႉထၸဝ်ႈၸိူဝ်းၼႆႉတႄႉ တေဢမ်ႇပဵၼ်သင်၊ ၵူၺ်းၵႃႈ ႁဝ်းၵူဝ်ဝႃႈ ၵႂႃႇၵဵဝ်ႇၶွင်ႈၸွမ်းၵၢၼ်ဝၢၼ်ႈၵၢၼ်မိူင်း၊ ၵူဝ်တူၵ်းပဵၼ်ၶိူင်ႈမိုဝ်းသေ မီးလွင်ႈတုမ်ႉတိူဝ်ႉပႃးပီႈၼွင်ႉတႆးႁဝ်း"- ႁူဝ်ပဝ်ႈသမႃးၶူမ်းလႄႈပၢႆးပၺ်ၺႃ ၵဵင်းမႆႇ ဢႃးၸၢၼ်သူမ်ၸိတ်ႇ လၢတ်ႈ။
သင်ႇလၢတ်ႈထိုင် ပီႈၼွင်ႉတႆးပႃးဝႃႈ- ႁဝ်းတေၵႂႃႇပတိပတ်ထမ်း (ၼင်ႈတြႃး)ၼႆၵေႃႈ မၼ်းမီးလၢႆတီႈလၢႆတၢင်းယူႇ၊ ၵႂႃႇၼင်ႈတၢင်ႇတီႈၵေႃႈလႆႈ၊ ၼင်ႈတီႈႁိူၼ်းၵေႃႈလႆႈ၊ ဝတ်ႉဝႃးဢၼ်မီးပၢင်ၼင်ႈတြႃးၼၼ်ႉ တီႈလႂ်ၸမ်ၵေႃႈ ၵႂႃႇတီႈၼၼ်ႈၵေႃႈလႆႈ။ ပေႃးႁဝ်းၶဝ်ႈၵႂႃႇတီႈၼႆႈ တၢင်းၸဝ်ႈၼႃႈတီႈၶဝ်ၵေႃႈ ၸႂ်ႉမၢႆမီႈႁႅင်းဝႆႉဢိတ်းၼိုင်ႈ၊ ၵူဝ်ႁဝ်းၵႂႃႇၵဵဝ်ႇၶွင်ႈၵၢၼ်ဝၢၼ်ႈၵၢၼ်မိူင်း၊ ၵူဝ်လႆႈတုမ်ႉတိူဝ်ႉပႃးပီႈၼွင်ႉတႆးႁဝ်း၊ လွင်ႈၼႆႉ ပီႈၼွင်ႉတႆးႁဝ်းၵေႃႈၾၢင်ႉသတိၵၼ်ဢိတ်းၼိုင်ႈ- ဝႃႈၼႆ။
တင်ႈတႄႇၶၢဝ်းတၢင်းမွၵ်ႈႁိမ်းၽၢၵ်ႇလိူၼ်မႃးၼႆႉ မီးပၼ်ႁႃလွင်ႈဝူင်ႈၵၢင် တၢင်းဝတ်ႉၽရႃႉထမ်းမၵၢႆး လႄႈၸဝ်ႈၼႃႈတီႈၸွပ်ႇထတ်းၶိုၵ်ႉတွၼ်း (DSI) ႁၢဝ်ႈႁႅင်းမႃး။ တၢင်းၵၢၼ်ထႆးလႆႈၸႂ်ႉမၢႆမီႈမတ်ႉတႃ 44 သေ ၵုမ်းၵမ်ပိုၼ်ႉတီႈၶဝ်ႈၵူတ်ႇထတ်း ၼႂ်းဝတ်ႉၽရႃႉထမ်းမၵၢႆးမႃး၊ ဝၢႆးသေၸဝ်ႈၵွၼ်းဝတ်ႉ တူၼ်ၶူးလူင်ထမ်းမၶျယူဝ်ႊ ဢမ်ႇယွမ်းၵႂႃႇၶဝ်ႈမွပ်ႈတူဝ် ၸီႉၸႅင်ႈၼႄလွင်ႈတၢင်း ၶူဝ်းၶွင်ငိုၼ်းၶမ်းၶဝ်ႈဝတ်ႉဝႃး ၸွမ်းၼင်ႇထုၵ်ႇၵၢဝ်ႇႁႃဝႃႈ ဢမ်ႇထုၵ်ႇမႅၼ်ႈၸွမ်းမၢႆမီႈ။ ၸဝ်ႈၼႃႈတီႈတၢင်းၵၢၼ်ထႆး လႆႈဢဝ်ဝႂ်လုမ်းတြႃးသေ လူင်းပိုၼ်ႉတီႈသွၵ်ႈႁႃ ပိူဝ်ႈတႃႇတီႉၺွပ်းၵုမ်းတူဝ် ၸဝ်ႈတူၼ်ၶူးလူင်ထမ်းမၶျယူဝ်း။
လွင်ႈၼႆႉ ႁဵတ်းႁႂ်ႈသင်ၶၸဝ်ႈၼႂ်းဝတ်ႉၽရႃႉထမ်းမၵၢႆး၊ လုၵ်ႈၼွင်ႉၵဝ်ႇဝတ်ႉၽရႃႉထမ်းမၵၢႆး၊ ၵူၼ်းႁဵတ်းၵၢၼ်မိူင်း ၵမ်ႈၽွင်ႈ၊ ၵူၼ်းဝၢၼ်ႈၵူၼ်းမိူင်းတင်းၼမ် ဢမ်ႇႁၼ်လီၸွမ်း၊ တုၵ်းယွၼ်းႁႂ်ႈပူတ်းပႅတ်ႈ မၢႆမီႈမတ်ႉတႃ 44 ။
ၵဵဝ်ႇၵပ်းလွင်ႈၼႆႉ ၸွမ်းၼင်ႇသိုဝ်ႇၶၢဝ်ႇထႆး ဢွၵ်ႇၵႂႃႇၼၼ်ႉ ၸွမ်ၽွင်းလူင်ပရႃႇယုတ်ႉ ၵျၼ်ႊဢူဝ်ႊၶျႃး ဢၼ်ပဵၼ်ပႃးႁူဝ်ၼႃႈၾၢႆႇပႂ်ႉပႃးလွင်ႈငမ်းယဵၼ်ၸိူဝ်ႉၸၢတ်ႈ (ၶေႃးသေႃၶျေႃး) ၸႅင်ႈလၢတ်ႈလွင်ႈလႆႈၸႂ်ႉမၢႆမီႈ မတ်ႉတႃ 44 ၵုမ်းၵမ်ပိုၼ်ႉတီႈ ဝတ်ႉၽရႃႉထမ်းမၵၢႆးဝႃႈ- "ၵႃႈပူၼ်ႉမႃးမၢႆမီႈပၵတိၸႂ်ႉဢမ်ႇလႆႈ၊ လူင်ပွင်ၸိုင်ႈၸင်ႇလႆႈတႅပ်းတတ်းၸႂ်ႉမတ်ႉတႃ 44 ။ တီႈတႄႉမၼ်း ၾၢႆႇပႂ်ႉမႃးလွင်ႈငမ်းယဵၼ်ၸိူဝ်ႉၸၢတ်ႈ ႁၼ်ထိုင်ဝႃႈလွင်ႈၼႆႉ မၼ်းပဵၼ်ပၼ်ႁႃႁူမ်ႈၵၼ်ၵူၼ်းတင်းမိူင်း ဢၼ်ၸႂ်ႉမၢႆမီႈဢီႈသင်ၵေႃႈ ဢဝ်မႃးၸႂ်ႉႁဵတ်းတီႈၵူၼ်းဢမ်ႇလီဢမ်ႇလႆႈယဝ်ႉ။ ဝၼ်းမိူဝ်းၼႃႈၼႆႉ သင်ဝႃႈဢမ်ႇမီးမၢႆမီႈမတ်ႉတႃ 44 ၊ ဢမ်ႇမီးၸုမ်းပႂ်ႉပႃးလွင်ႈငမ်းယဵၼ်ၸိူဝ်ႉၸၢတ်ႈယဝ်ႉ တေယူႇၵၼ်ၵႂႃႇလႆႈၸိူင်ႉႁိုဝ်၊ တေယွမ်းပၼ်ပိူင်ပဵၼ် လွင်ႈၸႂ်ႉမၢႆမီႈမူႇၸုမ်းပဵၼ်ယႂ်ႇလိူဝ်သေ မၢႆမီႈဝၢၼ်ႈမိူင်းလႄႈႁွင်ႈၵၢၼ်လူင်ၾၢႆႇၽဵင်ႇပဵင်းပဵၼ်ထမ်းၸိူင်ႉၼႆၼႆႉ ၵိူတ်ႇၶိုၼ်ႈၵႂႃႇမိူဝ်းၼႃႈတိၵ်းတိၵ်းႁႃႉ။ လွင်ႈၼႆႉ ႁႂ်ႈၵူႈၵေႃႉၸွႆႈၵၼ်ထတ်းသၢင်ဝႃႈ လွင်ႈလႂ်ၽိတ်း လွင်ႈလႂ်ထုၵ်ႇ၊ ၼင်ႇႁိုဝ်တေပဵၼ်လွင်ႈၸွႆႈၵၼ်ႁဵတ်းႁႂ်ႈဝၢၼ်ႈမိူင်း မီးလွင်ႈႁူမ်ႇလူမ်ႈလွတ်ႈၽေး"- ၼႆယဝ်ႉ။
ၾၢႆႇၼိုင်ႈတၢင်းၼိုင်ႈ ၼႂ်းသိုဝ်ႇထႆးၵေႃႈလၢတ်ႈထႅင်ႈဝႃႈ- ၸွမ်သိုၵ်း သၼ်ရသိူၼ် လၢတ်ႈဝႃႈ- လူင်ပွင်ၸိုင်ႈထႆး ၶႂ်ႈတုၵ်းယွၼ်းမုၵ်ႉၸုမ်း/ ၸၢဝ်းပုတ်ႉထၵူႈၸိုင်ႈမိူင်း ႁႂ်ႈထတ်းသၢင်ႁူႉၸွမ်းလွင်ႈပဵၼ်တႄႉမီးတႄႉ ၵဵဝ်ႇၵပ်းလွင်ႈၼႆႉ ပိူဝ်ႈတႃႇယႃႇႁႂ်ႈတူၵ်းပဵၼ်ၶိူင်ႈမိုဝ်းတၢင်းၵၢၼ်မိူင်းၶွင် လွင်ႈႁၢႆႉမိူၵ်ႈ။ ၶႂ်ႈတုၵ်းယွၼ်းထိုင် ၸုမ်းသိုဝ်ႇဝႃႈ ႁႂ်ႈႁၢႆးငၢၼ်းၶၢဝ်ႇပၼ် လွင်ႈဢၼ်ပဵၼ်တႄႉမီးတႄႉ ႁႂ်ႈၵူၼ်းတင်းလုမ်ႈၾႃႉလႆႈႁူႉၸွမ်း- ၼႆယူႇ။
သိုပ်ႇဢၢၼ်ႇ
ၽူႈလူင်ႉလႅၼ်ႇလိၵ်ႈလၢႆးတႆး ႁူပ်ႉဢုပ်ႇၵုမ်ၵၼ် တႃႇတေယုၵ်ႉမုၼ်းပၢႆးပၺ်ၺႃမိူင်းတႆး ပွၵ်ႈၵမ်း 2
ၸိုင်ႈတႆးပွတ်းၸၢၼ်း တီႈဝဵင်းလူင်တူၼ်ႈတီးၼၼ်ႉ ၽူႈလူင်ႉလႅၼ်ႇလိၵ်ႈလၢႆးတႆး ႁူပ်ႉထူပ်း ဢုပ်ႇဢူဝ်းၵၼ် ႁႃသဵၼ်ႈတၢင်း၊ ဝၢင်းၽႅၼ်ၵၢၼ် ယုၵ်ႉမုၼ်းပၢႆးပၺ်ၺႃတႆး ႁႂ်ႈၶိုၼ်ႈသင်ႉၶိုၼ်ႈသုင် ။
ဝၼ်းတီႈ 25-26/02/2017 ၵဝ်ႉငဝ်ႈပူၵ်းပွင် ပၢႆးပၺ်ၺႃလႄႈ မုၼ်းလႅင်းဝၢၼ်ႈဢိူင်ႇ ၸိုင်ႈတႆး ၸတ်းႁဵတ်း ပၢင်ႁူပ်ႉထူပ်းဢုပ်ႇဢူဝ်းၵၼ် တႃႇႁႃလၢႆးတၢင်းပူၵ်းပွင် ပၢႆးပၺ်ၺႃတႆး တီႈဝဵင်းတူၼ်ႈတီး ၸိုင်ႈတႆးပွတ်း ၸၢၼ်း။ ၽူႈမီးပိုၼ်းႁူႉပၢႆးႁၼ် မိူၼ်ၼင်ႇ ၸဝ်ႈၶူးလူင် Dr.ၶမ်းမၢႆ ထမ်မသႃမိ ၊Dr. ၸၢႆးၼေႃႇၶိူဝ်း၊ Dr.ၸၢႆးသၢင်ႇဢၢႆႈ၊ Dr.ၶမ်းမိူင်း၊ ၵေႃလိၵ်ႈလၢႆးတႆး၊ ၽူႈတူင်ႉၼိုင်လွင်ႈပၢႆးပၺ်ၺႃ ဢိၵ်ႇၽူႈသူၼ်ၸႂ် ၶဝ်ႈႁူမ်ႈမွၵ်ႈ 100 ပၢႆ။
တီႈပၢင်ဢုပ်ႇဢူဝ်းၵၼ်ၼၼ်ႉ ၽူႈလူင်ႉလႅၼ်ႇလိၵ်ႈလၢႆးတႆးၶဝ်ၸဝ်ႈ ဢုပ်ႇၵုမ်ၵၼ်ႁႃလွၵ်းလၢႆး ပိူဝ်ႈတႃႇ ပူၵ်းပွင်ယုၵ်ႉမုၼ်း ႁႂ်ႈပၢႆးပၺ်ၺႃၼႂ်းၸိုင်ႈတႆး ၶိုၼ်ႈယႂ်ႇမႂ်ႇသုင်ၶၢဝ်းယၢဝ်း၊ ၼင်ႇႁိုဝ်ပၢႆးပၺ်ၺႃ ၼႂ်းဝၢၼ်ႈ ၼႂ်းသူၼ် ၼႂ်းဝၢၼ်ႈၼႂ်းဢိူင်ႇ ၸွမ်းဝၢၼ်ႈၼွၵ်ႈၼႃးပၢင်ႇ တေႁုၼ်ႈမုၼ်း ၶိုၼ်ႈယႂ်ႇမႂ်ႇသုင်မႃး ၶိုတ်းပဵင်း ပိူၼ်ႈလႆႈ ၸိူဝ်းၼႆႉမႃးဢုပ်ႇၵုမ်ထတ်းသၢင်ၵၼ်ၶိုၼ်းဝႃႈ တေဝၢင်းၽႅၼ်ၸိူင်ႉႁိုဝ်?၊ တေႁူမ်ႈၵၼ်ၸိူင်ႉႁိုဝ်?၊ တေပူင်သွၼ် ၸိူင်ႉႁိုဝ်?ၸဵမ်ၸိူဝ်းၼႆႉ ဝႃႈၼႆ။
ယိူင်းဢၢၼ်းဢၼ်လႆႈၸတ်းႁဵတ်းတႄႉၵေႃႈ ၼင်ႇႁိုဝ် တေၵေႃႇတင်ႈလႆႈၶွမ်ႊမတီႊႁူမ်ႈႁဵတ်းသၢင်ႈ၊ လွင်ႈ ၵၢၼ်ႁဵၼ်းၵၢၼ်သွၼ်ၼႆႉ ႁႂ်ႈလႆႈပဵၼ်တႃႇတၢင်ၸိူဝ်ႉၶိူဝ်းတႆး၊ ပေႃႇလသီႇမၼ်းၵေႃႈ ႁႂ်ႈပဵၼ်တႃႇတႆး၊ ပိူင်သွၼ် မၼ်းၵေႃႈ ႁႂ်ႈၶိုၼ်းသိုပ်ႇၵမ်ႉတႃႇၸိူဝ်ႉၶိူဝ်းႁဝ်းၵႂႃႇ။
ၽူႈလူင်ႉလႅၼ်ႇလိၵ်ႈလၢႆးပၢႆပေႇတႆး ၻွၵ်ႊတိူဝ်ႊၸၢႆးၼေႃႇၶိူဝ်းလၢတ်ႈဝႃႈ - “ မိူဝ်ႈလဵဝ်တၢင်ႇၸၢဝ်းၶိူဝ်း မိူၼ်ၼင်ႇၶၢင်၊ မွၼ်း၊ ယၢင်းၸိူဝ်းၼႆႉ ပိူၼ်ႈဢွၼ်ၵၼ်ႁၢင်ႈႁႅၼ်းဝႆႉလွင်ႈပၢႆးပၺ်ၺႃယဝ်ႉ။ ပေႃးႁဝ်းဢမ်ႇမႃး ထူပ်းၵၼ်၊ ဢမ်ႇမႃးႁူမ်ႈမိုဝ်းၵၼ်ၸိုင် မိူဝ်းၼႃႈမႃးႁဝ်းတေတူၵ်းလိုၼ်းပိူၼ်ႈၵႂႃႇတိၵ်းတိၵ်းယဝ်ႉ၊ ၵွပ်ႈၼၼ် လႄႈ ၶႂ်ႈႁႂ်ႈပီႈၼွင်ႉၵူၼ်းမိူင်းတႆးၵူႈၵေႃႉ ဢွၼ်ၵၼ်သႂ်ႇၸႂ် ပၢႆးပၺ်ၺႃ တၢင်းႁူႉတၢင်းႁၼ် ၵၼ်ၼမ်ၼမ် သေၵမ်း ” ဝႃႈၼႆ။
ပၢင်ႁူပ်ႉထူပ်းဢုပ်ႇဢူဝ်းၵၼ် ၵဵဝ်ႇၵပ်းလွင်ႈပၢႆးပၺ်ၺႃမိူင်းတႆးၼႆႉ မိူဝ်ႈဝၼ်းတီႈ 19-21/12/2016 ၼၼ်ႉၵေႃႈဢုပ်ႇဢူဝ်းၵၼ်ယဝ်ႉၵမ်းၼိုင်ႈ။ တီႈပၢင်ၵုမ်ၼၼ်ႉ မီးတူဝ်တႅၼ်းၵေႃလိၵ်ႈလၢႆးလႄႈၾိင်ႈငႄႈတႆး ၵူႈၸႄႈဝဵင်း၊ ၸုမ်းတူင်ႉၼိုင်တူင်ႇဝူင်းၵူၼ်း ၵူႈၸႄႈဝဵင်း၊ ၽူႈလူင်ႉလႅၼ်ႇၵဵဝ်ႇၵပ်းလိၵ်ႈလၢႆးတႆး ၻွၵ်ႊတိူဝ်ႊ ၸၢႆးသၢင်ႇဢၢႆႈ၊ ၻွၵ်ႊတိူဝ်ႊ ၸၢႆးသၢင်ႇၽေႇ၊ ၻွၵ်ႊတိူဝ်ႊၸၢႆးၼေႃႇၶိူဝ်း၊ သြႃႇၸၢႆးၶမ်းမိူင်း၊ ၶူးပူင်သွၼ်လူင် လုင်းၸၢႆးၾႃႈ ၸိူဝ်းၼႆႉမႃးၶဝ်ႈႁူမ်ႈမွၵ်ႈ 100 ပၢႆ။
သိုပ်ႇဢၢၼ်ႇ
ပႃႇတီႇႁူဝ်သိူဝ် SNLD လူင်းသူၼ်းတုမ် ပီႈၼွင်ႉၵူၼ်းမိူင်းတႆး ၶဝ်ႈလိူၵ်ႈတင်ႈသွမ်ႈ
ပႃႇတီႇႁူဝ်သိူဝ် SNLD လူင်းႁူပ်ႉထူပ်းသူၼ်းတုမ် ပေႃႈမႄႈပီႈၼွင်ႉၵူၼ်းမိူင်းတႆး တၢင်းပွတ်း မိူင်းသူႈ၊ ၵေးသီးလႄႈ ၵဵင်းတုင် ၶဝ်ႈလိူၵ်ႈတင်ႈသွမ်ႈ ဢၼ်တေၸတ်းႁဵတ်း ၼႂ်းႁူဝ်လိူၼ် ဢေႊပရိူဝ်ႊ ပီ 2017 ၼႆႉ။
ဝၼ်းတီႈ 28/02/2017 ယၢမ်းၵၢင်ၼႂ် ငဝ်ႈငုၼ်းတီႇမူဝ်ႇၶရေႇၸီႇ ၸိူဝ်ႉၶိူဝ်းတႆး/ ပႃႇတီႇႁူဝ်သိူဝ် (SNLD) လူင်းႁူပ်ႉထူပ်းသူၼ်းတုမ် ပေႃႈမႄႈပီႈၼွင်ႉၵူၼ်းမိူင်း ၼႂ်းၸႄႈဝဵင်းၵဵင်းတုင် ၸိုင်ႈတႆး ပွတ်းဢွၵ်ႇၶူင်း တီႈဝၢၼ်ႈၵဵင်းၽွင်း ဢိူင်ႇယၢင်းလေႃး၊ သပ်းလႅင်းသူၼ်းတုမ်ၼႄ လွင်ႈမူႇပိူင်ပႃႇတီႇ၊ လွၵ်ႈလၢႆးတွတ်ႈၶႅပ်းၵၢင်ၸႂ် ၸဵမ်ၸိူဝ်းၼႆႉ ဝႃႈၼႆ။
ၸၢႆးထုၼ်း ႁူဝ်ပဝ်ႈ ပႃႇတီႇႁူဝ်သိူဝ် ၸႄႈဝဵင်းၵဵင်းတုင် လၢတ်ႈဝႃႈ “ ယူႇတီႈပႃႇတီႇႁူဝ်သိူဝ် ႁဝ်းၶႃႈ သေ လူင်းသူၼ်းတုမ်ပီႈၼွင်ႉၵူၼ်းမိူင်းႁဝ်း တၢင်းၵဵင်းတုင်ၼႆႉ ႁဝ်းၶႃႈ လႆႈလူင်းသူၼ်းတုမ် တႄႇဢဝ် ဝၼ်းတီႈ 17/02/2017 မႃး၊ ႁဝ်းၶႃႈ သပ်းလႅင်းပၼ်ပေႃႈမႄႈပီႈၼွင်ႉၵူၼ်းမိူင်းတႄႉ လွင်ႈမူႇပိူင် ၾႅတ်ႊတရႄႊပႃႇတီႇႁဝ်း၊ လွင်ႈလွၵ်းလၢႆးတွတ်ႈၶႅပ်းၵၢင်ၸႂ် ၸဵမ်ၸိူဝ်းၼႆႉ” ဝႃႈၼႆ။
ပႃႇတီႇႁူဝ်သိူဝ် ၸႄႈဝဵင်းၵဵင်းတုင် SNLD လူင်း သူၼ်းတုမ် ၼႂ်းၸႄႈဝဵင်းၵဵင်းတုင် မိူၼ်ၼင်ႇ ဢိူင်ႇ ၵၢတ်ႇထၢႆႈ၊ ဢိူင်ႇဝတ်ႉသၢဝ်း၊ ဢိူင်ႇယၢင်းလေႃး လႄႈ ဢိူင်ႇ မိူင်းၶွၼ် ၸိူဝ်းၼႆႉ ဝႃႈၼႆ။
ယူႇတီႈပႃႇတီႇသိူဝ်ၽိူၵ်ႇ SNDP ၸႄႈဝဵင်းၵဵင်းတုင်သမ်ႉ တေႃႈလဵဝ် တိုၵ်ႉႁၢင်ႈႁႅၼ်ႈတႃႇ လူင်းႁူပ်ႉ ထူပ်း ပေႃႈမႄႈပီႈၼွင်ႉၵူၼ်းမိူင်းၼႂ်းၵဵင်းတုင် ဢမ်ႇႁိုင်ၼၢၼ်းၼႆႉ တေလူင်းပိုၼ်ႉတီႈႁူပ်ႉထူပ်း ၵူၼ်းမိူင်းသေ သူၼ်းတုမ်ၼင်ႇၵဝ်ႇ ဝႃႈၼႆ။
ၸၢႆးသိူဝ်ႁၢၼ် ၾၢႆႇယိပ်းသဵၼ်ႈမၢႆၵေႃပွင်ၵၢၼ်ငဝ်ႈငုၼ်း ပႃႇတီႇသိူဝ်ၽိူၵ်ႇလၢတ်ႈဝႃႈ “ ဢမ်ႇႁိုင် ဢမ်ႇၼၢၼ်းၼႆႉ ႁဝ်းၶႃႈ တေလူင်းႁူပ်ႉထူပ်းပေႃႈမႄႈပီႈၼွင်ႉၵူၼ်းမိူင်းႁဝ်း ၼႂ်းၸႄႈဝဵင်းၵဵင်းတုင် ယဝ်ႉ၊ ယွၼ်ႉတေႃႈလဵဝ် ႁဝ်းၶႃႈ တိုၵ်ႉဢွၼ်ၵၼ်ႁၢင်ႈႁႅၼ်းဝႆႉယူႇ၊ ယူႇတီႈပႃႇတီႇႁဝ်းၶႃႈသေ တေ လူင်းသပ်းလႅင်းသူၼ်းတုမ် ပၼ်ပီႈၼွင်ႉႁဝ်းၶႃႈသမ်ႉ မိူၼ်ၼင်ႇ လွင်ႈၾႅတ်ႊတရႄႊ၊ ၶွတ်ႇၽွတ်ႈ ၵေႃၸဝ်ႈႁႆႈၸဝ်ႈၼႃးလႄႈ ၵၢၼ်လိူၵ်ႈတင်ႈ ၸဵမ်ၸိူဝ်းၼႆႉ” ဝႃႈၼႆ။
ၼႂ်းၸႄႈဝဵင်းၵဵင်းတုင် မီးပႃႇတီႇၵၢၼ်မိူင်း ဢၼ်တေၶဝ်ႈလိူၵ်ႈတင်ႈသွမ်ႈ တင်းမူတ်း 6 ဢၼ်။ မိူၼ်ၼင်ႇ ပႃႇတီႇႁူဝ်သိူဝ်၊ ပႃႇတီႇသိူဝ်ၽိူၵ်ႇ၊ ပႃႇတီႇၼူၵ်ႉယုင်း၊ ပႃႇတီႇသၢင်ႇသီႈ၊ ပႃႇတီႇဢႃးၶႃႇလႄႈ ပႃႇတီႇလႃးႁူႇ ၸဵမ်ၸိူဝ်းၼႆႉ ဝႃႈၼႆ။
ၵူၺ်းၵႃႈ ပၢင်လိူၵ်ႈတင်ႈသွမ်ႈ ဢၼ်တေၸတ်းႁဵတ်းၼႂ်းႁူဝ်လိူၼ်ဢေႊပရိူဝ်ႊၼႆႉ ယူႇတီႈပႃႇ တီႇၵွင်ၸႆး ESSDDP တေဢမ်ႇၶဝ်ႈလိူၵ်ႈတင်ႈသွမ်ႈ ဝႃႈၼႆ။
ၼေႃႇၽူႈတႅၼ်းပႃႇတီႇႁူဝ်သိူဝ် ဢၼ်တေၶဝ်ႈလိူၵ်ႈတင်ႈသွမ်ႈ ၼႂ်းၸႄႈဝဵင်းၵဵင်းတုင်သမ်ႉ လုင်းၸၢႆးလူင်၊ ၼေႃႇၽူႈတႅၼ်းပႃႇတီႇသိူဝ်ၽိူၵ်ႈသမ်ႉ လုင်းၸၢႆးယွတ်ႈႁွင် ဝႃႈၼႆ။
ၼွၵ်ႈလိူဝ်သေၼႆႉ ၼႂ်းမိူင်းတႆး ဢၼ်လုတ်ႈႁၢမ်းပဝ်ႇတီႈၼင်ႈသၽႃး တင်းမူတ်းမီး 8 တီႈၼင်ႈ မိူၼ်ၼင်ႇ ၸႄႈဝဵင်းမိူင်းသူႈ 3 တီႈၼင်ႈ၊ ၸႄႈဝဵင်းၵေးသီး 3 တီႈၼင်ႈ၊ ၸႄႈဝဵင်းၵဵင်းတုင် 1 တီႈ ၼင်ႈလႄႈ ၸႄႈဝဵင်းယွင်ႁူၺ်ႈ 1 တီႈၼင်ႈ ၸဵမ်ၸိူဝ်းၼႆ။ ၼွၵ်ႈသေ ယွင်ႁူၺ်ႈ ပႃႇတီႇႁူဝ်သိူဝ်၊ သိူဝ်ၽိူၵ်ႇ တေၶဝ်ႈၶေႉၶႅင်ႇၵၼ် 7 တီႈၼင်ႈ။ ပႃႇတီႇမၢၼ်ႈ ၼူၵ်ႉယုင်း၊ သၢင်ႇသီႇၵေႃႈ တေၶႅင်ႇ ၵူႈတီႈၼင်ႇၵဝ်ႇ ဝႃႈၼႆ။
သိုပ်ႇဢၢၼ်ႇ
သင်ၶၸိုင်ႈတႆး ၸတ်းႁဵတ်းပၢင်ၵုမ်လူင်(ၺီႇလႃႇၶၢမ်ႇ) ပွၵ်ႈၵမ်းထူၼ်ႈ 51 တီႈမိူင်းၼၢႆး
ပၢင်ပွႆးမႁႃသတိပထၢၼ်ႇ ပၢင်ၵုမ်လူင် ၺီႇလႃႇၶၢမ်ႇသင်ၶၸဝ်ႈ ၼႂ်းၸိုင်ႈတႆး ၵမ်းထူၼ်ႈ 51 ၼႆႉ ၸတ်းႁဵတ်းတီႈ ၸႄႈဝဵင်းမိူင်းၼၢႆးသေ သင်ၶၸဝ်ႈ ၼႂ်းၸိုင်ႈတႆး ယေႃးတူဝ် ၶဝ်ႈႁူမ်ႈ 400 တူၼ်ပၢႆ။
ဝၼ်းတီႈ 28/02/-03/03/2017 ယၢမ်းၵၢင်ၼႂ် ထိုင် တၢမ်းၶမ်ႈ သင်ၶၸဝ်ႈၾၢႆႇတိုဝ်းၵမ် - ၵမ်မ ထၢၼ်းသထူင်ႇမူႇလမိၼ်းၵုၼ်းဢွၼ်ႁူဝ်ၼမ်း ၼႃႈ ၸတ်းႁဵတ်းပၢင်ပွႆးမႁႃသတိပထၢၼ်ႇ ပၢင်ၵုမ် လူင် ၺီႇလႃႇၶၢမ်ႇသင်ၶၸဝ်ႈ ၸိုင်ႈတႆး ပွၵ်ႈ ၵမ်းထူၼ်ႈ 51 တီႈဝတ်ႉၵမ်မထၢၼ်းၵုင်းမူၼ်း ၸႄႈ ဝဵင်းမိူင်းၼၢႆး ၸိုင်ႈတႆး ပွတ်းၸၢၼ်း။ ယိူင်း ဢၢၼ်းပၢင်ၵုမ်ဢၼ်ၸတ်းႁဵတ်းသမ်ႉ မိူၼ်ၼင်ႇ တိူၵ်ႈ ၵမ်မထၢၼ်းသတိပထၢၼ်ႇ ၸႄႈဝဵင်းၽႂ် ၸႄႈဝဵင်းမၼ်း ဢဝ်မႃးဢုပ်ႇဢူဝ်းလႅၵ်ႈလၢႆႈ တၢင်ႇလၢတ်ႈ ၼႄၵၼ် လွင်ႈၶိုၼ်ႈယႂ်ႇမႂ်ႇသုင်၊ လွင်ႈယူပ်ႈ ယွမ်းလႄႈ လွင်ႈတမ်းဝၢင်းၼႃႈၵၢၼ်ၵႂႃႇထႅင်ႈတၢင်းၼႃႈ ၸဵမ်ၸိူဝ်းၼႆႉ။
ၸဝ်ႈတူၼ်ႈၶူး ဢုတ်ႉတရ ၽူႈမၢႆလူင် တိူၵ်ႈၵမ်မထၢၼ်း လၢတ်ႈဝႃႈ “ ဢၼ်လႆႈၸတ်းႁဵတ်း ပၢင်ၵုမ် လူင် သတိပထၢၼ်ႇၼႆႉ ယူႇတီႈသင်ၶၸဝ်ႈၸိုင်ႈတႆးႁဝ်း တေဢဝ်မႃးဢုပ်ႇလၢတ်ႈလႅၵ်ႈလၢႆႈ ထတ်း သၢင်ၶိုၼ်း လွင်ႈၶိုၼ်ႈယႂ်ႇမႂ်ႇသုင်၊ လွင်ႈယူပ်ႈယွမ်းလႄႈ တမ်းဝၢင်းၼႃႈ ၵၢၼ်တႃႇတၢင်းၼႃႈ ထႅင်ႈ ၸဵမ်ၸိူဝ်းၼႆႉ။ ပေႃးထိုင်မႃး ဝၼ်းတီႈလိုၼ်းသုတ်း လူႇတၢၼ်းယၢတ်ႇၼမ်ႉၸိုင် သင်ၶၸဝ်ႈ ႁဝ်း တင်းသဵင်ႈ ၸင်ႇတေတႅပ်းတတ်းၶေႃႈဢုပ်ႇၵုမ်ၵၼ်။ ၵမ်မထၢၼ်းသတိပထၢၼ်ႇ မူႇလမိၼ်းၵုၼ်း ၼႆႉ ယူႇတီႈၸဝ်ႈတူၼ်ၶူးလူင် မိူင်းၼွင် ႁပ်ႉႁွင်းသေ ၵေႃႇတင်ႈၶိုၼ်းမႃး” ဝႃႈၼႆ။
ပၢင်ၵုမ်လူင် ၺီႇလႃႇၶၢမ်ႇ သတိပထၢၼ်ႇ တီႈၸႄႈဝဵင်းမိူင်းၼၢႆးၼႆႉ တႄႇဢဝ်ဝၼ်းတီႈ 28/02/ 2017 ပဵၼ်ဝၼ်းသင်ၶႁွတ်ႈထိုင်(ၶွၼ်ႈတုမ်ၵၼ်)၊ ဝၼ်းတီႈ 01/03/2017 ပၢင်ၵုမ်သင်ၶၸဝ်ႈ၊ ဝၼ်း တီႈ 02/03/2017 သမ်ႉ ပၢင်ၵုမ်ၵူၼ်းမိူင်းလႄႈ ဝၼ်းတီႈ 03/02/2017 ပဵၼ်ဝၼ်း တၢၼ်းယၢတ်ႇ ၼမ်ႉ ဝႃႈၼႆ။
မိူဝ်ႈပူၼ်ႉမႃး ဝၼ်းတီႈ 30/11/2016 သင်ၶၸဝ်ႈတင်းၶွမ်ႊမတီႊပွင်ပဵၼ်ပၢင်ပွႆး ၸတ်းႁဵတ်း ပၢင် ၵုမ်ၶိုၵ်ႉၶၵ်ႉ တီႈဝတ်ႉၵမ်မထၢၼ်း ၸႄႈဝဵင်းလၢင်းၶိူဝ်း ၸိုင်ႈတႆး ပွတ်းၸၢၼ်း ဢုပ်ႇဢူဝ်းလႆႈ ၸႂ် တႅပ်းတတ်းၵၼ်ဝႃႈ ပၢင်ပွႆးၺီႇလႃႇၶၢမ်ႇ မူႇလမိၼ်းၵုၼ်းၼႆႉ ယူႇတီႈ ၵျွင်းၵမ်မထၢၼ်း ဝဵင်းမိူင်း ၼၢႆး ႁပ်ႉပဵၼ်ငဝ်ႈၸဝ်ႈသတ်ႉထႃးသေ ၸတ်းႁဵတ်းပၢင်ပွႆးၵႂႃႇ။ ယွၼ်ႉဝႃႈ ပီၼႆႉ တိူၵ်ႈၵမ်မထၢၼ်း ၸႄႈ လၢၼ်ႉ တေႁပ်ႉႁဵတ်း၊ ယွၼ်ႉငဝ်းလၢႆး ပၢင်တိုၵ်းသိုၵ်း ဢမ်ႇၼိမ်သဝ်းလႄႈ ဢမ်ႇပဵၼ် ၸတ်းႁဵတ်း ၼႆယဝ်ႉ။
ပၢင်ၵုမ်လူင်ၺီႇလႃႇၶၢမ်ႇမူႇလမိၼ်းၵုၼ်း ၵမ်းထူၼ်ႈ 50 ပီၵွၼ်းၶမ်းတႄႉ လႆႈၸတ်း ႁဵတ်းတီႈ ဝတ်ႉ/ၵျွင်းၵမ်မထၢၼ်း ၸႄႈဝဵင်းလၢင်းၶိူဝ်း ၸႄႈတွၼ်ႈလၢင်းၶိူဝ်း မိူဝ်ႈဝၼ်းတီႈ 16-18/03/2016။
သုၼ်တိုဝ်းၵမ် ၵမ်မထၢၼ်း မူႇလမိၼ်းၵုၼ်းၼႆႉ ၼႂ်းမိူင်းတႆး ပတ်းပိုၼ်ႉ မီး 18 တီႈ (ၼႂ်း 18 ၸႄႈဝဵင်း) ၼႆယဝ်ႉ။
သိုပ်ႇဢၢၼ်ႇ
ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ
ဝၼ်းတီႈ 28/02/2017 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 39.21 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1367.00 ပျႃး၊ ငိုၼ်းၶႄႇ 1 ယႅၼ်ႉ = 198.92 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။
သိုပ်ႇဢၢၼ်ႇ
ၵူၼ်းၼုမ်ႇၸၢႆးတႆး ႁဵတ်းၵၢၼ်ပႃႊၵေႊၼႂ်းၵဵင်းမႆႇ လူႉသဵင်ႈမုၼ် ယွၼ်ႉလူတ်ႉၵႃးၽႃႇၺႃး
ၵူၼ်းၼုမ်ႇသႅၼ်းႁုၼ်ႈ ႁႅင်းၵၢၼ်ယၢၼ်မိူင်း ပီႈၼွင်ႉတႆးႁဵတ်းၵၢၼ်ၼႂ်းၵဵင်းမႆႇ လူႉသဵင်ႈတၢႆၵႂႃႇ ယွၼ်ႉၵႅင်ႊ ၸုမ်းၵူၼ်းမိူင်းထႆး ႁေႃႈလူတ်ႉၵႃးၽႃႇတမ်ၺႃး ၼိူဝ်သဵၼ်ႈတၢင်း ၽွင်းၶိုၼ်းလိုၵ်းၸၢႆႉ၊ ဝၢတ်ႇၸဵပ်းၸွမ်း တူဝ်ႁၢဝ်ႈႁႅင်း သူင်ႇၶဝ်ႈယူတ်းယႃဢမ်ႇလႆႈ လူႉသဵင်ႈတၢႆၵႂႃႇတီႈႁူင်းယႃသူၼ်ၻွၵ်ႇ မိူင်းၵဵင်းမႆႇ ၸိုင်ႈထႆး။
ဝၼ်းတီႈ 27/02/2017 တဵင်ႈၶိုၼ်းၸၢႆႉ (ပွတ်းၼႂ်ၸဝ်ႉ) မွၵ်ႈဝူင်ႈၵၢင် 2-3 မူင်းၼၼ်ႉ ၵူၼ်းၼုမ်ႇတႆးၸိုဝ်ႈၸၢႆးမိူင်း ပရႃႇသိတ်ႇ (ၸၢႆးဢဵမ်း) ဢႃယု 18 ပီ၊ ထုၵ်ႇၵႅင်ႊၸုမ်းၵူၼ်းထႆး ႁေႃႈလူတ်ႉၵဵင်ၽႃႇသႂ်ႇ ၼိူဝ်သဵၼ်ႈတၢင်း ႁိမ်းႁႃႈယႅၵ်ႈသၼ်တိထမ်း ဢိူင်ႇၸၢင်ႉၽိူၵ်ႇ မိူင်းၵဵင်းမႆႇ မိူင်းထႆး။ မၼ်းၸၢႆးလႆႈတိူဝ်ႉဝၢတ်ႇၸဵပ်းႁၢဝ်ႈႁႅင်းသေ လႆႈလူႉသဵင်ႈၸႂ်ၵႂႃႇတီႈႁူင်းယႃသူၼ်ၻွၵ်ႇ ဝဵင်းၵဵင်းမႆႇ ယၢမ်းပွတ်းၼႂ်မိူင်းပႆႇလႅင်း- ၼႆယဝ်ႉ။
ၶၢပ်ႈတူဝ်ၸၢႆးမိူင်းၼႆႉ ယၢမ်းလဵဝ်ပီႈၼွင်ႉၸိူဝ်ႉၶိူဝ်း လႆႈဢဝ်မႃးဝႆႉတီႈဝတ်ႉပႃႇတၼ်း ဢိူင်ႇပႃႇတၼ်း မိူင်းၵဵင်းမႆႇသေ ႁႅၼ်းတၢၼ်းႁဵတ်းတၢင်းလီပၼ် ၸွမ်းၾိင်ႈထုင်းပုတ်ႉထသႃသၼႃ။ တေပူၼ်ႉၶၢပ်ႈတူဝ်- ႁွပ်ႇႁူဝ်ၶဝ်ႈႁဵဝ်ႈ ဝၼ်းၽတ်းတီႈ 02/03/2017 ၊ တီႈပႃႇႁဵဝ်ႈပႃႇတၼ်း- ၼႆယဝ်ႉ။
ၵဵဝ်ႇၵပ်းလွင်ႈၸၢႆးမိူင်း (ဢဵမ်း) လႆႈလူႉသဵင်ႈၵႂႃႇၼႆႉ ဢွၼ်ၼႃႈၼၼ်ႉ ဢၼ်ပဵၼ်ဢူၺ်းၵေႃႉမၼ်းမီးလိူင်ႈ/ ၽိတ်းမေႃးၵၼ်ဝႆႉတင်းၵႅင်ႊၸုမ်းၵူၼ်းထႆး၊ ဢူၺ်းၵေႃႉမၼ်းသမ်ႉတိတ်းတေႃႇတၢင်းၾူၼ်ႊ (မိုဝ်းထိုဝ်) ႁွင်ႉမၼ်းမႃးၸွႆႈၶႄ၊ မၼ်းၸၢႆးၵေႃႈမႃးသေ မႃးၸုၵ်းဝႆႉတီႈၼိူဝ်ၵၢင်တၢင်း၊ ၸုမ်းၵႅင်ႊၵူၼ်းထႆးၶဝ်ၵေႃႈ ႁေႃႈလူတ်ႉၵဵင်ၽႃႇတမ်သႂ်ႇတၢင်းလင်မၼ်း တီႈႁိမ်းႁႃႈယႅၵ်ႈသၼ်တိထမ်းၼၼ်ႉ။ မၼ်းၸၢႆးတိူဝ်ႉၸဵပ်း လိူဝ်ႁႅင်းသေ ထုၵ်ႇသူင်ႇၵႂႃႇယူတ်းယႃတီႈႁူင်းယႃသူၼ်ၻွၵ်ႇ- ၼႆယဝ်ႉ။
"မိူဝ်ႈႁူႉၶၢဝ်ႇလွင်ႈၼႆႉသေ ၵႂႃႇတူၺ်းမၼ်းတီႈႁူင်းယႃသူၼ်ၻွၵ်ႇ မိူဝ်ႈၶၢဝ်းယၢမ်းၵၢင်ၼႂ်ၸဝ်ႉ 4 မူင်းၼၼ်ႉ မၼ်းၸၢႆးပေႃးသဵင်ႈၵႂႃႇယဝ်ႉ။ ၶဝ်တေႁေႃႈလူတ်ႉၽႃႇတၢင်းလင်မၼ်း၊ ၸွမ်တူဝ်ၸွမ်းၶိင်း တၢင်ၵွင်းလင်မၼ်းၼၼ်ႉ ပဵၼ်ႁွႆးလွၵ်ႈႁွႆးလၢၼ်ႉ ၸမ်ႉမၢၼ်ႉၵမ်ႇၵႂႃႇလၢႆလၢႆတီႈ"- ၵေႃႉပဵၼ်ပေႃႈသိုပ်ႇမၼ်း လုင်းၸၢႆးလိူၼ် လၢတ်ႈ။
"ဢူၺ်းၵေႃႉၸၢႆးမိူင်း (ၵေႃႉလူႉတၢႆ) ဢၼ်ႁွင်ႉမၼ်းၸၢႆးၵႂႃႇၸွႆႈၶႄ လိူင်ႈၽိတ်းမေႃးၵၼ်ၼႆႉ ႁၢၼ်ႉတေႃႇမိူဝ်ႈလဵဝ် ပဵၼ်ၽႂ်ယင်းပႆႇႁူႉ၊ တီႈပၢင်ၸႃပၼမၼ်းၸၢႆး တီႈဝတ်ႉပႃႇတၼ်းၼႆႉၵေႃႈ ပႆႇႁၼ်ၶဝ်ႈမႃး။ မိူဝ်ႈလဵဝ် ပဵၼ်ၽႂ်ၼႆၵေႃႈတိုၵ်ႉတွင်ႈထၢမ်ၵၼ်ယူႇ၊ လႆႈငိၼ်းထႅင်ႈဝႃႈ ၵႅင်ႊၸုမ်းၵူၼ်းထႆး ဢၼ်ႁဵတ်းၽိတ်းၼၼ်ႉ ပီႈၼွင်ႉၾၢႆႇၶဝ်ၵၢႆႇၵႂၢမ်းမႃးဝႃႈ တင်းပီႈၼွင်ႉၸိူဝ်ႉၶိူဝ်းၵေႃႉလူႉတၢႆၼႆႉ ႁႂ်ႈၵႂႃႇဢုပ်ႇၵၼ်တီႈႁူင်းပလိၵ်ႈထႆး၊ ၵူၺ်းၵႃႈ လွင်ႈၼႆႉတိုၵ်ႉတိတ်းတၢမ်ယူႇ"- ၽူႈတူင်ႉၼိုင်တူင်ႇဝူင်းၵူၼ်း ၸၢႆးလိူၼ်ၶမ်း လၢတ်ႈ။
ၸၢႆးမိူင်းၼႆႉ ပေႃႈၸိုဝ်ႈလုင်းၸၢႆးတႅတ်ႉ (ပေႃႈတႄႉ)၊ မႄႈၸိုဝ်ႈၼၢင်းၵဵင်ၶမ်း ပဵၼ်ၵူၼ်းဝၢၼ်ႈသူၼ်ဢွႆႈ ၸႄႈဝဵင်းသီႇပေႃႉ မိူင်းတႆးပွတ်းႁွင်ႇ။ ၵိူတ်ႇမိူဝ်ႈဝၼ်းတီႈ 14/04/1998 ၊ ဢႃယု 18 ယၢင်ႈၶဝ်ႈ 19 ပီ၊ ၶဝ်ႈမႃးၼႂ်းမိူင်းထႆးလႆႈမွၵ်ႈ 6-7 ပီ၊ ၵွၼ်ႇၼႃႈလူႉတၢႆၵႂႃႇၼႆႉ ႁဵတ်းၵၢၼ်ဝႆႉယူႇတီႈႁိမ်းသီႇယႅၵ်ႈၶူင်ႇသိင် ၵၢၼ်လၢၼ်ႉပႃႊၵေႊ။ မႃးတႄႇၼႃႈႁိူၼ်းၵိုၵ်းၵူၼ်းပွတ်းၵဵင်းႁၢႆး မိူင်းထႆးလႆႈ 2 ပီ၊ ပႆႇမီးလုၵ်ႈလၢင်းႁူမ်ႈၵၼ်-ၼႆယဝ်ႉ။
သိုပ်ႇဢၢၼ်ႇ
ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး CSSU ႁူပ်ႉထူပ်းတႆး ႁွတ်ႈမိူင်းထႆး 500 ပၢႆ
ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး (CSSU) ၸတ်းႁဵတ်းပၢင်ႁၢင်ႈႁႅၼ်း ဢုပ်ႇၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈတႆး ၼႂ်းၵဵင်းမႆႇ၊ ႁူပ်ႉထူပ်းသပ်းလႅင်း တွင်ႈထၢမ်ၵၢင်ၸႂ် ပီႈၼွင်ႉႁႅင်းၵၢၼ်တႆး ၸိူဝ်းႁဵတ်းၵၢၼ်ၼႂ်းမိူင်းထႆး။
ဝၼ်းတီႈ 25/02/2017 ယၢမ်းၵၢင်ၼႂ် 09:00-17:00 မူင်း ႁူဝ်ၶမ်ႈယူႇတီႈၵေႃပွင်ၵၢၼ် ၽွမ်ႉႁူမ်ႈ ၸိုင်ႈတႆး (CSSU) ဢွၼ်ႁူဝ်ၼမ်းၼႃႈသေ ၸတ်းႁဵတ်းပၢင်ႁၢင်ႈႁႅၼ်း ဢုပ်ႇၵုမ်ၵၢၼ်မိူင်း ၸၼ်ႉ ၸိူဝ်ႉၸၢတ်ႈ(ၸၢဝ်းၶိူဝ်းတႆး) တီႈဝတ်ႉၻွၼ်းၸၼ်၊ ဢိူင်ႇတႃႈသႃလႃး ၸႄႈဝဵင်းၵဵင်းမႆႇ ၸိုင်ႈထႆး မီးပီႈၼွင်ႉႁႅင်းၵၢၼ်တႆး ၶဝ်ႈႁူမ်ႈ 200 ပၢႆ။ ဝၼ်းတီႈ 19/02/2017 ႁူပ်ႉတီႈဝဵင်းရယွင်း၊ ဝၼ်းတီႈ 18/02/2017 ႁူပ်ႉပီႈၼွင်ႉတႆး ႁွတ်ႈမိူင်းၵွၵ်ႇ၊ ၵွၼ်ႇပႆႇၵႂႃႇမိူင်းၵွၵ်ႇၼၼ်ႉသမ်ႉ ဝၼ်းတီႈ 15-16/02/2017 ႁူပ်ႉတႆး တီႈၵဵင်းမႆႇ ၵမ်းၼိုင်ႈ။ တင်းမူတ်းလႆႈႁူပ်ႉတႆး မီး 582 ၵေႃႉ ဝႃႈၼႆ။
ၸဝ်ႈပိုၼ်ၶမ်း ၾၢႆႇတိတ်းတေႃႇသူၼ်းတုမ် မွၵ်ႇလၢတ်ႈၶေႃႈၵႂၢမ်း ပိုတ်ႇပၢင် တီႈပၢင်ႁူပ်ႉထူပ်းဝတ်ႉၻွၼ်းၸၼ်ၼၼ်ႉဝႃႈ“ CSSU ၼႆႉ ပွင်ႇဝႃႈ ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး၊ ၼႂ်းၸုမ်း CSSU ၼႆႉ လုၵ်ႈၸုမ်းတင်းမူတ်းမီး 10 ၸုမ်း။ ႁူမ်ႈတင်းၸုမ်း ၸၢဝ်းၶိူဝ်းတႆး၊ ၸုမ်းၵူၼ်းၼုမ်ႇတႆး ၸႃႉၵႂႃႇၸဵမ်ၸိူဝ်းၼႆႉ။ ဢၼ်ၸုမ်းႁဝ်းၶႃႈ လႆႈမႃးႁူပ်ႉထူပ်းပီႈၼွင်ႉတႆး ဝၼ်းမိူဝ်ႈၼႆႉ ႁဝ်းၶႃႈတေမႃးသပ်းလႅင်းလၢတ်ႈၼႄ လွင်ႈငမ်းယဵၼ် ဢၼ်ပဵၼ်ယူႇယၢမ်းလဵဝ်၊ လွင်ႈၵၢၼ်ငၢၼ်း CSSU ႁွတ်ႈထိုင်လႂ်ယဝ်ႉ၊ ၶၵ်ႉၵၢၼ်ငမ်းယဵၼ်လႄႈ လွင်ႈၵၢၼ်ဢုပ်ႇဢူဝ်းၸၼ်ႉၸိူဝ်ႉၸၢတ်ႈသမ်ႉ ထိုင်လႂ်ယဝ်ႉ ၸဵမ်ၸိူဝ်းၼႆႉ။ ၼွၵ်ႈလိူဝ်ၼၼ်ႉ ငဝ်းလၢႆးၵၢၼ်မိူင်း ယၢမ်းလဵဝ် ထုၵ်ႇလီၵႂႃႇၸွမ်းၸိူင်ႉႁိုဝ် ဢၼ်ဝႃႈၼၼ်ႉ ဝၼ်းမိူဝ်ႈၼႆႉ ႁဝ်းၶႃႈ ၼႂ်းၸုမ်း CSSU ၸင်ႇလႆႈမႃးထွမ်ႇ ဢဝ်ၵၢင်ၸႂ်ၵူၼ်းမိူင်း ဢၼ်ၶႂ်ႈလႆႈၶႂ်ႈပဵၼ်” ဝႃႈၼႆ။
ပၢင်ႁူပ်ႉထူပ်းတွင်ႈထၢမ်သဵင်ၵၢင်ၸႂ်ၵူၼ်းမိူင်း တီႈဝတ်ႉၻွၼ်းၸၼ်ၼႆႉ မီးၽူႈယႂ်ႇၵူၼ်းလူင် မႃးၶိုၼ်ႈႁွတ်ႈမွၵ်ႇလၢတ်ႈၶေႃႈၵႂၢမ်း မိူၼ်ၼင်ႇ ၸဝ်ႈၶိုၼ်းသႂ်၊ ၸဝ်ႈပိုၼ်ၶမ်း၊ ၸဝ်ႈပွင်ၶိူဝ်း၊ ၸဝ်ႈၸၢႆးငိုၼ်းလႄႈ ၸဝ်းသိုၵ်းၸၢႆးသိူဝ် ၸဵမ်ၸိူဝ်းၼႆႉ ။ သပ်းလႅင်းယိူင်းဢၢၼ်း ပၢင်ႁူပ်ႉထူပ်းလႄႈ CSSU၊ ၶၵ်ႉၵၢၼ်ငမ်းယဵၼ်လႄႈငဝ်းလၢႆးၵၢၼ်မိူင်းယၢမ်းလဵဝ်၊ လွင်ႈၾႅတ်ႊၻရႄႊ ၸဵမ်ၸိူဝ်းၼႆႉ ၼွၵ်ႈလိူဝ်ၼၼ်ႉ သပ်းလႅင်းတၢင်ႇလၢတ်ႈၼႄ ၵၢၼ်မိူင်း၊ ၵၢၼ်ပၢႆးမၢၵ်ႈမီး၊ ၵၢၼ်တူင်ႇဝူင်းၵူၼ်း၊ တီႈလိၼ်လႄႈ ၾိင်ႈတိုၼ်းသၽႃႇဝ၊ ၵၢၼ်ႁူမ်ႇလူမ်ႈ၊ ဢၼ်ပီႈၼွင်ႉၵူၼ်းမိူင်း ၶႂ်ႈလႆႈၶႂ်ႈပဵၼ်လႄႈ ထွမ်ႇသဵင်ၵၢင်ၸႂ်သေ တေဢဝ်ၵႂႃႇတၢင်ႇလၢတ်ႈၼႂ်းပၢင်ၵုမ် ၸၼ်ႉၸိူဝ်ႉၸၢတ်ႈတႆးသေ ပေႃးၵႂႃႇဢုပ်ႇတီႈပၢင်ၵုမ်လူင် ႁူဝ်ပၢၵ်ႇပီ 21 ပၢင်လူင် ႁႂ်ႈပေႃးပဵၼ်ပၢၵ်ႇလဵဝ် သဵင်လဵဝ်ၵၼ်ဝႃႈၼႆ။
ပၢင်ဢုပ်ႇၵုမ် CSSU ဝၢႆးၸတ်းပၢင်ဢုပ်ႇၵုမ်ၾိုၵ်ႉၽွၼ်း Workshop တီႈတူၼ်ႈတီး မိူဝ်ႈႁၢင်လိူၼ် January ယဝ်ႉၼႆႉ ၸႅၵ်ႇတူဝ်တႅၼ်း ပဵၼ် 15 ၸုမ်းသေ လူင်းပိုၼ်ႉတီႈႁူပ်ႉထူပ်း ပေႃႈမႄႈ ၵူၼ်း မိူင်း ၼႂ်းမိူင်းတႆး တင်းမူတ်း 44 ၸႄႈဝဵင်း ၼွၵ်ႈမိူင်းတႆးသမ်ႉ မိူၼ်ၼင်ႇ ၼႂ်းမိူင်းၶၢင်၊ တိူင်းၸႄႈၵႅင်း၊ တိူင်းတႃႈလိူဝ်ႇ၊ မိူင်းယၢင်းလႅင်(ၵယႃး) တီႈတွၼ်ႈလိၼ် ဢၼ်ပီႈၼွင်ႉ တႆးယူႇသဝ်းၼမ်၊ ၼၼ်ႉၵေႃႈ လူင်းႁူပ်ႉထူပ်းထၢမ်ၵၢင်ၸႂ်။ ၶၢဝ်းတၢင်း မိူင်းထႆးတႄႉ တႄႇ 14-26/02/2017 လႄႈ တူဝ်တႅၼ်း CSSU ၵေႃႈ ပွၵ်ႈၶိုၼ်း မိူင်းတႆး မိူဝ်ႈပူၼ်ႉမႃး ဝၼ်းဢႃးတိတ်ႉ 26/02/2017 ၼႆယဝ်ႉ။
သိုပ်ႇဢၢၼ်ႇ
သင်ၶၸဝ်ႈ 700 ပၢႆ ၼႂ်းၸိုင်ႈတႆး ပွတ်းဢွၵ်ႇၶူင်း ၶဝ်ႈပၢင်ၶူၼ်ႉၶႆႈ တႅမ်ႈတွပ်ႇလိၵ်ႈ
သင်ၶၸဝ်ႈ ၸႄႈဝဵင်းၵဵင်းတုင် ၶဝ်ႈတႅမ်ႈတွပ်ႇ/ၶူၼ်ႉၶႆႈလိၵ်ႈ တီႈဝတ်ႉထမ်မူဝ်းတယ (ဝိႁၢရ် ၵျွင်းမိူင်း ၼၢႆး) တင်းမူတ်း ၶဝ်ႈတွပ်ႇ/ၶူၼ်ႉၶႆႈ 742 တူၼ်။
ၸဝ်ႈၶူးၵုလိသ ၵေႃပွင်ၵၢၼ် ၾၢႆႇထတ်းထွင်ၼမ်ႉၵတ်ႉလုၵ်ႈႁဵၼ်းသင်ၶ လၢတ်ႈဝႃႈ “ ပၢင်တႅမ်ႈတွပ်ႇလိၵ်ႈၼႆႉ ၸဝ်ႈႁဝ်း ၶဝ် လႆႈၸတ်းႁဵတ်းပဵၼ်သွင်တွၼ်ႈ၊ တွၼ်ႈတႅမ်ႈတွပ်ႇသမ်ႉ တႄႇဢဝ် ဝၼ်းတီႈ 26/02/-02/03/ 2017 ပဵၼ်ပွၵ်ႈၵမ်း (60)။ တွၼ်ႈတီႈသွင်ၵၢၼ် ၶူၼ်ႉၶႆႈသမ်ႉ ဝၼ်းတီႈ 03/03/2017 (တွပ်ႇသူပ်း) ပဵၼ်ပွၵ်ႈၵမ်း (37)။ ဝၼ်းတီႈ 04/02/2017 သမ်ႉ ဢွၵ်ႇသဵၼ်ႈသၢႆမၢႆၸိုဝ်ႈ ၽူႈဢွင်ႇလႄႈ တွၼ်ႈသူး ၸဵမ်ၸိူဝ်းၼႆႉ” ဝႃႈၼႆ။
သင်ၶၸဝ်ႈၸိုင်ႈတႆး ပွတ်းဢွၵ်ႇၶူင်း ဢၼ်ၶဝ်ႈတွပ်ႇလိၵ်ႈ/ ၶူၼ်ႉၶႆႈ တင်းမူတ်းမီး 742 တူၼ်၊ ၸိူဝ်းတႅမ်ႈတွပ်ႇ 470 တူၼ်၊ တွပ်ႇသူပ်း(ၶူၼ်ႉၶႆႈ) 272 တူၼ် ဝႃႈၼႆ။
ပၢင်ပွႆးတႅမ်ႈတွပ်ႇလိၵ်ႈ ပီၼႆႉ မိူၼ်ၼင်ႇ ၸၼ်ႉသုတ်ႉတၢၼ်ႇ၊ ၸၼ်ႉဝိၼၺ်း၊ ၸၼ်ႉမူလ၊ ၸၼ်ႉသၢင်ႇ ဢွၼ်ႇလႄႈ ၸၼ်ႉငဝ်ႈ ၸဵမ်ၸိူဝ်းၼႆႉ။ ၸၼ်ႉၶူၼ်ႉၶႆႈ(တွပ်ႇသူပ်း)သမ်ႉ ၸၼ်ႉသုတ်ႉတၢၼ်ႇ ၶူၼ်ႉၶႆႈ(တွပ်ႇသူပ်း)၊ ၸၼ်ႉဝိၼၺ်း၊ ၸၼ်ႉ မူလ၊ ၸၼ်ႉသၢင်ႇဢွၼ်ႇလႄႈ ၸၼ်ႉငဝ်ႈ ၸဵမ်ၸိူဝ်းၼႆႉ။
လႅင်ႇၶၢဝ်ႇ လႅတ်ႇၼုမ်ႇမင်းရၢႆး
သိုပ်ႇဢၢၼ်ႇ
ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ
ဝၼ်းတီႈ 27/02/2017 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 39.21 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1367.00 ပျႃး၊ ငိုၼ်းၶႄႇ 1 ယႅၼ်ႉ = 198.79 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။
ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 27/02/2017 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 26/02/2017 ငိုၼ်းထႆး 1 ဝၢတ်ႇ = 38.8 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1360.00 ပျႃး၊ ငိုၼ်းၶႄႇ 1 ယႅၼ်ႉ = 197.6 ပျႃး။
သိုပ်ႇဢၢၼ်ႇ
ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ
ဝၼ်းတီႈ 26/02/2017 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 39.22 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1367.00 ပျႃး၊ ငိုၼ်းၶႄႇ 1 ယႅၼ်ႉ = 199.14 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။
ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 26/02/2017 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 25/02/2017 ငိုၼ်းထႆး 1 ဝၢတ်ႇ = 38.8 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1360.00 ပျႃး၊ ငိုၼ်းၶႄႇ 1 ယႅၼ်ႉ = 197.6 ပျႃး။
သိုပ်ႇဢၢၼ်ႇ
ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး CSSU တေလူင်းပိုၼ်ႉတီႈႁူပ်ႉထူပ်း ပီႈၼွင်ႉတႆး ႁႅင်းၵၢၼ်ယၢၼ် မိူင်း ၼႂ်းၵဵင်းမႆႇ
ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး (CSSU) တေၸတ်းပၢင်ႁၢင်ႈႁႅၼ်း တႃႇဢုပ်ႇၵုမ်ၵၢၼ်မိူင်း ၸၼ်ႉ ၸိူဝ်ႉၸၢတ်ႈတႆး ၼႂ်းၵဵင်းမႆႇ၊ ႁူပ်ႉထူပ်းသပ်းလႅင်း တွင်ႈထၢမ်ၵၢင်ၸႂ် ပီႈၼွင်ႉတႆး ၸိူဝ်းလုၵ်ႉ မိူင်းတႆး ၶဝ်ႈႁဵတ်းၵၢၼ်မိူင်းထႆး၊ ယိူင်းဢၢၼ်းပိူဝ်ႈတႃႇ ဢဝ်ၵႂႃႇတၢင်ႇလၢတ်ႈတီႈပၢင်ၵုမ်လူင် ႁူဝ်ပၢၵ်ႇပီ 21 ပၢင်လူင်။
တေထိုင်ဝၼ်းတီႈ 25/02/2017 ယၢမ်းၵၢင်ၼႂ် 09:00-17:00 မူင်းႁူဝ်ၶမ်ႈ ယူႇတီႈၵေႃပွင် ၵၢၼ် ၽွမ်ႉႁူမ်ႈၸိုင်ႈတႆး (CSSU) ဢွၼ်ႁူဝ်ၼမ်းၼႃႈသေ တေၸတ်းပၢင်ႁၢင်ႈႁႅၼ်း တႃႇဢုပ်ႇ ၵုမ်ၵၢၼ် မိူင်း ၸၼ်ႉၸိူဝ်ႉၸၢတ်ႈ(ၸၢဝ်းၶိူဝ်းတႆး) တီႈဝတ်ႉၻွၼ်းၸၼ်၊ ဢိူင်ႇတႃႈသႃလႃး ၸႄႈ ဝဵင်းၵဵင်းမႆႇ ၸိုင်ႈထႆး။
ၸဝ်ႈႁၢၼ်သိူဝ် CSSU ၵေႃႉဢွၼ်ႁူဝ်ၼမ်းၼႃႈ ၶၢဝ်းတၢင်းၼႂ်းမိူင်းထႆး လၢတ်ႈဝႃႈ “ ၼႂ်းဝၼ်းတီႈ 25 (ဝၼ်းသဝ်) တေထိုင်မႃးၼႆႉ တေၸတ်းႁဵတ်းတီႈဝတ်ႉၻွၼ်းၸၼ် ယွၼ်ႉဝႃႈ မိူဝ်ႈၸတ်း ႁဵတ်း ၵႂႃႇ ၼႂ်းဝၼ်းတီႈ 15-16/02/2017 ၼၼ်ႉ ပီႈၼွင်ႉႁႅင်းၵၢၼ်တႆးႁဝ်း မၢင်ၸိူဝ်း/မၢင်ၵေႃႉ ဢမ်ႇ လႆႈ မႃးၶဝ်ႈႁူမ်ႈၵေႃႈမီးတင်းၼမ် ယွၼ်ႉၼၼ်လႄႈ ၸင်ႇလႆႈမႃးၸတ်းႁဵတ်းထႅင်ႈၵမ်းၼိုင်ႈ။ ယိူင်းဢၢၼ်းဝႆႉ ပီႈၼွင်ႉႁႅင်းၵၢၼ် ဢၼ်တေမႃးၶဝ်ႈႁူမ်ႈတႄႉ လႅပ်ႈတေၼမ် ၼပ်ႉဢၢၼ်ႇႁူဝ် ပၢၵ်ႇမၼ်းယူႇ” ဝႃႈၼႆ။
ယူႇတီႈၸုမ်းၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး CSSU လူင်းပိုၼ်ႉတီႈသေ ႁူပ်ႉထူပ်းပီႈၼွင်ႉတႆး ႁႅင်း ၵၢၼ်ယၢၼ်မိူင်း သပ်းလႅင်းလၢတ်ႈၼႄ မိူၼ်ၼင်ႇ ၵၢၼ်မိူင်း၊ ၵၢၼ်ပၢႆးမၢၵ်ႈမီး၊ ၵၢၼ်တူင်ႇဝူင်းၵူၼ်း၊ တီႈလိၼ်တင်း ၾိင်ႈတိုၼ်းသၽႃႇဝ လႄႈ ၵၢၼ်ႁူမ်ႇလူမ်ႈ ၸဵမ်ၸိူဝ်းၼႆႉ ဝႃႈၼႆ။
ပူၼ်ႉမႃး မိူဝ်ႈဝၼ်းတီႈ 18-19/02/2017 သမ်ႉ လူင်းႁူပ်ႉထူပ်းပီႈၼွင်ႉတႆး ႁႅင်းၵၢၼ်ယၢၼ်မိူင်း တၢင်းပွတ်းၵုင်းထဵပ်ႈလႄႈ ရယွင်း။ ဝၼ်းတီႈ 15-16/02/2017 သမ်ႉ ႁူပ်ႉထူပ်းပီႈၼွင်ႉတႆး ၼႂ်းၵဵင်း မႆႇယဝ်ႉၵမ်းၼိုင်ႈ ဝႃႈၼႆ။
ပၢင်ဢုပ်ႇၵုမ် CSSU ပွၵ်ႈၵမ်းၼႆႉ ၸႅၵ်ႇပဵၼ် 15 ၸုမ်းသေ လူင်းပိုၼ်ႉတီႈႁူပ်ႉထူပ်း ပေႃႈမႄႈ ၵူၼ်း မိူင်း ၼႂ်းမိူင်းတႆး ၵူၺ်းဢမ်ႇၵႃး ၼွၵ်ႈမိူင်းတႆး မိူၼ်ၼင်ႇၼႂ်းမိူင်းၶၢင်၊ မိူင်းမၢၼ်ႈ၊ မိူင်းယၢင်း ၼႂ်းပိုၼ်ႉ တီႈတွၼ်ႈလိၼ် ဢၼ်မီးပီႈၼွင်ႉတႆးယူႇသဝ်းၼမ် လၢႆလၢႆတီႈၼၼ်ႉၵေႃႈ လူင်းႁူပ်ႉထူပ်းတွင်ႈ ထၢမ်ၵၢင်ၸႂ်။ ၶေႃႈလႆႈၸႂ် ဢၼ်လႆႈမႃးတီႈၵူၼ်းမိူင်းၼၼ်ႉ တေတႅမ်ႈမၢႆမႃးသေ တေဢဝ် ၶဝ်ႈဢုပ်ႇ ဢူဝ်း ၼႂ်းပၢင်ၵုမ်ၵၢၼ်မိူင်း ၸိူဝ်ႉၸၢတ်ႈတႆး၊ ဢၼ်လႆႈမႃးၽွၼ်းပၢင်ႈ ၶေႃႈလႆႈၸႂ်ၵဵဝ်ႇၵပ်း ၵၢၼ်မိူင်း ၼၼ်ႉ တေၼမ်းဢဝ်ၵႂႃႇဢုပ်ႇဢူဝ်း ၼႂ်းပၢင်ၵုမ်လူင်ၵၢၼ်မိူင်း ဢမ်ႇၼၼ် ပၢင်ၵုမ်လူင် ႁူဝ်ပၢၵ်ႇပီ 21 ပၢင်လူင် ၵမ်းထူၼ်ႈ 2 ဢၼ်ၼၢင်းဢွင်ႇသၢၼ်းၸုၵျီႇ တေဢွၼ်ႁူဝ်ၸတ်းႁဵတ်း တၢင်းၼႃႈ။
သိုပ်ႇဢၢၼ်ႇ
ၶွင်ႇသီႇဢဝ်ၶိုၼ်းၸိုင်ႈတႆး တေၶတ်းၸႂ်ႁဵတ်းၸွမ်း ၶေႃႈၵိၼ်ၵႅၼ်ႇ ၵၢၼ်ၵိုတ်းယိုဝ်းတူဝ်ႈမိူင်း NCA
ၶွင်ႇသီႇဢဝ်ၶိုၼ်းၸိုင်ႈတႆး RCSS ၸတ်းႁဵတ်းပၢင်ၵုမ်ႁူဝ်ႁုပ်ႈပီ (2016) တီႈငဝ်ႈၸိုင်ႈ လွႆတႆးလႅင်း၊ ဢွၵ်ႇၶေႃႈပိုၼ်ၽၢဝ်ႇဝႃႈ တေၶတ်းၸႂ် ႁဵတ်းႁႂ်ႈမႅၼ်ႈၸွမ်းၽိုၼ်လိၵ်ႈၵိၼ်ၵႅၼ်ႇ ၶေႃႈတူၵ်းလူင်းၵၢၼ်ၵိုတ်းယိုဝ်း (NCA) ၵႂႃႇ။
"ႁဝ်းၶႃႈမႃးဢုပ်ႇဢူဝ်းၵၼ်၊ မႃးထတ်းသၢင်ၶိုၼ်း လွင်ႈႁဵတ်းသၢင်ႈတူင်ႉၼိုင်ၵၢၼ်ငၢၼ်းမႃး ၶၢဝ်းတၢင်းၼိုင်ႈပီ၊ မႃးထတ်းသၢင်ပႃးၵူၼ်း၊ တမ်းဝၢင်းၽႅၼ် တႃႇႁဵတ်းသၢင်ႈၵၢၼ်ငၢၼ်းၵႂႃႇမိူဝ်းၼႃႈ၊ ၸင်ႇလႆႈပိုၼ်ၽၢဝ်ႇ ႁႂ်ႈၵူၼ်းတင်းၼမ် ႁႂ်ႈၵူၼ်းမိူင်းႁဝ်းလႆႈႁူႉၸွမ်း"- ၽူႈၶၢၼ်ပၢၵ်ႇ RCSS/SSA ၸဝ်ႈသိုၵ်းလူင်ၸၢႆးလႃႉ လၢတ်ႈၼႄတၢင်းယိူင်းဢၢၼ်း ဢၼ်လႆႈဢွၵ်ႇၶေႃႈပိုၼ်ၽၢဝ်ႇၼင်ႇၼႆ။
တင်ႈတႄႇဝၼ်းတီႈ 21-23/02/2017 ၶၢဝ်းတၢင်း 3 ဝၼ်း၊ ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ၸတ်းႁဵတ်းပၢင်ၵုမ်ႁူဝ်ႁုပ်ႈပီ တႃႇပီ 2016 တီႈငဝ်ႈၸိုင်ႈလွႆတႆးလႅင်း။ တီႈပၢင်ၵုမ်ပွၵ်ႈၼႆႉ မီးၽူႈဢွၼ်ႁူဝ်၊ ၽူႈမီးၸၼ်ႉ၊ ၽူႈၵွၼ်းတပ်ႉၵူႈၼႃႈတီႈလႄႈ ၽူႈမီးပုၼ်ႈၽွၼ်းၶဝ် ၶိုၼ်ႈႁွတ်ႈၶဝ်ႈႁူမ်ႈ။ လႆႈထတ်းသၢင်ၶိုၼ်းၵၢၼ်ငၢၼ်း ဢၼ်လႆႈႁဵတ်းသၢင်ႈမႃး ၶၢဝ်းတၢင်းၼိုင်ႈပီ၊ လႆႈတမ်းဝၢင်းၼႃႈၵၢၼ် တႃႇၶၢဝ်းတၢင်းမိူဝ်းၼႃႈၸိူဝ်းၼႆႉသေ ယူႇတီႈၵေႃၵမ်ၵၢၼ်ဢွၼ်ႁူဝ်ငဝ်ႈၸိုင်ႈ လႆႈဢွၵ်ႇၶေႃႈပိုၼ်ၽၢဝ်ႇၵႂႃႇ ပိူင်လူင်မၼ်းမီး 5 ၶေႃႈ။
1.တေၶတ်းၸႂ်ႁဵတ်းသၢင်ႈၵႂႃႇႁႂ်ႈထုၵ်ႇမႅၼ်ႈၸွမ်း ၽိုၼ်လိၵ်ႈၵိၼ်ၵႅၼ်ႇ ၶေႃႈတူၵ်းလူင်းၵၢၼ်ၵိုတ်းယိုဝ်းတူဝ်ႈမိူင်း (NCA) ၵႂႃႇ။
2.ၸွမ်းၼင်ႇၽႅၼ်တၢင်းၵၢၼ်မိူင်း 7 ၶၵ်ႉ ၼႂ်း NCA တမ်းဝၢင်းဝႆႉၼၼ်ႉ ယူႇတီႈ RCSS တေႁူမ်ႈၸတ်းပၢင်ဢုပ်ႇၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈ (ၸၢဝ်းၶိူဝ်းတႆး)လႄႈ တေၶဝ်ႈႁူမ်ႈဢုပ်ႇဢူဝ်းၸွမ်း ပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင် ပွၵ်ႈထူၼ်ႈ 2 ။
3.ၼင်ႇႁိုဝ်ၶေႃႈယိူင်းဢၢၼ်းၵၢၼ်မိူင်း ၸၢဝ်းၶိူဝ်းၼႂ်းမိူင်းတႆးတင်းသဵင်ႈ ပေႃးၸၢင်ႈမိူၼ်ၵၼ်၊ ပဵၼ်ၶေႃႈလဵဝ် သဵင်လဵဝ်ၵၼ်လႆႈၼၼ်ႉ ယူႇတီႈ RCSS တေဢဝ်လၵ်းၵၢၼ် (မူႇပိူင်) ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး (CSSU) သေ ၶတ်းၸႂ်ၶိုင်ပွင်ႁဵတ်းသၢင်ႈၵႂႃႇ။
4.ယိူင်းဢၢၼ်းတႃႇပႂ်ႉပႃးၶူဝ်းၶွင် သၽႃႇဝၾိင်ႈတိုၼ်း ၼမ်ႉလိၼ်ႁိၼ်ၽႃသေ ၵဵဝ်ႇၵပ်းလွင်ႈတႅပ်းမႆႉ၊ ၵၢၼ်ၶတ်းႁႄႈၵူႈလွင်ႈလွင်ႈ ဢိၵ်ႇလွင်ႈႁဵတ်းသၢင်ႈၾၢႆၸိူဝ်းၼႆႉ ယူႇတီႈ RCSS တေလူင်းထတ်းသၢင်တူၺ်း၊ ပေႃးၽိတ်းပိူင်ၸိုင် တေဢဝ်လိူင်ႈပၼ်တူတ်ႈတၢမ်ႇၼၵ်းၼႃ။
5.ၵၢၼ်ၽဵဝ်ႈမူၺ်ႉယႃႈမဝ်းၵမ်လႄႈ ၵၢၼ်ပူၵ်းပွင်ပိုၼ်ႉတီႈၸိူဝ်းၼၼ်ႉ တေငူပ်ႉငီႉတင်းၽူႈၵဵဝ်ႇၶွင်ႈ ၸဝ်ႈၼႃႈတီႈၶဝ်သေ ၶိုင်ပွင်ႁဵတ်းသၢင်ႈၵႂႃႇ။
ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး (RCSS/SSA) ၼႆႉ ပဵၼ်ၸုမ်းဢၼ်လူင်းလၢႆးမိုဝ်း ၵေႃႇသၢင်ႈလွင်ႈငမ်းယဵၼ် ၵၼ်တင်းလူင်ပွင်ၸိုင်ႈမၢၼ်ႈ ၸၼ်ႉၸႄႈမိူင်းလႄႈ ၸၼ်ႉၸိုင်ႈမိူင်းႁူမ်ႈတုမ် ဢိၵ်ႇ လူင်းလၢႆးမိုဝ်းၵိုတ်းယိုဝ်း တူဝ်ႈမိူင်း (NCA) မိူဝ်ႈပၢၼ်လူင်ပွင်ၸိုင်ႈတဵင်းၸဵင်ႇ။ ပၢၼ်လူင်ပွင်ၸိုင်ႈ NLD ၶိုၼ်ႈမႃးၼႆႉၵေႃႈ ၶဝ်ႈႁူမ်ႈပၢင်ၵုမ်လူင်ပီႁူဝ်ပၢၵ်ႇ 21 ပၢင်လူင် ဢၼ်ၽူႈၵိူဝ်းၵုမ်ၸိုင်ႈမိူင်း ၼၢင်းဢွင်ႇသၢၼ်းၸုၵျီႇ ဢွၼ်ႁူဝ်ၼမ်းၼႃႈၸတ်းႁဵတ်းယဝ်ႉတူဝ်ႈၵႂႃႇ ၽွင်းႁူဝ်လိူၼ်သႅပ်ႊထႅမ်ႊၿိူဝ်ႊပူၼ်ႉမႃး။ ပၢင်ၵုမ်လူင်ပီႁူဝ်ပၢၵ်ႇ 21 ပၢင်လူင် ၵမ်းထူၼ်ႈသွင် ဢၼ်တေၸတ်းႁဵတ်းတၢင်းၼႃႈၼႆႉၵေႃႈ မီးလွင်ႈႁၢင်ႈႁႅၼ်းဝႆႉတႃႇတေၵႂႃႇၶဝ်ႈႁူမ်ႈယူႇ။
သိုပ်ႇဢၢၼ်ႇ
ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ
ဝၼ်းတီႈ 24/02/2017 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 39.15 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1368.78 ပျႃး၊ ငိုၼ်းၶႄႇ 1 ယႅၼ်ႉ = 199.24 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။
ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 24/02/2017 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 23/02/2017 ငိုၼ်းထႆး 1 ဝၢတ်ႇ = 38.84 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1360.00 ပျႃး၊ ငိုၼ်းၶႄႇ 1 ယႅၼ်ႉ = 197.64 ပျႃး။
သိုပ်ႇဢၢၼ်ႇ
ၵူၼ်းမိူင်း ၸႄႈဝဵင်းၵူတ်ႉၶၢႆ 2 ၵေႃႉ ၺႃးသိုၵ်းမၢၼ်ႈ တီႉၺွပ်းၵုမ်းၶင် 20 ဝၼ်းပႆႇပွႆႇ
သိုၵ်းလူင်ပွင်ၸိုင်ႈမၢၼ်ႈ တပ်ႉမ 99 ထၢင်ႇထိူမ်ၵူၼ်းဝၢၼ်ႈ 2 ၵေႃႉ တီႉၺွပ်းၵုမ်းၶင်တူဝ် ႁိုင် 20 ဝၼ်းပၢႆ ထိုင်ယၢမ်းလဵဝ် ပႆႇပွႆႇဢွၵ်ႇ၊ ယင်းတိုၵ်ႉမီးဝႆႉယူႇၼႂ်းတပ်ႉပိဝ်ႇႁႃႇၵူတ်ႉၶၢႆ ဝဵင်းၵူတ်ႉၶၢႆ ၸိုင်ႈ တႆးပွတ်းႁွင်ႇ။
ဝၼ်းတီႈ 03/02/2017 ၸၢႆးဢွင်ႇပႃႉ ဢႃယု 32 ပီ တင်း ၸၢႆးၶၢင်ႉ ဢႃယု 22 ပီ ပဵၼ်ၵူၼ်း ဝၢၼ်ႈ တၢၵ်ႇၾႃႉ ဢိူင်ႇၵဵင်းမူၼ်း၊ ၸႄႈဝဵင်းၵူတ်ႉၶၢႆ ၺႃးသၢႆသိုၵ်းမၢၼ်ႈ တပ်ႉမ 99 ထၢင်ႇထိူမ်သေ ၵူတ်ႇထတ်းၸႅတ်ႈထၢမ် တီႉၺွပ်းတူဝ်ၶႃ သွင်ၵေႃႉ တီႈၼိူဝ်သဵၼ်ႈတၢင်းၾၢႆႇတူၵ်းၵူတ်ႉၶၢႆ ယၢၼ်ၵႆ မွၵ်ႈ 20 လၵ်း ၼႂ်းၵႄႈ ၵူတ်ႉၶၢႆတင်း ဝၢၼ်ႈၵႃလႅင်။
ၸၢႆးၸိင်ႇလူႇ ၽူႈတႅၼ်းသၽႃးၸႄႈမိူင်း သႅၼ်ဝီ ၶဵတ်ႇလိူၵ်ႈတင်ႈမၢႆ(2) လၢတ်ႈဝႃႈ “ ၶႃႈႁဝ်း လႆႈႁပ်ႉႁူႉၶၢဝ်ႇ ပီႈၼွင်ႉၵူၼ်းဝၢၼ်ႈတၢၵ်ႇၾႃႉ သွင်ၵေႃႉ ထုၵ်ႇတီႉၺွပ်းဝႆႉသေ ယူႇတီႈၶႃႈႁဝ်း လႆႈတွင်ႈထၢမ်ၵႂႃႇတီႈ ၽွင်းလူင်ၾၢႆႇလႅၼ်လိၼ်၊ လုမ်းတိူင်းသိုၵ်း ရမၶ လႃႈသဵဝ်ႈ။ ယူႇတီႈၽူႈၵွၼ်း တပ်ႉပိဝ်ႇႁႃႇ ၵူတ်ႉၶၢႆ လၢတ်ႈဝႃႈ ၶဝ် 2 ၵေႃႉၼႆႉ ပဵၼ်ၵူၼ်းဢၼ်ထၢင်ႇထိူမ်သေ ၸင်ႇလႆႈတီႉ ၺွပ်းၵုမ်းၶင်တူဝ်ဝႆႉ ဝႃႈၼႆ။ ယဝ်ႉၵေႃႈ ၸၢႆးဢွင်ႇပႃႉၼႆႉ မိူၼ်ၵပ်းၵၢႆႇ တိတ်းတေႃႇ ၵၼ်တင်း တပ်ႉသိုၵ်းပႃႇတီႇမႂ်ႇ သုင်ၸိုင်ႈ တႆး/တပ်ႉသိုၵ်း ၸိုင်ႈတႆး SSPP/SSA သင်ဝႃႈၵူတ်ႇ ထတ်းသေ ဢမ်ႇၵဵဝ်ႇၵပ်းၸွမ်းတပ်ႉသိုၵ်းတႆး SSPP/SSA ၸိုင် ၶဝ်ဝႃႈ တေပွႆႇပၼ်ဝႆးဝႆးယူႇ ႁဝ်းၶႃႈၵေႃႈ ၸွႆႈၶပ်းၶိုင် ႁႂ်ႈၶဝ်ၸဵဝ်းလႆႈဢွၵ်ႇမႃးယူႇၶႃႈ” ဝႃႈၼႆ။
ၸၢႆးဢွင်ႇပႃႉတင်း ၸၢႆးၶၢင်ႉ ၶႃသွင်ၵေႃႉၼႆႉ ၵႂႃႇသူင်ႇၵႂၢႆး ၼႂ်းဝဵင်းၵူတ်ႉၶၢႆသေ ပွၵ်ႈမႃးထိုင် ႁိမ်း ဝၢၼ်ႈၵႃလႅင်၊ ထေႃႈလႃႈၵျီႈ ၶႃသမ်ႉၵွႆလႄႈ လႆႈယိုမ်လူတ်ႉၶိူင်ႈ ၵူၼ်းႁူႉၸၵ်း တီႈဝၢၼ်ႈၵႃလႅင် သေ ၵႂႃႇသိုဝ်ႉၶိူင်ႈၸၢၵ်ႈတီႈဝဵင်းၵူတ်ႉၶၢႆ။ ၽွင်းပွၵ်ႈမႃး ႁူပ်ႉၺႃး သိုၵ်းမၢၼ်ႈတပ်ႉမ 99 လႄႈ တီႉၺွပ်း ၶဝ်သွင်ၵေႃႉၵုမ်းၶင်ဝႆႉ- ၼႆယဝ်ႉ။
ၵဵဝ်ႇၵပ်းလွင်ႈၼႆႉ ထိုင်မႃး ဝၼ်းတီႈ 17/02/2017 ပေႃႈမႄႈပီႈၼွင်ႉၶႃသွင်ၵေႃႉ ယွၼ်းၵႂႃႇ ႁူပ်ႉ ထူပ်းၵေႃႈ ပိဝ်ႇႁႃႇၵူတ်ႉၶၢႆပၼ်ႁူပ်ႉယူႇ။ ဝႃႈတေပွႆႇပၼ်သေတႃႉ ႁၢၼ်ႉတေႃႇမိူဝ်ႈၼႆႉ ယင်းပႆႇ လႆႈ ဢွၵ်ႇမႃး - ဝႃႈၼႆ။
ၼႂ်းၸႄႈဝဵင်းၵူတ်ႉၶၢႆၼႆႉ သိုၵ်းမၢၼ်ႈတပ်ႉမ 99၊ ၸုမ်းယိပ်းၵွင်ႈၵၢင်ႇၸၢဝ်းၶိူဝ်း တူင်ႉၼိုင်ၵႂႃႇမႃး တၢင်းပွတ်းတွၼ်ႈၼၼ်ႉၼမ် ၵူၼ်းမိူင်း ၸိူဝ်းယူႇၼႂ်းပိုၼ်ႉတီႈ ၵႆႉၺႃးၸီႉၼႄး၊ ထၢင်ႇထိူမ်သေ တီႉၺွပ်း ၵူတ်ႇထတ်း ထဵတ်ႈထၢမ် ပေႃႉထုပ်ႉ ဝႃႈၼႆ။
သိုပ်ႇဢၢၼ်ႇ
ၵူၼ်းၼုမ်ႇတႆး ၸႄႈဝဵင်းတၢင်ႉယၢၼ်းၸတ်း ပၢင်ဢုပ်ႇဢူဝ်းလႅၵ်ႈလၢႆႈ ၽိူမ်ႉၼမ်ႉၵတ်ႉ
ၸုမ်းၵူၼ်းၼုမ်ႇတႆး ၸႄႈဝဵင်းတၢင်ႉယၢၼ်း ဢွၼ်ႁူဝ်ၼမ်းၼႃႈသေ ၸတ်းႁဵတ်းပၢင်ၽိူမ်ႉၼမ်ႉၵတ်ႉ ၵူၼ်းၼုမ်ႇလႄႈ ႁူပ်ႉထူပ်း လႅၵ်ႈလၢႆႈပိုၼ်ႉႁူႉပၢႆးႁၼ်ၵၼ်။
ဝၼ်းတီႈ 20-22/02/2017 ယၢမ်းၵၢင်ၼႂ်ထိုင် တၢမ်းၶၢမ်ႈ ၸုမ်းၵူၼ်းၼုမ်ႇတႆး ၸႄႈဝဵင်း တၢင်ႉယၢၼ်း တင်း ၵေႃႁူမ်ႈသၢင်ႈၸဝ်ႈႁႆႈၸဝ်ႈၼႃး ၸိုင်ႈတႆး ႁူမ်ႈၵၼ်သေ ၸတ်းႁဵတ်း ပၢင်ၽိူမ်ႉၼမ်ႉၵတ်ႉၵူၼ်းၼုမ်ႇလႄႈ ႁူပ်ႉထူပ်း လႅၵ်ႈလၢႆႈ ပၢႆးႁူႉသၽႃႇဝၾိင်ႈတိုၼ်း တီႈဢိူင်ႇ မိူင်းၵၢဝ်လူင် ၸႄႈဝဵင်းတၢင်ႉယၢၼ်း ၸႄႈတွၼ်ႈလႃႈသဵဝ်ႈ ၸိုင်ႈတႆး ပွတ်းႁွင်ႇ။ မီးၵူၼ်း ၼုမ်ႇၶဝ်ႈႁူမ်ႈ ႁိမ်း 100 ။
ၸၢႆးပႃႉ ၽူႈၶဝ်ႈၶွမ်ႊမတီႊပွင်ပဵၼ် ပၢင်ဢုပ်ႇဢူဝ်းလႅၵ်ႈလၢႆႈ ၽိူမ်ႉၼမ်ႉၵတ်ႉ ၵူၼ်းၼုမ်ႇတႆး လၢတ်ႈဝႃႈ “ လွင်ႈဢၼ်လႆႈၸတ်းႁဵတ်းၼႆႉ ယိူင်းတႃႇႁႂ်ႈၵူၼ်းၼုမ်ႇႁဝ်း မီးၼမ်ႉၵတ်ႉ ၶိုၼ်ႈ မႃးထႅင်ႈ၊ ၼႂ်းပၢင်ဢုပ်ႇဢူဝ်းလႅၵ်ႈလၢႆႈ တင်းသွင်ဝၼ်းၼႆႉ လႆႈသပ်းလႅင်းၼႄပၼ် လွင်ႈတီႈလိၼ်၊ ၶူဝ်းတိုၼ်းသၽႃႇဝ ၾိင်ႈတိုၼ်း။ ယဝ်ႉၵေႃႈ ၶိုၼ်းမႄးသိုပ်ႇမိုတ်ႈၼႄ ပိုၼ်းလင် ၵေႃႁူမ်ႈသၢင်ႈ ၸဝ်ႈႁႆႈၸဝ်ႈၼႃး၊ ယူႇတီႈၵေႃႁူမ်ႈသၢင်ႈၸဝ်ႈႁႆႈၸဝ်ႈၼႃးသမ်ႉ သပ်းလႅင်းၼႄၶိုၼ်း လွင်ႈႁဵတ်း သၢင်ႈ တူင်ႉၼိုင်မႃးသင်လၢႆလၢႆ။ ၾိုၵ်းသွၼ်ပၼ်ပႃး ၵဵဝ်ႇၵပ်းၵၢၼ်မေႃတိၼ်မေႃမိုဝ်း ၸဵမ်ၸိူဝ်းၼႆႉ” ဝႃႈၼႆ။
ပၢင်ဢုပ်ႇဢူဝ်းၽိူမ်ႉၼမ်ႉၵတ်ႉၵူၼ်းၼုမ်ႇလႄႈ လႅၵ်ႈလၢႆႈပၢႆးႁူႉ သၽႃႇဝၾိင်ႈတိုၼ်းပဵၼ်ၼႆႉ ယူႇတီႈၵေႃႁူမ်ႈသၢင်ႈၸဝ်ႈႁႆႈၸဝ်ႈၼႃး ဢဝ်ပုၼ်ႈၽွၼ်းသေ ပူင်သွၼ်/သပ်းလႅင်းၵႂႃႇ။ ယူႇတီႈၸုမ်းၵူၼ်းၼုမ်ႇတႆး တၢင်ႉယၢၼ်းတင်း ၽူႈယႂ်ႇၵူၼ်းလူင် ၼႂ်းဢိူင်ႇမိူင်းၵၢဝ်ႇလူင် ႁပ်ႉပုၼ်ႈ ၽွၼ်း ၸတ်းတီႈယူႇတၼ်းသဝ်း၊ လွင်ႈၵိၼ်ယႅမ်ႉလႄႈ ၵပ်းသိုပ်ႇၵူၼ်းၼုမ်ႇ တႃႇမႃးၶဝ်ႈႁူမ်ႈ လဵပ်ႈႁဵၼ်း။ ၼွၵ်ႈလိူဝ်ၼၼ်ႉ ၵူၼ်းၼုမ်ႇတႆး တီႈၸမ်ၵႆလႄႈ ၽူႈမီးၼမ်ႉ ၸႂ်ၸေႇတၼႃႇ ၸဵမ်ၸိူဝ်းၼႆႉ ၵမ်ႉၸွႆႈ ငိုၼ်းတွင်းတႃႇတေပဵၼ်မႃး ပၢင်ဢုပ်ဢူဝ်း ၽိူမ်ႉၼမ်ႉၵတ်ႉၵူၼ်းၼုမ်ႇ။ ဝၼ်းတီႈ 22 ယၢမ်းၵၢင်ၶမ်ႈ မီးၽူႈႁွင်ႉ ၵႂၢမ်းတႆးၸိုဝ်ႈ သဵင်ယႂ်ႇလၢႆလၢႆၵေႃႉ မႃးၶဝ်ႈႁူမ်ႈ လဝ်ႇမူၼ်ႈတူၼ်ႈၸႂ် ပၼ်ႁႅင်းၵူၼ်းၼုမ်ႇၵႂႃႇ ဝႃႈၼႆ။
တႃႇၶၢဝ်းတၢင်းသွင်ဝၼ်း ဢၼ်ဢွၼ်ႁူဝ်ဢုပ်ႇဢူဝ်းလႅၵ်ႈလၢႆႈပိုၼ်ႉႁူႉပၢႆးႁၼ်တႄႉ ၸၢႆးထမ်ႈဢၢႆး၊ ၼၢင်းၶမ်းယူင်ႇ၊ ၸၢႆးၼုမ်ႇ၊ ၼၢင်းသႅင်ဢေး၊ ၼၢင်းသႅင်ႁွမ်၊ ၸၢႆးၾူၼ်မိူင်းလႄႈ ဢိၵ်ႇထႅင်ႈ လၢႆလၢႆ ၵေႃႉ သၢၼ်မိုဝ်းၵၼ် တူင်ႉၼိုင် ဝႃႈၼႆ။
သိုပ်ႇဢၢၼ်ႇ
ၽူႈမီးပိုၼ်ႉႁူႉပၢႆးႁၼ် ႁူပ်ႉထူပ်းဢုပ်ႇဢူဝ်းႁၢင်ႈႁႅၼ်းတႃႇ လၵ်းသုတ်ႇၵၢၼ်ႁဵၼ်း ၸၼ်ႉၸွမ်တႆး
ၸုမ်းၵေႃတႆးဢွၼ်ႁူဝ် ၸတ်းႁဵတ်းပၢင်ဢုပ်ႇၵုမ် တႃႇႁၢင်ႈႁႅၼ်းလၵ်းသုတ်ႇၵၢၼ်ႁဵၼ်း ၼႂ်းၸၼ်ႉၸွမ်တႆး ၽူႈမီးပိုၼ်ႉႁူႉပၢႆးႁၼ် ၶဝ်ႈႁူမ်ႈဢုပ်ႇၵုမ်တင်းၼမ်။
ဝၼ်းတီႈ22/02/2017 ၸုမ်းၵေႃတႆး Kaw Dai Organization ၸတ်းႁဵတ်းပၢင်ႁူပ်ႉထူပ်း ဢုပ်ႇၵုမ်ၵၼ် တႃႇႁၢင်ႈႁႅၼ်းလၵ်းသုတ်ႇၵၢၼ်ႁဵၼ်း ၸၼ်ႉၸွမ် တႆး မီး Dr.ၸၢႆးသၢင်ႇဢၢႆႈ၊ Dr.ၸၢႆးၼေႃႇၶိူဝ်း၊ Dr.ၸၢႆးၶမ်းမိူင်း၊ လုင်းၸၢႆးဢေးမွင်ႇ၊ ၶူးပူင်သွၼ်လူင်ၸၢႆးၾႃႈ၊ ၸၢႆးၽူင်းၶွင်ႇ ၶူးသွၼ်ၼႂ်းၵေႃတႆး ဢိၵ်ႇၽူႈသူၼ်ၸႂ် ၶဝ်ႈႁူမ်ႈၸမ် 20ၵေႃႉ။ ပၢင်ဢုပ်ႇဢူဝ်း ၸတ်းႁဵတ်းတီႈ ႁူင်းႁဵၼ်းၵေႃတႆး ၵႃလီႉ ၸႄႈဝဵင်းၵုၼ်ႁဵင် ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း။
ယိူင်းဢၢၼ်းဢၼ်ၸတ်းႁဵတ်းပၢင်ဢုပ်ႇၵုမ်ၼႆႉ ပေႃးပိုတ်ႇၸၼ်ႉၸွမ်တႆးမႃးယဝ်ႉ တေပူင်သွၼ်ပၼ်သင် ? ၸိူင်ႉႁိုဝ်? ႁႂ်ႈပေႃးၸၢင်ႈႁၢင်ႈႁႅၼ်းဝႆႉၼႆလႄႈ ၸင်ႇမွၵ်ႇၽူႈႁူႉႁၼ်မႃးသေ ယွၼ်းတၢင်းႁၼ်ထိုင်လႄႈ ၵၢၼ် ဝၢင်းၽႅၼ် ။ လႆႈႁူႉဝႆႉဝႃႈ ဢွၼ်တၢင်းသုတ်း တေပူင်သွၼ်ၵႂႃႇ4 ပၢႆး 1.ပၢႆးပိုၼ်း၊ 2.ပၢႆးတူင်ႇဝူင်းၵူၼ်း၊ ပၢႆး Com puter /IT လႄႈတင်းပၢႆးဢိင်းၵလဵတ်ႈ - ဝႃႈၼႆ။
ၸၢႆးလႅင်းၶမ်း ၽူႈၶဝ်ႈၸုမ်းၵေႃတႆး လၢတ်ႈဝႃႈ-“ၸၼ်ႉၸွမ်ဢၼ်တေပိုတ်ႇတီႈၵႃလီႉၼႆႉ မီးယိူင်းဢၢၼ်းဝႃႈ ၶႂ်ႈပိုတ်ႇႁၢင်ပီ 2017 ၼႆႉ ၵူၺ်းၵႃႈတႃႇတေပဵၼ်မႃးၵေႃႈဢမ်ႇငၢႆႈ ၼင်ႇႁိုဝ်တေပဵၼ်မႃးၼၼ်ႉၵေႃႈ လူဝ်ႇတၢင်း ႁူမ်ႈမိုဝ်းတီႈ ပီႈၼွင်ႉႁဝ်းတင်းၼမ်ယူႇ၊ လိၵ်ႈလၢႆးပၢႆးပၺ်ၺႃၼႆႉ မၼ်းလမ်ႇလွင်ႈတွၼ်ႈတႃႇ ၸိူဝ်ႉၸၢတ်ႈတႄႉ တႄႉ ၶႂ်ႈႁႂ်ႈပီႈၼွင်ႉႁဝ်းၶႃႈ ပေႃႈမႄႈလုၵ်ႈႁဵၼ်းၵူႈၵေႃႉ ဢွၼ်ၵၼ်ပၼ်ႁႅင်း လုၵ်ႈလၢၼ်ႁဵၼ်းဢဝ် ပၢႆးပၺ်ၺႃၼမ်ၼမ် သေၵမ်း ” ဝႃႈၼႆ။
ၸၢႆးၽူင်းၶွင်ႇ ၵေႃႈယၢမ်ႈလၢတ်ႈဝႃႈ – “ၶႂ်ႈႁႂ်ႈပီႈၼွင်ႉႁဝ်းၶႃႈ ဢွၼ်ၵၼ်သႂ်ႇၸႂ်လႄႈပၼ်ႁႅင်းပၢႆးပၺ်ၺႃ ၼမ် ၼမ် ယွၼ်ႉဝႃႈ ၵၢပ်ႈပၢၼ်မိူဝ်ႈလဵဝ်ၼႆႉ ပိူၼ်ႈဢဝ်တၢင်းႁူႉတၢင်းႁၼ်ၶေႉၶဵင်ႇၵၼ်ယဝ်ႉ ၼင်ႇႁိုဝ်ႁဝ်းပေႃး တေ ၶိုတ်းၸၼ်ႉလုမ်ႈၾႃႉ ပဵင်းပိူၼ်ႈၼၼ်ႉ ႁႂ်ႈဢွၼ်ၵၼ်လဵပ်ႈႁဵၼ်းဢဝ်တၢင်းႁူႉၵၼ်ၼမ်ၼမ် သေၵမ်း-ဝႃႈၼႆ ။
မိူဝ်ႈဝၼ်းတီႈ 11-12/12/2016 ၸုမ်းၵေႃတႆး ဢွၼ်ႁူဝ်ၸတ်းႁဵတ်းပၢင်ဢုပ်ႇဢူဝ်း တီႈ ႁူင်းႁႅမ်း သၵၢႆးဝိဝ်ႊ (Sky View) ၸႄႈဝဵင်းလႃႈသဵဝ်ႈသေ ၶပ်းၶိုင်ႁၢင်ႈႁႅၼ်း တႃႇၵေႃႇတင်ႈၸၼ်ႉၸွမ်တႆး ။ တီႈပၢင်ၵုမ်ၼၼ်ႉ မီးၽူႈလူင်ႉလႅၼ်ႇမိူၼ်ၼင်ႇ ၸဝ်ႈၶူးသုၶမ်း၊ Dr.ၸၢႆးၼေႃႇၶိူဝ်း၊ ၶူးပူင်သွၼ်လူင်ၸၢႆးၾႃႈ ၊Dr.ၸၢႆးဢူး ၊Dr.ၸၢႆးသၢင်ႇဢၢႆႈ ဢိၵ်ႇသင်ၶၸဝ်ႈ ၽူႈယႂ်ႇၵူၼ်းလူင် လႄႈၸုမ်းတူင်ႇဝူင်းၵူၼ်းၵမ်ႈၽွင်ႈ ၶဝ်ႈႁူမ်ႈမွၵ်ႈ 40 ၵေႃႉ ။
ၸၼ်ႉၸွမ်တႆးၼႆႉ မိူဝ်ႈၵွၼ်ႇဢမ်ႇတွၼ်ႉယၢမ်ႈမီးမႃး ဢၼ်ႁၢင်ႈႁႅၼ်းတေၵေႃႇသၢင်ႈ ပွၵ်ႈၵမ်းၼႆႉတေလႆႈဝႃႈ ပဵၼ်ၸၼ်ႉၸွမ်တႆးလင်ႁႅၵ်ႈ ၼႂ်းၵၢၼ်ႁဵၼ်းၵၢၼ်သွၼ်လေႃးၵီႇ။ ၸၼ်ႉၸွမ်ပုတ်ႉထတႄႉ ၸဝ်ႈၶူးလူင် Dr. ၶမ်းမၢႆ ထမ်မသႃမိပဵၼ်ၵဝ်ႉၵၼ်းသေ ပူၵ်းတင်ႈဝႆႉ တီႈဝဵင်းတူၼ်ႈ တီး မိူဝ်ႈႁူဝ်ပီ 2016 ။
သိုပ်ႇဢၢၼ်ႇ
လူင်ပွင်ၸိုင်ႈထႆး - မၢၼ်ႈ တူၵ်းလူင်းလႆႈၸႂ်ၵၼ် ႁႂ်ႈႁႅင်းၵၢၼ်ယၢၼ်မိူင်းတေႃႇဝတ်းဝႂ်ထႅင်ႈသေႁႂ်ႈ ထတ်းထွင်ၵူၼ်းၵိုၵ်းမိူင်း
လူင်ပွင်ၸိုင်ႈထႆး-မၢၼ်ႈ တူၵ်းလူင်းလႆႈၸႂ် ႁႂ်ႈႁႅင်းၵၢၼ်ယၢၼ်မိူင်း တေႃႇဝတ်းဝႂ်တႃႇယူႇႁဵတ်းၵၢၼ် ထႅင်ႈလႄႈ တၢင်းလူင်ပွင်ၸိုင်ႈ မိူင်းႁူမ်ႈတုမ် တေပိုတ်ႇပၼ်သုၼ်တႃႇထတ်းထွင်ၵူၼ်းၵိုၵ်းမိူင်း ၼႂ်းႁူဝ်လိူၼ်ၼႃႈတေမႃးၼႆႉ ဝႃႈၼႆ။
ႁွင်ႈၵၢၼ်ၾၢႆႇၵူၼ်းႁဵတ်းၵၢၼ် ဝဵင်းၵဵင်းမႆႇ ၸိုင်ႈထႆး ပိုၼ်ၽၢဝ်ႇမိူဝ်ႈဝၼ်းတီႈ 02/02/2017 ၼၼ်ႉ ဝႃႈ ၸွမ်းၼင်ႇႁွင်ႈၵၢၼ်လူင် ၾၢႆႇၵူၼ်းႁဵတ်းၵၢၼ်မိူင်းထႆး တူၵ်းလူင်းလႆႈၸႂ်ၵၼ် တင်းလူင်ပွင်ၸိုင်ႈ မၢၼ်ႈ မိူဝ်ႈဝၼ်းတီႈ 25/10/2016 ၼၼ်ႉဝႃႈ- ႁႂ်ႈႁႅင်းၵၢၼ်ယၢၼ်မိူင်း 4 ၸုပ်ႈ မိူၼ်ၼင်ႇႁႅင်းၵၢၼ် ၸိူဝ်းဢၼ်ဢႃယုဝိသႃႊမူတ်း ၼႂ်းလိူၼ်ဢွၵ်ႊထူဝ်ႊၿိူဝ်ႊ 2016 မႃးၼၼ်ႉ ႁႂ်ႈၵႂႃႇတၢင်ႇယွၼ်းဝႂ်ႁပ်ႉ ႁွင်းၵၢၼ်ၸၢင်ႈ တီႈႁွင်ႈၵၢၼ်ၾၢႆႇၵူၼ်းႁဵတ်းၵၢၼ် သိုပ်ႇၼၼ်ႉၵႂႃႇတၢင်ႇယွၼ်းဝိသႃႊ တီႈႁွင်ႈၵၢၼ် ၾၢႆႇၵူတ်ႇထတ်းၵူၼ်းၶဝ်ႈမိူင်း (တေႃးမေႃး) ၵွၼ်ႇဝၼ်းတီႈ 22/02/2017။
ၸိူဝ်းဢၼ်တေမူတ်းဝၢႆးလင် ဝၼ်းတီႈ 22/02/2017-31/03/2017 ၼႆႉ ႁႂ်ႈႁၢင်ႈႁႅၼ်းတႃႇတေ တေႃႇ ၼႂ်းလိူၼ်ထူၼ်ႈ3 လိူၼ်မၢတ်ႉၶျ်2017 ဢၼ်တေထိုင်မႃးၼႆႉ ။
ၵူၼ်းၸိူဝ်းဢၼ်ယိပ်းဝႆႉဝႂ်သီၶွင်ႇ ဢၼ်လူင်ပွင်ၸိုင်ႈ (ၶေႃႊသေႃႊၶျေႃႊ) ႁဵတ်းပၼ်ၼၼ်ႉ ႁႂ်ႈႁၢင်ႈ ႁႅၼ်းတႃႇတေၵႂႃႇထတ်းထွင် ၵူၼ်းၵိုၵ်းမိူင်း တီႈသုၼ်ထတ်းထွင်ၵူၼ်းၵိုၵ်းမိူင်း CI (Certificate of identity) ၸွမ်းလႅၼ်လိၼ် မိူၼ်ၼင်ႇ ၸႄႈတွၼ်ႈတၢၵ်ႇ၊ သမုတ်ႊပရႃႊၵၢၼ်ႊ၊ သမုတ်ႊသႃႊၶွၼ်ႊ၊ ရၼွင်ႊ၊ ၵဵင်းႁၢႆး ၸိူဝ်းၼႆႉ လူင်ပွင်ၸိုင်ႈမၢၼ်ႈ တေပိုတ်ႇႁဵတ်းပၼ် တႄႇဝၼ်းတီႈ 03/03/2017 ၼႆႉ။ ဢွၼ်တၢင်းႁႂ်ႈဢဝ်ဝတ်းဝႂ်ၵႂႃႇ ၸၢႆႇငိုၼ်း300 ၿၢတ်ႇ တီႈ 7/ Eleven ၵွၼ်ႇတေၵႂႃႇႁဵတ်း ဝႂ်ၶၢမ်ႈမိူင်း ၵႃႈဝႂ်ၶၢမ်ႈမိူင်းသဵင်ႈ 1,050ၿၢတ်ႇ။ ႁူမ်ႈတင်းမူတ်းပဵၼ် 1,350 ၿၢတ်ႇ။
ၵူၼ်းသႅၼ်းၸုမ်းယၢမ်ႈမီးဝႂ်Passport သေၶိုၼ်းမႃးပဵၼ်ဝႂ်သီၶွင်ႇၼၼ်ႉ မီးတၢင်းလိူၵ်ႈ 2 ဢၼ်။ သင်ဝႃႈမီးတၢင်းၵႂႃႇၼမ် ၶႂ်ႈယွၼ်းဝိသႃႊ ၼႆၵေႃႈလႆႈယူႇ ၵူၺ်းၵႃႈ ဢႃယုPassport တၵ်းတေလႆႈ မီး6 လိူၼ်ၶိုၼ်ႈၼိူဝ် ႁႂ်ႈဢဝ် Passport တင်းဝႂ်သီၶွင်ႇသေၵႂႃႇတၢင်ႇယွၼ်းဝီသႃႊလႆႈတီႈႁွင်ႈၵၢၼ် ၾၢႆႇၵူတ်ႇထတ်း ၵူၼ်းၶဝ်ႈမိူင်း (တေႃးမေႃး) လႆႈၵမ်းသိုဝ်ႈ တေသဵင်ႈငိုၼ်း 500 ၿၢတ်ႇ။ ယဝ်ႉၵေႃႈ ၵႂႃႇယွၼ်းလၢႆႈဝႂ်ႁဵတ်းၵၢၼ် တီႈႁွင်ႈၵၢၼ်ၾၢႆႇၵူၼ်းႁဵတ်းၵၢၼ် ၼႂ်းၶၢဝ်းတၢင်း 15 ဝၼ်း ၸဝ်ႈၼႃႈတီႈ ၶဝ်တေပၼ်ဝႂ်ႁဵတ်းၵၢၼ် ပပ်ႉသီသွမ်ႇ ။ သင်ဝႃႈဢမ်ႇမီးတၢင်းၵႂႃႇ ဢမ်ႇၶႂ်ႈၵႂႃႇတၢင်းလႂ်ၼႆ သိုပ်ႇယိပ်း ဝႂ်သီၶွင်ႇၵႂႃႇၵေႃႈလႆႈယူႇ ။
ၸၢႆးပိူင်း ၸဝ်ႈၼႃႈတီႈၾၢႆႇမၢႆမီႈ ၵဝ်ႉငဝ်ႈပူၵ်းပွင်သုၼ်ႇလႆႈၵူၼ်း HRDF လၢတ်ႈဝႃႈ- “ ၵဵဝ်ႇလွင်ႈၵႂႃႇ ၸၢႆႇငိုၼ်းတီႈ 7/Eleven ၼႆႉၵေႃႈယင်းမီးလွင်ႈၶွင်ႉၶမ်ယူႇ ယွၼ်ႉဝႃႈမၢင်တီႈၵေႃႈၶဝ်ပႆႇႁူႉလွင်ႈ ၼႆႉ တၢင်းၾၢႆႇၸဝ်ႈၼႃႈတီႈ တိုၵ်ႉႁႃလၢႆးတၢင်းၵႄႈလိတ်ႈယူႇ။ လွင်ႈဝတ်းဝႂ်ၼႆႉမၼ်းလမ်ႇလွင်ႈ တွၼ်ႈတႃႇ ႁႅင်းၵၢၼ်ၵူႈၵေႃႉ ၵွပ်ႈၼၼ်လႄႈၼင်ႇႁိုဝ် ႁဝ်းပေႃးတေလႆႈႁပ်ႉၶေႃႈမုလ်းဢၼ်ထုၵ်ႇ မႅၼ်ႈၼၼ်ႉ ႁဝ်းထုၵ်ႇလီလဵပ်ႈႁဵၼ်းလႄႈတွင်ႈထၢမ်ၸဝ်ႈၼႃႈတီႈၾၢႆႇလႂ်ၾၢႆႇၼၼ်ႉၵမ်းသိုဝ်ႈ။ ပေႃးႁဝ်းၵႂႃႇထၢမ်တၢင်ႇတီႈတၢင်ႇၵေႃႉ ဢၼ်ဢမ်ႇၸႂ်ႈၸဝ်ႈၼႃႈတီႈၵမ်းသိုဝ်ႈၼၼ်ႉ တေၸၢင်ႈလႆႈ ႁပ်ႉၶေႃႈမုလ်းၽိတ်း ၊လႄႈၸၢင်ႈၺႃးလွၵ်ႇဢဝ်ငိုၼ်းႁဝ်းၵႂႃႇ ၵွပ်ႈၼၼ်လႄႈႁႂ်ႈဢွၼ် ၵၼ်လဵပ်ႈႁဵၼ်း ထွမ်ႇၶၢဝ်ႇငၢဝ်းယူႇတႃႇသေႇသေၵမ်း” ဝႃႈၼႆ။
ၼၢင်းငမ်းယဵၼ် တီႈၵိူဝ်းၵုမ်ႁႅင်းၵၢၼ် Map Foundation လၢတ်ႈဝႃႈ -“ပီႈၼွင်ႉႁဝ်းၶႃႈၵူႈၵေႃႉယႃႇ ဝႆႉမဝ်မၢင်လွင်ႈဝတ်းလွင်ႈဝႂ် ယွၼ်ႉဝႃႈမၼ်းပဵၼ်လွင်ႈၸမ်တူဝ် ပေႃးႁဝ်းႁဵတ်းထုၵ်ႇ ၸွမ်းၼင်ႇပၵ်း ပိူင်မၢႆမီႈၸိုင် မိူဝ်ႈႁဝ်းဢမ်ႇယူႇလီ ၊ၺႃးၽေးၵိုင်ႉၵၢင်ႉၸိူဝ်းၼႆႉ မၢႆမီႈၵေႃႈၸၢင်ႈတူၺ်းထိုင်ႁဝ်းလႆႈ ၵွပ်ႈၼၼ်လႄႈႁႂ်ႈသူၼ်ၸႂ်ပႃးၸႂ် ထတ်းတူၺ်းဢႃယုဝတ်းဝႂ်တူဝ်ၸဝ်ႈၵဝ်ႇတႃႇသေႇသေၵမ်း” ဝႃႈၼႆ။
ႁွင်ႈၵၢၼ်ၾၢႆႇၵူၼ်းႁဵတ်းၵၢၼ်မိူင်းထႆး ပိုၼ်ၽၢဝ်ႇသဵၼ်ႈမၢႆႁႅင်းၵၢၼ်ယၢၼ်မိူင်း ႁူဝ်ႁုပ်ႈပီ 2016 ၼၼ်ႉဝႃႈ- ႁႅင်းၵၢၼ်ဢၼ်ထတ်းထွင်ၵူၼ်းၵိုၵ်းမိူင်း (ၽိသုတ်ႇသၼ်ႊၶျၢတ်ႊ) ယဝ်ႉၼၼ်ႉ မီး ႁိမ်း9သႅၼ်ၵေႃႉ၊ ဢၼ်ၶဝ်ႈမိူင်းလူၺ်ႈပိူင် MOU မီး ႁိမ်း4သႅၼ်ၵေႃႉ ဢၼ်ဢမ်ႇမီးၼႂ်းသဵၼ်ႈမၢႆ ၵေႃႈယင်းတေမီး ထႅင်ႈဝႃႈၼႆ ။
သိုပ်ႇဢၢၼ်ႇ
ၸုမ်းၵေႃတႆး တေၸတ်းႁဵတ်းပၢင်သွၼ်လိၵ်ႈဢိင်းၵလဵတ်ႈလႄႈ ပၢင်ယုၵ်ႉမုၼ်းၼမ်ႉၵတ်ႉၵူၼ်းၼုမ်ႇ ၼႂ်းၶၢဝ်းမႆႈ
တင်ႈတႄႇလိူၼ်မၢတ်ႊၶျ်တေႃႇထိုင် လိူၼ်ဢေႊပရိူဝ်ႊလ် ၼႂ်းၶၢဝ်းတၢင်းၶၢဝ်းမႆႈ 2 လိူၼ်တၢင်းၼႃႈၼႆႉ ၸုမ်းၵေႃတႆး တေၸတ်းႁဵတ်းပၢင်သွၼ် လိၵ်ႈဢိင်းၵလဵတ်ႈ၊ ဝႆႉၼၵ်းလွင်ႈၵၢၼ်လၢတ်ႈၵၢၼ်ထွမ်ႇ ဢိၵ်ႇပၢင်ပူၵ်းပွင်ၼမ်ႉၵတ်ႉၵူၼ်းၼုမ်ႇ။
ပၢင်သွၼ်ၼႆႉ တေပိုတ်ႇၼႂ်းဝၼ်းတီႈ 20/03/2017 ၵႂႃႇ၊ ၸႂ်ႉၸိုဝ်ႈပၢင်သွၼ်ဝႃႈ တႆးၵေႃႉၾၢႆႇၵၢၼ်ႁဵၼ်း (Dai Kaw Learning Society) ။ ႁူဝ်ၶေႃႈၵၢၼ်ႁဵၼ်း မီး 6 ႁူဝ်ၶေႃႈ၊ လိၵ်ႈဢိင်းၵလဵတ်ႈ ၵၢၼ်လၢတ်ႈလႄႈၵၢၼ်ထွမ်ႇ ပဵၼ်ပိူင်လူင်။ လိၵ်ႈတႆး၊ ၵၢၼ်သၢင်ႈတူင်ႇဝူင်းၵူၼ်း၊ ၵၢၼ်တၢင်ႇလၢတ်ႈၾၢႆႇတႆး၊ ၵၢၼ်ယုၵ်ႉမုၼ်းၼမ်ႉၵတ်ႉတူဝ်ၵဝ်ႇလႄႈ ယဵၼ်ႇငႄႈၾိင်ႈထုင်း ၸဵမ်ၸိူဝ်းၼႆႉ။ တေႁပ်ႉလုၵ်ႈႁဵၼ်းၸိူဝ်းမီးၸၼ်ႉ 8 ၶိုၼ်ႈၼိူဝ်ၵူၺ်း-ၼႆယဝ်ႉ။
"ပၢင်သွၼ်ၼႆႉ ၼႂ်းတူင်ႇလႂ်တူင်ႇၼၼ်ႉ ၼင်ႇႁိုဝ်ၵူၼ်းၼုမ်ႇၶဝ်မႃးၶွၼ်ႈတုမ်ၵၼ်လႆႈ၊ မႃးၸႅၵ်ႇပၼ်တၢင်းႁူႉ တၢင်းႁၼ်ၵၼ်လႆႈ။ မိူၼ်ၼင်ႇ ပေႃးၵူၼ်းၼုမ်ႇၶဝ်လူဝ်ႇတၢင်းႁူႉၸိူင်ႉႁိုဝ်ၵေႃႈ ပေႃးဝႃႈႁဝ်းမီးတၢင်းႁူႉတၢင်းမေႃ ၼၼ်ႉ ႁဝ်းၵေႃႈၵႂႃႇၽိူမ်ႉထႅမ်ပၼ်တီႈၶဝ်လႆႈ၊ ၶႂ်ႈႁႂ်ႈပဵၼ်မႃးၸိူင်ႉၼၼ်။ ပၢင်သွၼ်ၼႆႉ ႁဝ်းတေတႄႇတီႈ ၵေႃတႆးၼႆႉဢွၼ်တၢင်း" -ၼၢင်းမူၺ်သႅင် ၽူႈၵုမ်းပၢင်သွၼ်လၢတ်ႈ။
မုၵ်ႉၸုမ်းၵေႃတႆးၼႆႉ ငဝ်းလုမ်းပၵ်းဝႆႉတီႈထုင်ႉလွႆတႆးလီ ၸႄႈဝဵင်းၵႃလီႉ ၸိုင်ႈတႆးပွတ်းၸၢၼ်း။ ၶူင်းၵၢၼ်လူင် ဢၼ်ၵေႃတႆးတူင်ႉၼိုင်ႁဵတ်းသၢင်ႈယူႇဝႆႉၼၼ်ႉ မီး 3 ဢၼ်- 1. Internship ၵႃလီႉ။ 2.Social walker လႃႈသဵဝ်ႈ လႄႈ 3.Internship တႃႈၵုင်ႈ- ၼႆယဝ်ႉ။
သိုပ်ႇဢၢၼ်ႇ
ၶၵ်ႉၵၢၼ် NCA ဢမ်ႇပဵၼ်ၵၢၼ်လႄႈ ထုၵ်ႇလႆႈႁႃသဵၼ်ႈတၢင်းငမ်းယဵၼ်ဢၼ်မႂ်ႇ ႁူဝ်ပဝ်ႈဝႃႉပဝ်းယဵဝ်ႇသျႅင် တိုၵ်းသူၼ်း
ပၢင်ၵုမ်လူင်သႅၼ်းၽူႈၼမ်းၸုမ်းယိပ်းၵွင်ႈၵၢင်ႇ ၵမ်းထူၼ်ႈ 3 ဢၼ်ၸတ်းႁဵတ်းတီႈဝဵင်းပၢင်သၢင်းၼၼ်ႉ ႁူဝ်ပဝ်ႈဝႃႉပဝ်းယဵဝ်ႇသျႅင် လၢတ်ႈတိုၵ်းသူၼ်း တီႈပၢင်ၵႅဝ်ႈပိုတ်ႇပၢင်ၵုမ်ဝၼ်းႁႅၵ်ႈဝႃႈ ၵၢၼ်ၵိုတ်းတိုၵ်းတူဝ်ႈမိူင်း NCA ၼႆႉ ဢမ်ႇႁဵတ်းႁႂ်ႈၵိုတ်းပၢင်တိုၵ်းတေႃးၼႂ်းမိူင်းလႆႈ။ ၵွပ်ႈၼၼ် ယူႇတီႈပၢင်ၵုမ်ၼႆႉသေ ထုၵ်ႇလီဝူၼ်ႉသၢင်ၶိုၼ်းၶၵ်ႉၵၢၼ်ငမ်းယဵၼ် ဢၼ်လႆႈႁဵတ်းသၢင်ႈမႃးၸိူဝ်းၼၼ်ႉသေ ႁႃလွၵ်းလၢႆးဢၼ်မႂ်ႇ။
ၵဵဝ်ႇၵပ်းလွင်ႈၼႆႉ ၽူႈမီးၸၼ်ႉဢၼ်ၵႂႃႇၶဝ်ႈႁူမ်ႈပၢင်ၵုမ် ၸဝ်ႈၼိုင်ႈလၢတ်ႈဝႃႈ- ပေႃးတူၺ်းလိၵ်ႈဢၼ်ၸုမ်းဝႃႉ တၢင်ႇမႃး 21 ၼႃႈၼၼ်ႉ ၵၢင်ၸႂ်ဝႃႉမီးၸိူင်ႉႁိုဝ်ၼႆၵေႃႈ တေလႆႈႁၼ်တႅၵ်ႇတႅၵ်ႇလႅင်းလႅင်း။ ၼၢင်းဢွင်ႇသၢၼ်းၸုၵျီႇၼႆႉ ဢၼ်မၼ်းၼၢင်းမႃးဢွၼ်ႁူဝ်ၵၢၼ်မိူင်းဝႆႉယူႇယၢမ်းလဵဝ်ၼႆႉ ဢၼ်မၼ်းၼၢင်း ၶူင်သၢင်ႈမႂ်ႇမႃးႁင်းၵူၺ်းဢမ်ႇမီးသင်၊ ႁဵတ်းၸွမ်းၼင်ႇဢၼ်ဢူးတဵင်းၸဵင်ႇ လူင်ပွင်ၸိုင်ႈသိုၵ်းၶဝ်တမ်းဝၢင်းဝႆႉ ၼၼ်ႉၵူၺ်း။
ၾၢႆႇၼိုင်ႈၵေႃႈ ၽူႈၼမ်းမၢၼ်ႈၼႆႉ ပႃးၸဵမ်ဢွင်ႇသၢၼ်းၸုၵျီႇ၊ လွင်ႈဝႆႉၸႂ်ၼိူဝ်ၸၢဝ်းၶိူဝ်းၼႆႉ ဢမ်ႇပႅၵ်ႇပိူင်ႈသင်မႃး၊ မိူၼ်ၵၼ်မႃးတႃႇသေႇ။ ဢၼ်ၼၢင်းဢွင်ႇသၢၼ်းၸုၵျီႇဢွၼ်ႁဵတ်း ပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင် ဢၼ်ဝႃႈၼႆႉၵေႃႈ တႃႇမွတ်ႇယႃႉပႅတ်ႈၶေႃႈၵိၼ်ၵႅၼ်ႇ လိၵ်ႈႁူမ်ႈမၢႆပၢင်လူင် 1947 ၼၼ်ႉၵူၺ်း၊ ၽူႈၼမ်းဝႃႉ ၶဝ်ႁၼ်ထိုင်ၸိူင်ႉၼႆ- ၽူႈမီးၸၼ်ႉ ၶဝ်ႈႁူမ်ႈပၢင်ၵုမ်လၢတ်ႈ။
ဢၼ်ၸတ်းႁဵတ်းပၢင်ၵုမ်လူင် ဝၼ်းတီႈ 22-24/02/2017 ၶၢဝ်းတၢင်း 3 ဝၼ်းပွၵ်ႈၵမ်းၼႆႉ ၾၢႆႇဝႃႉၶဝ်ၶႂ်ႈႁႃ ၶေႃႈလႆႈၸႂ်ၵၼ် မိူၼ်ၼင်ႇပိုတ်ႇတီႈပွင်ႇၵႂၢမ်းမၢႆၼမ်ႉၸႂ်ပၢင်လူင်၊ တီႈပွင်ႇၵႂၢမ်းမၢႆၵၢၼ်မိူင်း ဢၼ်မၢၼ်ႈၶဝ်ၸႂ်ႉ၊ လွင်ႈ NCA ဢမ်ႇပဵၼ်ၵၢၼ်ၸိူဝ်းၼႆႉ တေလႆႈႁႃတၢင်းၵႄႈလိတ်ႈၸိူင်ႉႁိုဝ်။ တႃႇတေဢုပ်ႇဢူဝ်း လူင်ပွင်ၸိုင်ႈမၢၼ်ႈၼႆႉ တေဝႆႉပၢႆးတိုၵ်း/မႁႃႇပိဝ်ႇႁႃႇၸိူင်ႉႁိုဝ်ၸိူဝ်းၼႆႉ ထုၵ်ႇလီႁႃၶေႃႈလႆႈၸႂ်ၵၼ်။ လွင်ႈၸိူဝ်းၼႆႉ ပဵၼ်ဢၼ်ၾၢႆႇဝႃႉၶဝ်တိုၵ်းသူၼ်း ႁႂ်ႈလႆႈၶေႃႈတွပ်ႇမၼ်း ၼႂ်းၶၢဝ်းတၢင်းပၢင်ၵုမ်ၼႆႉ- ၼႆယဝ်ႉ။
ပၢင်ၵုမ်ၶၢဝ်းတၢင်း 3 ဝၼ်းပွၵ်ႈၼႆႉ တႃႇတေပွင်ပဵၼ်ပၢင်ၵုမ်ၼႆႉ ၸုမ်းဝႃႉ (UWSA/UWSP) လႄႈၸုမ်းမိူင်းလႃး (MNDAA-ESS) ပဵၼ်ၵဝ်ႉၵၼ်းႁပ်ႉပဵၼ်ၸဝ်ႈတႃႇၼ။ ၸုမ်းၸၢဝ်းၶိူဝ်းၸိူဝ်းၶိုၼ်ႈႁွတ်ႈၶဝ်ႈႁူမ်ႈ မီးၸုမ်းဢူၺ်းလီပွတ်းႁွင်ႇ မိူၼ်ၼင်ႇၸုမ်းၶၢင် KIA ၊ ၸုမ်းတဢၢင်း TNLA (လွႆ)၊ ၸုမ်းၵူဝ်းၵၢင်ႉ MNDAA ၊ ၸုမ်းရၶႅင်ႇ AA ၸိူဝ်းၼႆႉ။ ၼွၵ်ႈသေၼၼ်ႉ ပႃႇတီႇမႂ်ႇသုင်ၸိုင်ႈတႆး/ တပ်ႉသိုၵ်းၸိုင်ႈတႆး (SSPP/SSA) ၵေႃႈၶဝ်ႈႁူမ်ႈ၊ ၵူၺ်းၵႃႈ ပႃႇတီႇမိူင်းမွၼ်းမႂ်ႇ (MNSP) ၊ ပႃႇတီႇမႂ်ႇသုင်ၸိူဝ်ႉၸၢတ်ႈယၢင်းလႅင် (KNPP) ၸိူဝ်းၼႆႉ ဢမ်ႇၶိုၼ်ႈႁွတ်ႈၶဝ်ႈႁူမ်ႈ။
သိုပ်ႇဢၢၼ်ႇ
ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ
ဝၼ်းတီႈ 23/02/2017 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 39.00 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1365.13 ပျႃး၊ ငိုၼ်းၶႄႇ 1 ယႅၼ်ႉ = 199.21 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။
ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 23/02/2017 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 22/02/2017 ငိုၼ်းထႆး 1 ဝၢတ်ႇ = 38.81 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1360.00 ပျႃး၊ ငိုၼ်းၶႄႇ 1 ယႅၼ်ႉ = 197.72 ပျႃး။
သိုပ်ႇဢၢၼ်ႇ

robotstxt: allowed

filter: keep


text:
လၢႆးၵႄႈၾွၼ်ႉထႆးႁၢႆ ၽွင်းမိူဝ်ႈႁဝ်းရုတ်ႉၶိူင်ႈသေသႂ်ႇၸႂ်ႉဢႅပ်ႉသေဢၼ်ဢၼ်သေသႂ်ႇၾွၼ်ႉတႆး သမ်ႉဢဝ်ၾွၼ်ႉထႆးႁၢႆၼႆ လၢႆးၼႆႉတေၸွႆႈၵႄႈလိတ်ႈပၼ်လႆႈၽွင်ႈ မၢင်ႈၶိူင်ႈၵေႃႈလႆႈၶိုၼ်းမၢင်ၶိူင်ႈၵေႃႈဢမ်ႇလႆႈၶိုၼ်း ဢွၼ်တၢင်းသုတ်းႁႂ်ႈလူတ်ႇ ၾွၼ်ႉထႆး လႄႈ ဢႅပ်ႉ ifont Donate မႃးၵွၼ်ႇ ယဝ်ႉၸင်ႇႁဵတ်းၸွမ်းၶႅပ်းႁၢင်ႈၼႆႉ ဝၢႆးႁဵတ်းယဝ်ႉမူတ်း ၶိူင်ႈတေပိၵ်ႉပိုတ်ႇႁင်းၵူၺ်းၵမ်းၼိုင်ႈ ၾၢင်ႉ! သင်လၢႆးၼႆႉႁဵတ်းႁႂ်ႈၶိူင်ႈမီးပၼ်ႁႃၼႆႁဝ်းၶႃႈတေဢမ်ႇဢဝ်ပုၼ်ႈၽွၼ်းသင်ၸွမ်းၶႃႈ
Category Archives: လၢႆးသႂၢင်းၾွၼ်ႉ
Download Font တီႈၼႆႈ Download Hifont တီႈၼႆႈ
ၻၢဝ်းလူတ်ႇၾွၼ်ႉတီႈၼႆႈ ၻၢဝ်းလူတ်ႇလွၵ်းမိုဝ်းတီႈၼႆႈ
သင်တူၺ်းဢမ်ႇလႆႈႁႂ်ႈၶဝ်ႈၵႂႃႇတူၺ်းတီႈၼႆႈ
ဢွၼ်တၢင်းသုတ်းလူတ်ႇၾွၼ်ႉတီႈၼႆႈမႃးဝႆးၼႂ်းၶိူင်ႈႁဝ်းၵွၼ်ႇ ယဝ်ႉၸင်ႇႁဵတ်းၸွမ်းၼင်ႇၶႅပ်းႁၢင်ႈတၢင်းတႂ်ႈၼႆႉၶႃႈ
လၢႆးသႂၢင်းၾွၼ်ႉၼႂ် OPPO android 4.3 ၶိုၼ်ႈၼိူဝ် ႁႂ်ႈၻၢဝ်းလူတ်ႇၾွၼ်ႉဢၼ်မီးယူႇၼႂ်း Play Store ဢၼ်မီးတၢင်းလင်ဝႃႈ For OPPO မႃးဢွၼ်တၢင်းၵွၼ်ႇၾွၼ်ႉၸိူဝ်းႆႉတေၸႂ်ႉလႆႈယူႇမွၵ်ႈ 90%


text:
ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ
ဝၼ်းတီႈ 01/10/2016 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 36.38 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1254.59ပျႃး၊ ငိုၼ်းၶႄႇ 1 ယႅၼ်ႉ = 189.24 ပျႃး (ၶၼ်လႅၵ်ႈငိုၼ်း လုမ်ႈၾႃႉ) ။
ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 01/10/2016 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 30/09/2016 ငိုၼ်းထႆး 1 ဝၢတ်ႇ = 38.18 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1255.7 ပျႃး၊ ငိုၼ်းၶႄႇ 1 ယႅၼ်ႉ = 188.23 ပျႃး ။
သိုပ်ႇဢၢၼ်ႇ
ၸုမ်းတဢၢင်း သပ်းၸႅင်ႈၶၢဝ်ႇ ဝႃႈသိုၵ်းတႆး ပူၼ်ႉပႅၼ်သုၼ်ႇလႆႈၵူၼ်း- တၵ်းလႆႈႁႃလၢႆးတၢင်းၵႄႈ လိတ်ႈဝႆးဝႆး
ဝၼ်းတီႈ 28/09/2016 ၸုမ်းတူင်ႉၼိုင်တူင်ႇဝူင်း တဢၢင်း လၢႆမူႇလၢႆၸုမ်း ႁူမ်ႈၵၼ် ၸတ်းႁဵတ်း ပၢင်သပ်းၸႅင်ႈၶၢဝ်ႇ တီႈဝဵင်းတႃႈၵုင်ႈ ။
ၵဵဝ်ႇၵပ်းလွင်ႈၼႆႉ ၸဝ်ႈသိုၵ်းလူင် ၸၢႆးလ ၽူႈၶၢၼ်ပၢၵ်ႇ ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး RCSS/SSA လၢတ်ႈဝႃႈ “ တႃႇတေၵႄႈလိတ်ႈပၼ်ႁႃၵေႃႈႁၼ်လၢႆး တၢင်းမၼ်းယဝ်ႉ၊ ၽွင်းမိူဝ်ႈၶၢဝ်းယၢမ်းႁဝ်း တိုၵ်ႉႁႃ ၶတ်းၸႂ်တႃႇတေဢုပ်ႇၵုမ် ၵႄႈလိတ်ႈ ပၼ်ႁႃၼႆႉယူႇ၊ ယူႇတီႈတၢင်းၾၢႆႇ တဢၢင်း ၶဝ်သမ်ႉ ဢမ်ႇၶတ်းၸႂ်ႁႂ်ႈပၼ်ႁႃယွမ်းလူင်းသေ၊ ၶဝ်သမ်ႉၶိုၼ်းမႃး ၸတ်းႁဵတ်းပၢင်သပ်းၸႅင်ႈၶၢဝ်ႇ မႄႇလၢတ်ႈ/လွင်ႈဢမ်ႇၸိုဝ်ႈဢမ်ႇၸႂ်ႈ ႁဝ်းၸိူင်ႉၼႆၼႆႉ ဢမ်ႇထုၵ်ႇလီပဵၼ်” ဝႃႈၼႆ ။
ၼႂ်းၶေႃႈပိုၼ်ၽၢဝ်ႇ ၶေႃႈတီႈ 5 ၼၼ်ႉ ယူႇတီႈၸုမ်းတူင်ႉၼိုင်တူင်ႇဝူင်းတဢၢင်း တုၵ်းယွၼ်း ႁႂ်ႈၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး RCSS/SSA ထွႆထွၼ်သိုၵ်း ၵႂႃႇတၢင်းပွတ်းၸၢၼ်း ၽႂ်းၽႂ်း၊ လွင်ႈၶီႇၼဵၵ်းတဵၵ်းတဵင်ပေႉ ၵိၼ်ၵူၼ်း မိူင်း ၵူႈသမ်ႇသႅၼ်ပိူင်ၼၼ်ႉ ႁႂ်ႈၵိုတ်းယင်ႉသေၵမ်း၊ ပၼ်ႁႃ ၼႂ်းၵႄႈတပ်ႉသိုၵ်းတင်းသွင်ၾၢႆႇ RCSS/SSA တင်း TNLA ၼႆႉ ႁႂ်ႈၵိုတ်းယင်ႉသေ ႁူပ်ႉထူပ်းဢုပ်ႇဢူဝ်းၵၼ် ၽႂ်းၽႂ်း၊ ႁူင်းႁဵၼ်းၵေႃႈ ႁႂ်ႈလႆႈပိုတ်ႇသွၼ်ၶိုၼ်း လွတ်ႈလွတ်ႈလႅဝ်းလႅဝ်း၊ ယႃႇၵဵပ်းသိုၵ်း၊ ယႃႇၵဵပ်းငိုၼ်း၊ ယႃႇ တီႉၺွပ်းၵူၼ်းဢမ်ႇမီးတင်းၽိတ်း။ ႁႂ်ႈ RCSS/SSA ႁဵတ်းၸွမ်းၼင်ႇ ၶေႃႈလူင်းလၢႆးမိုဝ်းၵိုတ်းတိုၵ်းပတ်းပိုၼ်ႉတူဝ်ႈ မိူင်း NCA သေၵမ်း ဝႃႈၼႆ ။
တႄႇႁၢင်ပီ 2015 ၼႆႉမႃး တပ်ႉသိုၵ်းတဢၢင်း TNLA တင်း RCSS/SSA လႆႈပဵၼ်ပၢင် တိုၵ်းၵၼ်မႃး ၼႂ်းၸိုင်ႈတႆးပွတ်းႁွင်ႇ မိူၼ်ၼင်ႇ ၸႄႈဝဵင်းၵျွၵ်ႉမႄး၊ ၼမ်ႉၶမ်း၊ မၢၼ်ႈတူင်ႈလႄႈ လၢႆလၢႆ ၸႄႈဝဵင်း ၵူၼ်းမိူင်းပၢႆႈၽေးသိုၵ်း ၼပ်ႉႁူဝ်မိုၼ်ႇ ထိုင်ယၢမ်းလဵဝ် ယင်းပႆႇလႆႈပွၵ်ႈ ၶိုၼ်းႁိူၼ်းယေးၸဝ်ႈၵဝ်ႇၵေႃႈတိုၵ်ႉၵိုတ်းတင်းၼမ် ဝႃႈၼႆ ။
တႃႇႁႃလၢႆးတၢင်းၵႄႈလိတ်ႈပၼ်ႁႃ ၼႂ်းၵႄႈတပ်ႉသိုၵ်းတဢၢင်းလႄႈ သိုၵ်းတႆးၼႆသေ ဝၼ်းတီႈ 12/09/2016 ၼၼ်ႉ တူဝ်တႅၼ်း သင်ၶၸဝ်ႈတင်းပႃႇတီႇတဢၢင်း လႄႈ ၶွင်ႇ သီႇဢဝ် ၶိုၼ်းၸိုင်ႈ တႆး/တပ်ႉသိုၵ်းၸိုင်ႈတႆး RCSS/SSA ႁူပ်ႉထူပ်းဢုပ်ႇၵၼ် တီႈဝဵင်းၵဵင်းမႆႇ ၸိုင်ႈထႆး ။
သိုပ်ႇဢၢၼ်ႇ
ပႆႇတမ်းၸႂ် ငဝ်းလၢႆးပၢင်တိုၵ်းလႄႈ လုၵ်ႈဢွၼ်ႇ ပၢႆႈၽေးသိုၵ်း ပႆႇၸၢင်ႈပွၵ်ႈမိူဝ်းၶိုၼ်ႈ ႁဵၼ်းဝၢၼ်ႈ ၵဝ်ႇ
ႁူင်းႁဵၼ်း ဝၢၼ်ႈတေႃႉသၢင်ႇ ၸႄႈဝဵင်းၵျွၵ်ႉမႄး ပိုတ်ႇႁူင်းႁဵၼ်း ပဵၼ်တၢင်းၵၢၼ်ၶိုၼ်းယဝ်ႉသေတႃႉ လုၵ်ႈဢွၼ်ႇ ၸိူဝ်းပၢႆႈၽေးသိုၵ်းမႃးမီးၼႂ်း ဝဵင်းၵျွၵ်ႉမႄး ပႆႇႁတ်း ပွၵ်ႈမိူဝ်းၶိုၼ်ႈႁူင်းႁဵၼ်း တီႈဝၢၼ်ႈ ၶိုၼ်း ယွၼ်ႉပႆႇတမ်းဝၢင်းၸႂ် ငဝ်းလၢႆးပၢင်တိုၵ်း- ဝႃႈၼႆ ။
လုၵ်ႈဢွၼ်ႇႁဵၼ်း ၸိူဝ်းပၢႆႈၽေးသိုၵ်း မႃးမီးတီႈဝဵင်းၵျွၵ်ႉမႄးသေပႆႇႁတ်းမိူဝ်းၶိုၼ်းဝၢၼ်ႈ ၵိုတ်းယူႇ 300 ႁပ်ႉဢဝ်တၢင်းၸွႆႈထႅမ် ယူႇသဝ်းဝႆႉတီႈ တိူၵ်ႈယႃႈယႃသိူဝ်ႁႃႈတူဝ်၊ ဝတ်ႉဢွင်ႇသုပၢၼ်ႇလႄႈ ႁူင်းသဝ်းမဵတ်ႉတႃႇ ဢူင်းဝူၺ်ႇ ၸႄႈဝဵင်းၵျွၵ်ႉမႄး ၸိုင်ႈတႆး ပွတ်းႁွင်ႇသေ သိုပ်ႇၶိုၼ်ႈႁဵၼ်းဝႆႉတီႈ ၼႂ်းဝဵင်းၵျွၵ်ႉမႄး ။
ၸၢႆးထုၼ်းၺၢၼ်ႇ ၽူႈတႅၼ်းသၽႃးၸႄႈမိူင်း SNLD ၶဵတ်ႇလိူၵ်ႈတင်ႈ မၢႆ 2 ဝဵင်းၵျွၵ်ႉမႄး လၢတ်ႈဝႃႈ “ ယူႇတီႈၽူႈတႅၼ်းသၽႃးၸႄႈဝဵင်းၵျွၵ်ႉမႄးသေ တပ်ႉသိုၵ်းမၢၼ်ႈလႄႈ ၸုမ်းယိပ်းၵွင်ႈၵၢင်ႇ လႆႈဢုပ်ႇဢူဝ်းငူပ်ႉငိၵၼ်သေ ပိုတ်ႇပၼ်ႁူင်းႁဵၼ်း ၼႂ်းဝၢၼ်ႈတေႃႉသၢင်ႇၶိုၼ်းယဝ်ႉ။ ၵူၺ်းၵႃႈ ၵူၼ်းၼႂ်းပိုၼ်ႉ တီႈတႄႉ ယင်းတိုၵ်ႉမႆႈၸႂ်ယူႇ ယွၼ်ႉၵူဝ်ပဵၼ်ပၢင်တိုၵ်းၵိူတ်ႇၶိုၼ်ႈမႃးထႅင်ႈ၊ ယၢမ်းလဵဝ် လုၵ်ႈႁဵၼ်းၸိူဝ်းပွၵ်ႈမိူဝ်းၶိုၼ်ႈ ႁူင်းႁဵၼ်းၶိုၼ်းတီႈဝၢၼ်ႈ တိုၵ်ႉမီး 60 ပၢႆ၊ လုၵ်ႈႁဵၼ်းၸိူဝ်း ၵိုတ်း ယင်းပႆႇႁတ်းပွၵ်ႈၶိုၼ်း” ဝႃႈၼႆ ။
တေႃႈလဵဝ် လုၵ်ႈႁဵၼ်း ပၢႆႈၽေးသိုၵ်းၼႆႉ ၸိူဝ်းယူႇသဝ်းၼႂ်းၸႄႈဝဵင်းၵျွၵ်ႉမႄး တိုၵ်ႉလူဝ်ႇ တၢင်းၸွႆႈထႅမ် တင်းၼမ် မိူၼ် ၶိူင်ႈၸႂ်ႉသွႆ ၼႂ်းၵၢၼ်ႁဵၼ်း ၸိူဝ်းၼႆႉ ဝႃႈၼႆ ။
ပၢင်တိုၵ်း ၸႄႈဝဵင်းၵျွၵ်ႉမႄး ၸိုင်ႈတႆး ပွတ်းႁွင်ႇ တႄႇဢဝ် မိူဝ်ႈပီ 2015-2016 ၼႆႉ ပဵၼ်ပၢင်တိုၵ်း ၼႂ်းၵႄႈ တပ်ႉသိုၵ်းလူင်ပွင်ၸိုင်ႈမိူင်းမၢၼ်ႈ၊ ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး RCSS/SSA လႄႈ တပ်ႉသိုၵ်းတဢၢင်း TNLA ။ ယွၼ်ႉပၢင်တိုၵ်းသေ ၵူၼ်းမိူင်း ၼႂ်းပိုၼ်ႉတီႈ ၸႄႈဝဵင်းၵျွၵ်ႉမႄး ၼပ်ႉႁူဝ်မိုၼ်ႇလႆႈဢွၼ်ၵၼ်ပၢႆႈၽေးသိုၵ်း၊ ၼႂ်းၼၼ်ႉ ၸိူဝ်း ပၢႆႈၵႂႃႇႁဵတ်း ၵၢၼ်တၢင်း မိူင်းၶႄႇ၊ မိူင်းထႆး၊ မိူင်းၶၢင်လႄႈ တၢင်ႇဝၢၼ်ႈတၢင်ႇဝဵင်း မီးတင်းၼမ် ဝႃႈၼႆ ။
သိုပ်ႇဢၢၼ်ႇ
ၸုမ်းသိုဝ်ႇၶၢဝ်ႇၸၢဝ်းၶိူဝ်း BNI တေၵေႃႇတင်ႈႁူင်းႁဵၼ်း ၽူႈသိုဝ်ႇၶၢဝ်ႇၸၢဝ်းၶိူဝ်း
ပၢင်ၵုမ်လူင်ႁူဝ်ႁုပ်ႈပီ ၸုမ်းသိုဝ်ႇၶၢဝ်ႇၸၢဝ်းၶိူဝ်း (BNI) ပွၵ်ႈၵမ်းထူၼ်ႈ 24 ဢၼ်ၸတ်းႁဵတ်းတီႈဝဵင်းလွႆၵေႃႇ ၸႄႈမိူင်းယၢင်းလႅင်၊ တင်ႈတႄႇဝၼ်းတီႈ 27-29/09/2016 (3 ဝၼ်း)ၼၼ်ႉ ၸုမ်းၽူႈထတ်းထွင်လိၵ်ႈ (Editor) လႄႈၽူႈၶဝ်ႈႁူမ်ႈတင်းသဵင်ႈ ဢုပ်ႇၵုမ်လႆႈၸႂ်တူၵ်းလူင်းၵၼ် တႃႇတေၵေႃႇတင်ႈႁူင်းႁဵၼ်း ၽူႈသိုဝ်ႇၶၢဝ်ႇၸၢဝ်းၶိူဝ်း ။
တီႈပၢင်ၵုမ်ၼၼ်ႉ ၽူႈၶဝ်ႈႁူမ်ႈၶဝ်လႆႈဢုပ်ႇၵုမ်ၵၼ်သေ တႅပ်းတတ်းၵႂႃႇဝႃႈ- ၸုမ်းၶၢဝ်ႇၸၢဝ်းၶိူဝ်းတင်းသဵင်ႈၼႆႉ တေႁူမ်ႈမိုဝ်းၵၼ်သေ ယၢင်ႈၶိုၼ်ႈၼႃႈၵႂႃႇၸူး Business Model ဢၼ်ၸႂ်ႉသိုဝ်ႇၶၢဝ်ႇသေႁဵတ်းၵၢၼ်မၢၵ်ႈမီး ။ ယိူင်းဢၢၼ်း ပိူဝ်ႈတႃႇၸုမ်းၽူႈသိုဝ်ႇၶၢဝ်ႇၸၢဝ်းၶိူဝ်း ၸိူဝ်းပဵၼ်လုၵ်ႈၸုမ်း BNI တင်းသဵင်ႈပေႃးတေမီး ငဝ်းႁၢင်ႈသဵင် (TV)ၸၢဝ်းၶိူဝ်းၽႂ်မၼ်းသေ ဢွၵ်ႇလႆႈတီႈ Sky net -ၼႆယဝ်ႉ ။
ပိူင်လူင်မၼ်းထႅင်ႈဢၼ်ၼိုင်ႈ ပိူဝ်ႈတႃႇၵေႃႇတင်ႈႁူင်းႁဵၼ်း (Media) သိုဝ်ႇၶၢဝ်ႇၸၢဝ်းၶိူဝ်းလႄႈ တႃႇတေႁဵတ်းဢွၵ်ႇလႆႈႁူင်းပွႆႇသဵင် (Radio Online) ၸၢဝ်းၶိူဝ်းႁင်းၽႂ်မၼ်း။ ၵူၺ်းၵႃႈ ႁူင်းႁဵၼ်း (Media) သိုဝ်ႇၶၢဝ်ႇၸၢဝ်းၶိူဝ်းတႄႉ တေႁူမ်ႈၵၼ်ၵေႃႇတင်ႈ- ၼႆယဝ်ႉ ။
ၵဵဝ်ႇၵပ်းလွင်ႈၼႆႉ ၼၢႆႇၵၸေႃးမုၼ်ႇ ၽူႈထတ်းလိၵ်ႈၸုမ်းၶၢဝ်ႇမွၼ်း (IMNA) လႄႈပဵၼ်ပႃးၽူႈၶဝ်ႈၸုမ်း ၵေႃၵမ်ၵၢၼ် (Board member) ၶွင်ၸုမ်း BNI လၢတ်ႈဝႃႈ- “တႃႇတေၵေႃႇတင်ႈႁူင်းႁဵၼ်း Media ၸၢဝ်းၶိူဝ်းၼႆႉ ႁဝ်းၶႃႈၶပ်းၶိုင်ဝႆႉ တေတႅမ်ႈၽႅၼ်ၵၢၼ်ၼႂ်းၶၢဝ်းတၢင်း 3 လိူၼ်။ ဝၢႆးၼၼ်ႉ ဢိင်ၼိူဝ်ၽႅၼ်ၵၢၼ်သေ ထုၵ်ႇလီႁဵတ်းသင်ၵေႃႈ ၸင်ႇၵွႆႈသိုပ်ႇႁဵတ်းၵႂႃႇထႅင်ႈ။ ပိူင်လူင်မၼ်းတႄႉ ႁဝ်းတေၵေႃႈတင်ႈႁူင်းႁဵၼ်းၽူႈသိုဝ်ႇၶၢဝ်ႇ (Journalism School) တွၼ်ႈတႃႇၸၢဝ်းၶိူဝ်း။ ႁူင်းႁဵၼ်းၼႆႉ တေပၵ်းတီႈၼႂ်းၼႃႈလိၼ်ၸၢဝ်းၶိူဝ်း သေတီႈတီႈ၊ တေပဵၼ်ၼႂ်းမိူင်းမွၼ်း မိူင်းယၢင်းလႅင် မိူင်းယၢင်း မိူင်းတႆး မိူင်းၶၢင်ၸိူဝ်းၼႆႉသေတီႈတီႈ။ ၵူၺ်းၵႃႈ ပႆႇလႆႈဢုပ်ႇၵုမ်ၵၼ်၊ တေဢိင်ၼိူဝ်ၽႅၼ်ၵၢၼ် ဢၼ်တႅမ်ႈၼႂ်း 3 လိူၼ်သေ တေႁဵတ်းၵၢၼ်ၵႂႃႇ- ဝႃႈၼႆ ။
ပၢင်ၵုမ်လူင်ၸုမ်းသိုဝ်ႇၶၢဝ်ႇၸၢဝ်းၶိူဝ်း (Ethnic Media Conference-EMC) ပွၵ်ႈၵမ်းထူၼ်ႈ 5 တေဢၢၼ်း ႁဵတ်းၼႂ်းႁူဝ်ပီ 2016 ၊ တေႁဵတ်းတီႈဝဵင်းလွႆၵေႃႇ ၸႄႈမိူင်းယၢင်းလႅင်- ပၢင်ၵုမ်လူင် BNI ပွၵ်ႈၼႆႉ လႆႈတႅပ်းတတ်းၵၼ်ၵႂႃႇ ၼင်ႇၼႆ။
ပၢင်ၵုမ်ႁူဝ်ႁုပ်ႈပီ ၽူႈသိုဝ်ႇၶၢဝ်ႇၸၢဝ်းၶိူဝ်း (BNI) ပွၵ်ႈၵမ်းတီႈ 23 ၸတ်းႁဵတ်းတီႈၼႂ်းဝဵင်းသင်ၶလၿူႊရီႊ ၸႄႈတွၼ်ႈၵၢၼ်းၵျၼၿူႊရီႊ ၸိုင်ႈထႆး၊ ပူၼ်ႉမႃးမိူဝ်ႈဝၼ်းတီႈ 02-04/09/2015 ၶၢဝ်းတၢင်း 3 ဝၼ်း၊ ဢၼ်ပဵၼ်ဢွင်ႈတီႈထုင်ႉ ၸၢဝ်းၶိူဝ်းမွၼ်းယူႇသဝ်းၼမ် ။
ၸုမ်းသိုဝ်ႇၶၢဝ်ႇၸၢဝ်းၶိူဝ်း (BNI) ၼႆႉ ပဵၼ်ၸုမ်းသိုဝ်ႇၶၢဝ်ႇၸၢဝ်းၶိူဝ်း လၢႆလၢႆၸုမ်းႁူမ်ႈၵၼ်ၵေႃႇတင်ႈဝႆႉ။ ဝၢႆးသေၸွမ်ၸိုင်ႈတဵင်းၸဵင်ႇ ယိုၼ်ႈမိုဝ်းသၢင်ႈလွင်ႈငမ်းယဵၼ်တေႃႇၸၢဝ်းၶိူဝ်း မိူဝ်ႈပီ 2011 မႃးၼႆႉ မီးၸုမ်းသိုဝ်ႇၶၢဝ်ႇၸၢဝ်းၶိူဝ်းတၢင်ႇၸုမ်း ၶဝ်ႈမႃးပဵၼ်လုၵ်ႈၸုမ်းလၢႆၸုမ်း၊ ယၢမ်းလဵဝ်မီးလုၵ်ႈၸုမ်း 13 ၸုမ်း ။
လုၵ်ႈၸုမ်း ၸုမ်းသိုဝ်ႇၶၢဝ်ႇၸၢဝ်းၶိူဝ်း (BNI) 13 ၸုမ်း- 1.ၸုမ်းမွၼ်း (IMNA) ။ 2.ၸုမ်းၶၢင် (KNG) ။ 3.ၸုမ်းၶၢဝ်ႇၵႃႊလႃႊတၢၼ်ႇ။ 4.ၸုမ်းၶၢဝ်ႇၽူႈတွႆႇႁွၵ်ႈ (SHAN) ။ 5. ၸုမ်းယၢင်းလႅင် (Kantarawaddy Time) ။ 6.ၸုမ်းမွၼ်း (Phophtaw ဢွၼ်တၢင်းပဵၼ် Kaowao) ။ 7.ၸုမ်းၶျၢင်း (Khonumtung) ။ 8.ၸုမ်းၶၢဝ်ႇၶျၢင်း ၶျိၼ်းဝေႃႊလ်။ 9.ၸုမ်းယၢင်းၽိူၵ်ႇ (KIC) ။ 10.ၸုမ်းၶၢဝ်ႇမိၸ်ႉၸိမ (Mizzima News) ။ 11.ၸုမ်းၶၢဝ်ႇၸၢဝ်းပုတ်ႉထ- ရၶႅင်ႇ (Niranjara News) ။ 12.သူၺ်ႇႁိၼ်းတႃႇ (Shwehintha) ။ 13.ၸုမ်းသိုဝ်ႇၶၢဝ်ႇ တၢၼ်ႇလုၼ်ႇထၢႆႊမ် ၸိူဝ်းၼႆႉ ။
သိုပ်ႇဢၢၼ်ႇ
SSPP/SSA ၽဵဝ်ႈမူၺ်ႉယႃႈမဝ်းၵမ် ၵူတ်ႇထတ်းပႃးၵူၼ်းသိုၵ်း ၼႂ်းတပ်ႉငဝ်ႈငုၼ်း
ပႃႇတီႇမႂ်ႇသုင်ၸိုင်ႈတႆး/ တပ်ႉသိုၵ်းၸိုင်ႈတႆး (SSPP/SSA) ႁဵတ်းၸွမ်းၶူင်းၵၢၼ်လူင်ၽဵဝ်ႈမူၺ်ႉယႃႈမဝ်းၵမ်၊ တင်ႈတႄႇလိူၼ်ၵျူႊလၢႆႊမႃး ၵႂၢတ်ႇလၢင်ႉၽဵဝ်ႈမူၺ်ႉယႃႈမဝ်းၵမ်မႃးႁၢဝ်ႈႁႅင်း၊ ၵူတ်ႇထတ်းပႃးၸဵမ်ၵူၼ်းသိုၵ်း လႄႈၽူႈမီးၸၼ်ႉ ၼႂ်းတပ်ႉငဝ်ႈငုၼ်း ။
“ၽူႈၼမ်းၼႂ်း 3 SSPP/SSA ၸဝ်ႈႁၢၼ်ပႃႉထုၼ်းလၢတ်ႈဝႃႈ- ႁဝ်းၶႃႈလႆႈတႄႇၽဵဝ်ႈမူၺ်ႉယႃႈမႃးၸဵမ်မိူဝ်ႈ လိူၼ်ထူၼ်ႈ 7 ။ ဢွၼ်ၼႃႈၼႆႉၵေႃႈ ႁဝ်းၶႃႈလႆႈဢွၵ်ႇၶေႃႈပိုၼ်ၽၢဝ်ႇဝႆႉဢွၼ်တၢင်းယဝ်ႉဝႃႈ တေၵႂၢတ်ႇလၢင်ႉၽဵဝ်ႈမူၺ်ႉယႃႈမဝ်းၵမ်။ တႄႇဢဝ်ၼၼ်ႉမႃးႁဝ်းၶႃႈၵေႃႈလႆႈ ၵူတ်ႇထတ်းတူၺ်းၵူၼ်းသူႇသမ်း ၵိၼ်ယႃႈမဝ်းၵမ်၊ ပေႃးၺႃးၵေႃႈတီႉၺွပ်းသေ ၶိုၼ်းမူၼ်ႉမႄးတူဝ်ၸႂ်ပၼ်။ ဢၼ်ႁဝ်းၶႃႈလႆႈႁဵတ်းၵႂႃႇၼႆႉ ဢမ်ႇထိုင်တီႈထိုင်လႅၼ်သေတႃႉၵေႃႈ ၼႂ်းၼႃႈလိၼ်ဢၼ်ႁဝ်းၶႃႈတူင်ႉၼိုင်ၵႂႃႇမႃးယူႇၼႆႉ လႆႈဝႃႈၵႂၢတ်ႇလၢင်ႉ ၽဵဝ်ႈမူၺ်ႉလႆႈယူႇ။ ပေႃးႁဝ်းတီႉလႆႈၵူၼ်းၵိၼ်ယႃႈယဝ်ႉၵေႃႈ ႁဝ်းမႃးတိုတ်းပၼ်ယႃႈ၊ ပၼ်ပိုၼ်ႉႁူႉၵဵဝ်ႇၵပ်း ၽေးယႃႈမဝ်းၵမ်၊ မူၼ်ႉမႄးပၼ်တူဝ်ၸႂ်ၸိူဝ်းၼႆႉသေ ၸင်ႇၵွႆႈပွႆႇပၼ်ၶိုၼ်း။ ယၢမ်းလဵဝ်တႄႉ တီႈငဝ်ႈငုၼ်း ဝၢၼ်ႈႁႆးၵေႃႈ မီးပၢင်သွၼ်ယုၵ်ႉမုၼ်းၼမ်ႉၵတ်ႉၵူၼ်းသိုၵ်းလႄႈ ၽူႈမီးၸၼ်ႉၶဝ်၊ ၾၢႆႇၼိုင်ႈၵေႃႈ လႆႈၵူတ်ႇထတ်းပႃးယႃႈမဝ်းၵမ်- ဝႃႈၼႆ ။
ၸၢႆးထိင်း ဢၼ်ႁွတ်ႈၽႅဝ်တီႈငဝ်ႈငုၼ်း SSPP/SSA ဝၢၼ်ႈႁႆး ၵေႃႈလၢတ်ႈဝႃႈ- ဢၼ်ၸဝ်ႈၼႃႈတီႈၶဝ် ၵူတ်ႇထတ်းၼႆႉ ႁဝ်းၶႃႈလႆႈႁၼ်တေႃႇၼႃႈတေႃႇတႃ၊ ၵူတ်ႇထတ်းႁၢဝ်ႈႁႅင်းတႄႉတႄႉ။ ၵူတ်ႇထတ်းပႃးၸဵမ် ၵူၼ်းသိုၵ်းလႄႈ ၽူႈမီးၸၼ်ႉၶဝ်၊ ၵူတ်ႇထတ်းပႃးၵူၼ်းဝၢၼ်ႈၵူၼ်းမိူင်း ၸိူဝ်းၵႂႃႇမႃးၼိူဝ်သဵၼ်ႈတႃႈသၢႆတၢင်း ၸိူဝ်းၼၼ်ႉ။ ၵူၼ်းသူႇသမ်းၵိၼ်ယႃႈၸိူဝ်းၵူတ်ႇၺႃးၸိူဝ်းၼၼ်ႉ ဢမ်ႇဝႃႈၵူၼ်းၵႂႃႇတၢင်း၊ ၵူၼ်းႁိမ်းႁွမ်း ၸိူဝ်းၼၼ်ႉလႄႈ ဢၼ်တီႉၺွပ်းမႃးတၢင်ႇတီႈတၢင်ႇလႅၼ်ၸိူဝ်းၼႆႉ ဢဝ်မႃးသႂ်ႇဝႆႉၼႂ်းၶွၵ်ႈပေႃးၶႂ်ႈတဵမ်ပိၵ်းယဝ်ႉ။ ဢဝ်မႃးသႂ်ႇၶွၵ်ႈဝႆႉသေ ပၼ်ပိုၼ်ႉႁူႉလွင်ႈယႃႈမဝ်းၵမ်ယူႇ- လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈ ၼင်ႇၼႆ ။
ၸဝ်ႈႁၢၼ်ပႃႉထုၼ်း ယင်းလၢတ်ႈပႃးဝႃႈ- ၼင်ႇႁိုဝ်တေၽဵဝ်ႈမူၺ်ႉလႆႈယႃႈမဝ်းၵမ် ႁႂ်ႈထိုင်တီႈ ထိုင်လႅၼ်ၼၼ်ႉ ၵူႈၾၢႆႇၵူႈၸုမ်းတၵ်းတေလႆႈႁူမ်ႈမိုဝ်းၵၼ် ။
“ႁဝ်းၶႃႈၸုမ်းလဵဝ်ၽဵဝ်ႈမူၺ်ႉၵူၺ်းတႄႉ တေဢမ်ႇၸၢင်ႈၽဵဝ်ႈမူၺ်ႉ ႁႂ်ႈမူတ်းၵဵင်ႈလႆႈ၊ ၵွပ်ႈဝႃႈၼႂ်းၶူးယႂ်ႇဝဵင်းလူင် ၸိူဝ်းၼႆႉ ႁဝ်းၶႃႈဢမ်ႇယိုၼ်ႈမိုဝ်းထိုင်လႆႈ။ ႁဝ်းၶႃႈတီႉလႆႈၵႃႈႁိုဝ်ယဝ်ႉၼႆၵေႃႈ တေႃႇထိုင်မိူဝ်ႈလဵဝ် ယင်းပႆႇလႆႈႁူႉသဵၼ်ႈမၢႆမၼ်းတႅတ်ႈတေႃး၊ တိုၵ်ႉၵဵပ်းသဵၼ်ႈမၢႆမၼ်းယူႇတိၵ်းတိၵ်း။ မိူၼ်ၼင်ႇတၢင်းဝဵင်းသႅၼ်ဝီ ၸိူဝ်းၼႆႉၼႆၵေႃႈ တွၼ်ႈတႃႇၵူၼ်းသိုၵ်းႁဝ်းၶႃႈ တေလူင်းပိုၼ်ႉတီႈၽဵဝ်ႈမူၺ်ႉၼၼ်ႉ ၵွပ်ႈမၼ်းဢမ်ႇမီး လွင်ႈႁူမ်ႇလူမ်ႈတဵမ်ထူၼ်ႈလႄႈ လႆႈမႆႈၸႂ်ယူႇ၊ ၵူၺ်းၵႃႈ ႁဝ်းၶႃႈၵေႃႈလႆႈယိုၼ်ႈလိၵ်ႈထိုင်တီႈ ၸုမ်းယိပ်းၵွင်ႈၵၢင်ႇၵူႈမူႇၵူႈၸုမ်း ၸိူဝ်းတူင်ႉၼိုင်ဝႆႉယူႇ ၸွမ်းထုင်ႉၼႆႉယူႇ။ ပေႃးလႆႈတၢင်းႁူမ်ႈမိုဝ်းၵၼ်သေ ၽဵဝ်ႈမူၺ်ႉၵႂႃႇၼႆႉ မၼ်းၸင်ႇတေၸဵဝ်းထိုင်တီႈ ထိုင်လႅၼ်လႆႈ-ဝႃႈၼႆ ။
တႃႇတေၽဵဝ်ႈမူၺ်ႉယႃႈမဝ်းၵမ်ၼႆႉ ပႃႇတီႇမႂ်ႇသုင်ၸိုင်ႈတႆး/ တပ်ႉသိုၵ်းၸိုင်ႈတႆး (SSPP/SSA) ၵေႃႈ လႆႈပိုၼ်ၽၢဝ်ႇဝႆႉ ၸဵမ်မိူဝ်ႈၵွၼ်ႇပႆႇထိုင်လိူၼ်ၵျူႊလၢႆႊ (2016)။ ၼႂ်းၶေႃႈပိုၼ်ၽၢဝ်ႇၵေႃႈပႃးဝႆႉဝႃႈ ယႃႈမဝ်းၵမ်ၼႆႉပဵၼ်ၽေးၶဵၼ်လူင် တွၼ်ႈတႃႇၼႂ်းလုမ်ႈၾႃႉ၊ ပဵၼ်ၽေးၶဵၼ်လူင်တႃႇၼႂ်းၼႃႈႁိူၼ်းတႃယေး ၵူၼ်းမိူင်း ၵူၺ်းဢမ်ႇၵႃး ၸၢင်ႈတုမ်ႉတိူဝ်ႉပႃးလွင်ႈႁူမ်ႇလူမ်ႈၸိုင်ႈမိူင်း။ ၵွပ်ႈၼႆလႄႈ ၼင်ႇႁိုဝ်တေၽဵဝ်ႈမူၺ်ႉ ယႃႈမဝ်းၵမ် ႁႂ်ႈႁၢႆလႆႈၼႆႉ တၢင်းၾၢႆႇသင်ၶရႁၼ်းၶဝ်ၸဝ်ႈလႄႈသင်၊ တၢင်းပေႃႈမႄႈၵူၼ်းမိူင်းလႄႈသင် လႆႈတုၵ်းယွၼ်းမႃးတီႈ SSPP/SSA ႁႂ်ႈၵႂၢတ်ႇလၢင်ႉၽဵဝ်ႈမူၺ်ႉလႄႈ တင်ႈတႄႇႁူဝ်လိူၼ်ၵျူႊလၢႆႊမႃး ၸင်ႇလႆႈၵႂၢတ်ႇလၢင်ႉၽဵဝ်ႈမူၺ်ႉယႃႈမဝ်းၵမ်မႃး။ ပေႃးဝႃႈတီႉၺွပ်းလႆႈ ၵူၼ်းသူႇသမ်းၵိၼ်ယႃႈမဝ်းၵမ်လႄႈသင်၊ ၵႃႉၶၢႆလႄႈသင်၊ ၵူၼ်းၸိူဝ်းမီးဝႆႉၼႂ်းမိုဝ်းၸိူဝ်းၼႆႉလႄႈသင် တေပၼ်တူတ်ႈတၢမ်ႇႁၢဝ်ႈႁႅင်းၼႆၵေႃႈ လႆႈလၢတ်ႈဝႆႉၼႂ်းလိၵ်ႈပိုၼ်ၽၢဝ်ႇ ။
သိုပ်ႇဢၢၼ်ႇ
ၵူၼ်းၼုမ်ႇၼေႃႇတႅၼ်းၶိူဝ်း မိူင်းပၼ်ႇ ၸတ်းပွႆးလူင်းပၢင်သွၼ် Computer ပွၵ်ႈၵမ်းႁႅၵ်ႈ
ၸုမ်းၼေႃႇတႅၼ်းၶိူဝ်း “တႆးၵိုင်ႇမိူင်း”လႄႈ “ၽွင်ႇတေးသျိၼ်းၵုၼ်ႁဵင်” ႁူမ်ႈၵၼ်ၸတ်းႁဵတ်း ပွႆးလူင်း ပၢင်သွၼ် Computer ပွၵ်ႈၵမ်းႁႅၵ်ႈ တီႈဝဵင်းမိူင်းပၼ်ႇ ၸိုင်ႈတႆးပွတ်းၸၢၼ်း မီးၽူႈၶဝ်ႈႁူမ်ႈမွၵ်ႈ 30 ၵေႃႉ ။
ဝၼ်းတီႈ 30/09/2016 ၸုမ်းၼေႃႇတႅၼ်းၶိူဝ်း “တႆးၵိုင်ႇမိူင်း”လႄႈ ၽွင်ႇတေးသျိၼ်းၵုၼ်ႁဵင် ႁူမ်ႈၵၼ်ၸတ်းႁဵတ်း ပွႆးလူင်းပၢင်သွၼ် Computer တီႈႁိူၼ်း ၸၢႆးလႅင်းပၢင်ႇ + ၼၢင်းမူၺ်ၽွင် ဝဵင်းမႂ်ႇ ဝဵင်းမိူင်းပၼ်ႇ ၸႄႈတွၼ်ႈလၢင်းၶိူဝ်း ၸိုင်ႈတႆးပွတ်းၸၢၼ်း မီးၽူႈယႂ်ႇၵူၼ်းလူင် ၼႂ်းၵေႃလိၵ်ႈ လၢႆးလႄႈၾိင်ႈငႄႈတႆး ၊ ပႃႇတီႇသိူဝ်ၽိူၵ်ႇ SNDP ၽူႈယႂ်ႇၵူၼ်းလူင်ၼႂ်းဢိူင်ႇဝၢၼ်ႈ၊ ပေႃႈမႄႈလုၵ်ႈ ႁဵၼ်းၵူၼ်းၼႂ်းပိုၼ်ႉတီႈ ဢိၵ်ႇၶူးသွၼ်လႄႈလုၵ်ႈႁဵၼ်းၶဝ်ႈႁူမ်ႈ 30 ၵေႃႉ ။
ၸၢႆးပူဝ်ႇပူဝ်ႇလၢႆႇ ၽူႈပွင်ၵၢၼ် ၼႂ်းၸုမ်းၼေႃႇတႅၼ်းၶိူဝ်း “တႆးၵိုင်ႇမိူင်း” လၢတ်ႈဝႃႈ- “ ယိၼ်းၸူမ်း ယႂ်ႇၼမ်ထိုင် ၵူႈၵေႃႉဢၼ်လႆႈၸွႆႈထႅမ်ၵူႈလွင်ႈသေ ၶိုင်သၢင်ႈႁၢင်ႈပွင်ပဵၼ်မႃး ပၢင်သွၼ် Computer တေႃႇပေႃး ယဝ်ႉတူဝ်ႈၵႂႃႇလီငၢမ်း လိူဝ်ၼၼ်ႉ မိူဝ်းၼႃႈမႃးၵေႃႈ ၶႂ်ႈႁႂ်ႈၽူႈယႂ်ႇၵူၼ်းလူင်ၸွႆႈၶိုင် ၸတ်းႁဵတ်းပၢင်သွၼ်ၸိူင်ႉၼႆထႅင်ႈသေၵမ်း ” ဝႃႈၼႆ ။
လုင်းၸၢႆးမူဝ်ၵီႈ ႁူဝ်ပဝ်ႈပႃႇတီႇသိူဝ်ၽိူၵ်ႇ ဝဵင်းမိူင်းပၼ်ႇ လၢတ်ႈဝႃႈ “ပၢင်သွၼ်ၸိူင်ႉၼႆၼႆႉ ဢမ်ႇတွၼ်ႉယၢမ်ႈမီးမႃး သေပွၵ်ႈ ၼင်ႇႁိုဝ်မိူဝ်းၼႃႈတေၶိုၼ်ႈယႂ်ႇမႃးၼၼ်ႉ ႁႂ်ႈၵူၼ်းၼုမ်ႇဢွၼ် ၵၼ်သိုပ်ႇၶတ်းၸႂ်ၵႂႃႇ သေၵမ်း ” ဝႃႈၼႆ ။
ၼၢင်းလႃႉဝႅင်း လုၵ်ႈႁဵၼ်း Computer ဢၼ်မႃးၶိုၼ်ႈႁဵၼ်းၼၼ်ႉ လၢတ်ႈဝႃႈ - “ ဢၼ်လႆႈမႃးၶိုၼ်ႈႁဵၼ်းၼႆႉ ပဵၼ်ဢၼ်မီးၽွၼ်းလီတႄႉတႄႉၶႃႈ လႆႈတၢင်းႁူႉလွင်ႈၶွမ်ႊယဝ်ႉၵေႃႈ မီးတၢင်းသိူဝ်းၸႂ် လႆႈဢူၺ်း ၵေႃႉမႂ်ႇ ဢမ်ႇဝႃႈယူႇဝၢၼ်ႈလႂ်မိူင်းလႂ်ၵေႃႈ လႆႈၵပ်းသိုပ်ႇၵၼ် ပဵၼ်ဢၼ်ယိၼ်းၸူမ်းတႄႉၶႃႈ ယဝ်ႉၵေႃႈ ၶႂ်ႈၾၢၵ်ႇထိုင် ဢူၺ်းၵေႃႉၶဝ်ဝႃႈ ယႃႇယွမ်းၵၢၼ်ႉ ႁႂ်ႈဢွၼ်ၵၼ်လဵပ်ႈႁဵၼ်းတၢင်းႁူႉ တၢင်းႁၼ်ၼမ်ၼမ်သေၵမ်း” - ဝႃႈၼႆ ။
ပၢင်သွၼ်ၶွမ်ႊၼႆႉ တႄႇဝၼ်းတီႈ 01-30 / 09/2016 ၶၢဝ်းတၢင်း 1 လိူၼ် ပူင်သွၼ်ပၼ် ပိုၼ်ႉထၢၼ်ၵၢၼ်ႁဵၼ်းလွင်ႈၶွမ်ႊ Basic Computer Training ၶူးပူင်သွၼ်ပဵၼ်ၸၢႆး ယွတ်ႈၵွၼ်ၼုမ်ႇ၊ ၸၢႆးပူဝ်ႇပူဝ်ႇလၢႆႇ၊ ၸၢႆးမွၼ်းၶမ်း မီးၸုမ်းၵူၼ်းၼုမ်ႇ ၼႂ်းၸႄႈဝဵင်းမိူင်းပၼ်ႇ မႃးၶိုၼ်ႈႁဵၼ်းဢဝ်ၸမ်20 ၵေႃႉ။ ၸတ်းႁဵတ်းၵႂႃႇတီႈ ဝဵင်းမႂ်ႇ ၸႄႈဝဵင်းမိူင်းပၼ်ႇ ၸႄႈတွၼ်ႈလၢင်းၶိူဝ်း ၸိုင်ႈတႆးပွတ်းၸၢၼ်း ။
သိုပ်ႇဢၢၼ်ႇ
ၶွပ်ႈဝၼ်းၵိူတ်ႇ ၸဝ်ႈၶူးၿႃးၸၼ်ထရင်းသီ
ႁူမ်ႈလူႇတၢၼ်း သိုပ်ႇၸႆးတႃလူင် ၼႂ်းတိုဝ်ႉတၢင်းၶွပ်ႈ 67 ပီ ဝၼ်းၵိူတ်ႇၸဝ်ႈၶူးၿႃးၸၼ်ထရင်းသီ ဝတ်ႉၵူႇတဝ်ႈ ဝဵင်းၵဵင်းမႆႇ ၸိုင်ႈထႆး ။
ဝၼ်းတီႈ 1-2/10/2559(2016) ၼႆႉတီႈဝတ်ႉၵူႇတဝ်ႈ မီးပၢင်သိုပ်ႇၸႆးတႃလူင် ၼႂ်းတိုဝ်ႉတၢင်းၶွပ်ႈ ဝၼ်းၵိူတ်ႇ ၸဝ်ႈၶူးၿႃးၸၼ်ထရင်းသီ လႄႈတေလူႇတၢၼ်းယၢတ်ႇၼမ်ႉႁဵတ်းၼႃးၿုၼ်ၽႄႇၵုသူလ် ပိူဝ်ႈပဵၼ်မင်းၵလ တီႈဝတ်ႉ ၵူႇတဝ်ႈ ဢိူင်ႇသီၽုမ်း ၸႄႈဝဵင်းမိူင်း ၸႄႈတွၼ်ႈၵဵင်းမႆႇ ၸိုင်ႈထႆး ဢၼ်ပဵၼ်တီႈပၵ်းတင်ႈ ႁွင်ႈၵၢၼ်ၵေႃလိၵ်ႈလၢႆး လႄႈၾိင်ႈငႄႈတႆး ၵဵင်းမႆႇ ဢိၵ်ႇတင်း သမႃးၶူမ်းပၢႆးပၺ်ၺႃလႄႈၾိင်ႈငႄႈတႆး ။
ပိူင်ၼိုင်ႈၵေႃႈ ယွၼ်ႉလူၺ်ႈ ၸဝ်ႈၶူးၿႃးၸၼ်ထရင်းသီ ပဵၼ်ၽူႈႁၵ်ႉလႄႈမႅတ်ႇပႅင်းပႂ်ႉပႃး ၵၢၼ်ၾိင်ႈငႄႈတႆးၸဝ်ႈၼိုင်ႈ ၸင်ႇဢၼုၺၢတ်ႈပၼ်ၵေႃလိၵ်ႈလၢႆးလႄႈၾိင်ႈငႄႈတႆး ၵဵင်းမႆႇ ဢိၵ်ႇတင်း သမႃးၶူမ်းပၢႆးပၺ်ၺႃလႄႈ ၾိင်ႈငႄႈတႆး လႆႈတင်ႈပၵ်းဢွင်ႈတီႈႁဵတ်းၵၢၼ်တီႈၼႂ်းဝတ်ႉၵူႇတဝ်ႈမႃး။ လိူဝ်သေၼၼ်ႉယင်းဢၼုၺၢတ်ႈပၼ်ဢွင်ႈတီႈ ၵေႃလိၵ်ႈ လၢႆးလႄႈၾိင်ႈငႄႈတႆးၵဵင်းမႆႇ ႁဵတ်းပွႆးပီမႂ်ႇတႆးမႃးၵူႈပီလႄႈဢွၼ်ႁဵတ်းပွႆးဢွၵ်ႇဝႃႇသႃ ပွႆးသၢင်ႇလွင်း ပၼ်တႃႇပီႈၼွင်ႉ တႆး ၸိူဝ်းၶဝ်ႈမႃးႁဵတ်းၵၢၼ်လႄႈ ပၵ်းသဝ်းယူႇၼႂ်းမိူင်းထႆးမႃးၵူႈပီ တေႃႇပေႃးပဵၼ်တီႈၵိုၵ်းပိုၼ်း လဝ်ႈၶၢၼ်ၵၼ်သေ တၢင်းၾၢႆႇၵၢၼ်ဢႅဝ်ႇတွင်ႈတဵဝ်းၸိုင်ႈထႆး ပေႃးဢဝ်သႂ်ႇဝႆႉၼႂ်းပၵ်းယဵမ်ႈဝၼ်းပဵၼ်တီႈမၢႆတွင်း လႄႈတီႈဢႅဝ်ႇတွင်ႈတဵဝ်း ။
ၼႂ်းပၢင်ပွႆးဝၼ်းၵိူတ်ႇၸဝ်ႈၶူးၿႃးၸၼ်ထရင်းသီၼႆႉ
ဝၼ်းတီႈ 1/10/2559(2016) ဝၼ်းသဝ်
- မီးၵၢၼ်သိုပ်ႇၸႆးတႃပဵၼ်လႄႈသူတ်ႇထမ်းပဵၼ်ၽွလ်းမင်းၵလ(ၵၢင်ဝၼ်း / ၵၢင်ၶိုၼ်း)
- ၵၢင်ဝၼ်း မီးသုမ်ႉၸႃႇၵ(ႁူင်းထၢၼ်း)လဵင်းၽဵလ်း(ၵၢပ်ႈသွမ်း)သင်ၶၸဝ်ႈလႄႈၽူႈမႃးႁူမ်ႈလူႇတၢၼ်း
- ၵၢင်ဝၼ်း / ၵၢင်ၶမ်ႈ မီးၵၢၼ်ၵႃႈ ႁွင်ႉၽဵင်းၵႂၢမ်းလႄႈၸိူင်းၸၢတ်ႈထႆး
- ဝူင်းႁႆႇတိုင်ႈၶိူင်ႈလဵၼ်ႈၾိင်ႈငႄႈထႆး
- ၵၢၼ်ႁႆႇတိုင်ႈႁွင်ႉၽဵင်းၵႂၢမ်းတႆး / ထႆး
- ၵၢၼ်ၵႃႈဝႅၼ် လၢႆးၸိူင်း / လၢႆးယိူင်းတႆး / ထႆး
ဝၼ်းတီႈ 2/10/2559(2016) ဝၼ်းဢႃးတိတ်ႉ
- မီးၵၢၼ်သိုပ်ႇၸႆးတႃလူင်လႄႈသူတ်ႇထမ်းပဵၼ်ၽွလ်းမင်းၵလ(ၵၢင်ဝၼ်း/ၵၢင်ၶိုၼ်း)
- ၵၢင်ဝၼ်း မီးသုမ်ႉၸႃႇၵ(ႁူင်းထၢၼ်း)လဵင်ႉၽဵလ်း(ၵၢပ်ႈသွမ်း)သင်ၶၸဝ်ႈလႄႈႁူမ်ႈလူႇတၢၼ်းယၢတ်ႇၼမ်ႉ
- မီးၵၢၼ်ၵႃႈ / ႁွင်ႉၽဵင်းၵႂၢမ်းလႄႈၸိူင်းၸၢတ်ႈထႆး လဝ်ႇမူၼ်ႈတူၼ်ႈၸႂ်
- ဝူင်းႁႆႇတိုင်ႈၶိူင်ႈလဵၼ်ႈၾိင်ႈငႄႈထႆး
- ၵၢၼ်ႁႆႇတိုင်ႈႁွင်ႉၽဵင်းၵႂၢမ်း
- ၵၢၼ်ၵႃႈဝႅၼ်လၢႆးၸိူင်း/လၢႆးယိူင်းတႆး/တႆး
မၢႆတွင်း***
ပီႈၼွင်ႉတႆးႁဝ်း ၽူႈလႂ်ၶႂ်ႈမႃးႁဵတ်းၵုသူလ်လူႇတၢၼ်းၸႃႇၵ(ႁူင်းထၢၼ်း)မႃးၸႅင်ႈၸိုဝ်ႈပၼ်ဝႆႉတီႈသင်ၶၸဝ်ႈ ဝတ်ႉၵူႇတဝ်ႈၵေႃႈလႆႈ ဢမ်ႇၼၼ် တီႈၵေႃလိၵ်ႈလၢႆးၵေႃႈလႆႈလႄႈၾိင်ႈငႄႈတႆးၵဵင်းမႆႇၵေႃႈလႆႈ၊ လိူဝ်ၼၼ်ႉ ၸုမ်း ပီႈၼွင်ႉတႆးႁဝ်းၸုမ်းလႂ် ၶႂ်ႈမႃးၵႃႈဝႅၼ်ပဵၼ်ၵၢၼ်ၵုသူလ် ၼႂ်းတိုဝ်ႉတၢင်းဝၼ်းၵိူတ်ႇၸဝ်ႈၶူးၿႃးပီၼႆႉၵေႃႈ ယိၼ်းၸူမ်း ႁပ်ႉတွၼ်ႈယူႇၼႆဢေႃႈ။
သိုပ်ႇဢၢၼ်ႇ


text:
သဵင်မၼ်းႁၢႆၵႂႃႇ
သဵင်မၼ်းႁၢႆၵႂႃႇ
ယူႇယူႇၵေႃႈ ယင်းတုိၵ့်ၶုၵ်းၸႂ်လႆႈမၼ်းယူႇ။ ၵွပ်ႈပိူဝ်ႈ ပၢၼ်ပေႃႈပၢၼ်မႄႈ ၸမ်ၸႂ်ၵၼ်မႃးလႄႈ ပီႈၼွင့်ၵၼ်ၼႆၵေႃႈဝႃႈလႆႈ၊ ပဵၼ်ၵူၼ်းဝၢၼ်ႈလဵဝ်ၵၼ်ၵေႃႈၸႂ်ႈ။ မိူဝ်ႈၵူႈပွၵ်ႈ မၼ်းယင်းယၢမ်ႈလၢတ်ႈဝႃႈ "ဢႄ ႉႉႉ တၢင်းၵိၼ်ၸိူင့်ၼၼ် ဢမ်ႇၸပ်းယိၼ့်မၼ်းသႄႈ၊ ၵဝ်ယၢမ်ႈၵိၼ်တူၺ်းယဝ်ႈဝႃႈ၊ ပေႃးၵိၼ်ယဝ့် ႁဵတ်းၵၢၼ်တင်းၶုိၼ်းၵေႃႈ ဢမ်ႇႁိူဝ့်၊ ဢမ်ႇလႆႈၵိၼ်ၵေႃႈ ဢမ်ႇပဵၼ်သင်၊ ဢမ်ႇမီးယိၼ့်မၼ်း" ၼႆဝႃႇ။ ၵဝ်ၶႃႈၵေႃႈ ဢမ်ႇၸၢင်ႈတွပ်ႇသင် ၵွပ်ႈပိူဝ်ႈတူဝ်ၵဝ်ႇ ဢမ်ႇယၢမ်ႈၵိၼ်တူၺ်းသေပွၵ်ႈၵ်ႈ၊ ႁၼ်ၵေႃႈ ဢမ်ႇတွၼ့်ယၢမ်ႈႁၼ်သေပွၵ်ႈ။
"သူထၢင်ႇၵဝ်မဝ်းႁႃႉ ၵဝ်ပႆႇမဝ်းၵူၺ့်!" ၼႆၵေႃႈ မၼ်းၵႆ့လၢတ်ႈ။
"ၵဝ်မဝ်းၵေႃႈ ၵဝ်ဢမ်ႇၽိတ်းၽႂ်လူင်၊ သူၵူၺ်းဢိူဝ်ႈ မႃးႁႃပၢၼ်းၽိတ်းၵဝ်" ၼႆၵေႃႈ မၼ်းၵႆ့လၢတ်ႈ။
"ၵဝ်ၵိၼ်လဝ်ႈၼႆ့ ဢမ်ႇၸႂ်ႈဝႃႈၵိၼ်လၢႆလၢႆမိူၼ်ၼမ့်၊ ၵွပ်ႈပိူဝ်ႈၵဝ်ၵျဵၵ်ႈလႄႈ ၵဝ်ၵိၼ်ဢိူဝ်ႈ၊ ဢရသႃႇမၼ်းၶုိၵ့်လႄႈ ၵဝ်ၸင်ႇၵျဵၵ်ႈဢိူဝ်ႈ၊ သူၸိူဝ်းၼႆ့ ဢမ်ႇမေႃၵိၼ်တၢင်းၵိၼ်ၶုိၵ့်မိူၼ်ဢၢႆႈႁႃး၊ ဢၢႆႈႁႃးၼႆ့တႄ့ ၵႃႈပဵၼ်တၢင်းၵိၼ်ၵူၼ်း မေႃဝတ့်ၵူႈႉႉႉမဵဝ်း" ၼႆၵေႃႈမၼ်းၵႆ့ဝႃႈ။ ပေႃးမဝ်းမႃးၼႆ တီႈလႂ်ဢမ်ႇတီႈလႂ် ပေႃးပဵၼ်သဵင်မၼ်းၵႂႃႇသဵင်ႈ။ ယႃႇဝႃႈတီႈၶႅၵ်ႇလီပၢင်ၸႃႉ၊ မၢင်ပွၵ်ႈ တေႃႈတီႈၵျွင်းမုၼ်ၸဝ်ႈၵေႃႈ ယင်းၵႆ့လႆႈငိၼ်းသဵင်မၼ်း။ မၢင်ၸိူဝ်းၵေႃႈ လၢတ်ႈယဝ့်လၢတ်ႈယွၵ်ႇဝႃႈ "မႃးယုၵ့်ပၼ်တိၼ်ၵဝ်ၼႆ့လူး ၵဝ်တေပိတ်ႉပၼ်မၼ်း" ၼႆၵေႃႈမီးမီး။
မိူဝ်းႁိူၼ်းပွၵ်ႈၼႆ့တႄ့ ဢမ်ႇလႆႈႁၼ်မၼ်း ဢမ်ႇလႆႈငိၼ်းသဵင်မၼ်းယဝ်ႈ။ ၼႂ်းၸႂ် လွမ်လွမ်သေးလၢႆတၢင် ၸၢတ်ႈပၢၼ်ၵူၼ်းမၼ်းယူႇ။ လိူဝ်သေယွၼ်းသူးဝႃႈ ႁႂ်ႈႁွတ်ႈထုိင်တီႈလီသေၵမ်းၼႆ ဢမ်ႇၸၢင်ႈႁဵတ်းႁုိဝ်။ ၼႂ်းၸႂ်ဝူၼ့်ၵႂႃႇထုိင် ဢပုမ်ႇႁူဝ်ၼုိင်ႈ။ သင်ဝႃႈ မၼ်းယၢမ်ႈလူယၢမ်ႈငိၼ်း ဢပုမ်ႇႁူဝ်ၼႆ့ ယူဝ်မၼ်းတေဢမ်ႇမိူၼ်ၼၼ်ႁုိဝ်ႉႉႉ ၼႆ။
ၵူႈပွၵ်ႈပွၵ်ႈ တီႈႁိမ်းၼမ့်ၼွင်လူင်တီႈၼုိင်ႈၼၼ့် မီးတူၼ်ႈမၢၵ်ႇလိူဝ်ႇတူၼ်ႈၼုိင်ႈဝႃႇ။ ၽီပႂ်ႉမႆ့ပႃးၼုိင်ႈ ဢဝ်တူၼ်ႈမၢၵ်ႇလိူဝ်ႇၼႆ့ ႁဵတ်းပဵၼ်ႁၢင်ႈႁေႃမၼ်းသေ ယူႇသဝ်းဝႆ့ယဝ့်။ ၵမ်းၼႆ့ သမ့်မီးၼူၵ့်ႁၢင်းသႃႇသွင်တူဝ် ၵႆ့ၵႆ့မႃးၸပ်းမႃးလုိဝ်ႈၼိူဝ်တူၼ်ႈမၢၵ်ႇလိူဝ်ႇၼႆ့ၼင်ႇၵဝ်ႇ။ ဢမ်ႇႁုိင်ဢမ်ႇၼၢၼ်း ၼူၵ့်ႁၢင်းသႃႇၶဝ်လႄႈ တင်းၽီပႂ်ႉမႆ့ၼၼ့် လႆႈမုိဝ်ႈလႆႈၵုိဝ်းသေ ပဵၼ်ႁူၺ်းၵေႃႉၵၼ်ၵႂႃႇယဝ့်။
မီးဢတႃႇဝၼ်းၼုိင်ႈ မိူဝ်ႈၼူၵ့်ႁၢင်းသႃႇၶဝ် မႃးလုိဝ်ႈၸပ်းၼိူဝ်တူၼ်ႈမၢၵ်ႇလိူဝ်ႇၼႆ့ၼၼ့် ၶဝ်လႆႈႁၼ် တူၼ်ႈမႆ့ၺွင်ႇဢွၼ်ႇတူၼ်ႈၼုိင်ႈ ၽုတ်းဢွၵ်ႇမႃးၼႂ်းၵႄႈငၢမ်ႈမႆ့မၢၵ်ႇလိူဝ်ႇတူၼ်ႈၼႆ့ယဝ့်။ ၵမ်းၼၼ့် ၶဝ်ၸင်ႇဝႃႈတီႈႁင်း ၽီပႂ်ႉမႆ့ဝႃႈ "ၶုၼ်ၽီဢိူၺ်း မႂ်းၸဝ်ႈထုၵ်ႇလီၸၼ်တူၼ်ႈမႆ့ၺွင်ႇဢွၼ်ႇတူၼ်ႈၼႆ့ ဢွၵ်ႇပႅတ်ႈယဝ့်။ ပေႃးဢမ်ႇၼၼ် ပေႃးတူၼ်ႈၺွင်ႇၼႆ့ယႂ်ႇမႃးၼၼ့် မၼ်းတေႁူမ်ႇတူၼ်ႈမၢၵ်ႇလိူဝ်ႇၼႆ့ၵႂႃႇမူတ်းသေ တီႈယူႇမႂ်းတေဢမ်ႇမီးယဝ့်" ၼႆယဝ့်။ ၵူၺ်းၵႃႈ လွင်ႈဢၼ်ၼူၵ့်ႁၢင်းသႃႇၶဝ် ပၼ်တၢင်းၶႆႈၸႂ်ၼၼ့် ၽီပႂ်ႉတူၼ်ႈမႆ့ ဢမ်ႇဝႆ့ၼၵ်းဝႆ့ၼႃသင်၊ ယူႇမဝ်ၵိၼ်မၢင်ၵူႈဝၼ်းသေ ပၼ်ႁႂ်ႈတူၼ်ႈမႆ့ၺွင်ႇလႆႈယႂ်ႇမႃးႁဵတ်းၼၼ်ယဝ့်။ ၵမ်းလုိၼ်းသုတ်း တူၼ်ႈမႆႈၺွင်ႇၼၼ့် ႁူမ်ႇပႅတ်ႈတူၼ်ႈမၢၵ်ႇလိူဝ်ႇၵႂႃႇမူတ်းသေ တီႈယူႇၽီပႂ်ႉတူၼ်ႈမႆ့ၼၼ့်ၵေႃႈ လႆႈႁၢႆလၢႆၵႂႃႇၸွမ်းယဝ့်။
တီႈတႄ့မၼ်း တၢင်းၶႆႈၸႂ်ၼူၵ့်ႁၢင်းသႃႇၶဝ်ၼၼ့် မီးၵႃႈမီးၶၼ် မီးၽွၼ်းလီတွၼ်ႈတႃႇၽီပႂ်ႉတူၼ်ႈမႆ့တႄ့တႄ့။ ၵူၺ်းၵႃႈ တၢင်းၶႆႈၸႂ်ဢၼ်မီးၽွၼ်းလီ ဢၼ်မီးၵႃႈၶၼ်တွၼ်ႈတႃႇၸၢတ်ႈပၢၼ်တူဝ်ၵဝ်ႇၼၼ့် ၽႂ်ဢမ်ႇသူႈၶႂ်ႈၸွမ်း၊ ဢမ်ႇၼၼ် ၽႂ်ဢမ်ႇသူႈၸွမ်းလႆႈ၊ ပဵၼ်ထမ်ႇမတႃႇမိူင်းၵူၼ်းႁုိဝ်ၼႆ။
ထႅင်ႈပိူင်ၼုိင်ႈၵေႃႈ မိူဝ်ႈတူၼ်ႈမႆ့ၺွင်ႇတုိၵ့်လဵၵ့်ၼၼ့် ၼူၵ့်ႁၢင်းသႃႇၶဝ်ၵေႃႈ ၸၼ်ဢွၵ်ႇပႅတ်ႈပၼ်လႆႈယဝ့်။ ၵူၺ်းၵႃႈ ႁဵတ်းသင်ၶဝ်ဢမ်ႇၸၼ်ဢွၵ်ႇပၼ်ၼႆ ၵဝ်ၶႃႈဝူၼ့်ဢမ်ႇပွင်ႇ။ ၵွပ်ႈပိူဝ်ႈၼႆ လွင်ႈတီႈယူႇၽီပႂ်ႉတူၼ်ႈမႆ့ လႆႈႁၢႆလၢႆၵႂႃႇၼႆ့ ဢမ်ႇၸႂ်ႈၵွမ့်ၵႃႈ ၽီပႂ်ႉမႆ့ၵူၺ်း၊ ၵွပ်ႈပိူဝ်ႈ ၼူၵ့်ႁၢင်းသႃႇၶဝ် တူၺ်းလႆႈၼႃႇပူၼ့်တီႈၵေႃႈပႃးၼင်ႇၵဝ်ႇယဝ်ႈ။
ဢၵျၢင့်တၢင်းၵမ် ဢၼ်ဢမ်ႇလီၼၼ့်ၵေႃႈ တေႃႈမိူၼ်ၼၼ်ယဝ်ႈ။ မိူဝ်ႈမၼ်းတေႇၸပ်း၊ မိူဝ်ႈမၼ်းတုိၵ့်လဵၵ့်တိုၵ့်ၼွႆႉယူႇၼၼ့် ၸိူဝ်းပဵၼ်ပေႃႈမႄႈပီႈၼွင့် ဢၼ်မီးတၢင်းႁူႉတၢင်းႁၼ်ၼၼ့် ထုၵ်ႇလီၸွႆႈၵၼ် မူၼ့်မေးပၼ် သင်ႇသွၼ်ပၼ် တုိတ်းပၼ်ႁႂ်ႈၶၢတ်ႇယဝ့်။ တူဝ်ႇၵဝ်ႇၵေႃႈ လူဝ်ႇၶတ်းၸႂ်တုိတ်းႁႂ်ႈမၼ်းၶၢတ်ႇယဝ့်။ ပေႃးပွႆႇႁႂ်ႈမၼ်းယႂ်ႇသေ ပဵၼ်ယိၼ်းမႃးၸုိင် တေၵိၼ်ၸၢတ်ႈပၢၼ်ၸဝ်ႈၵဝ်ႇပႅတ်ႈတင်းမူတ်းယဝ့်။ ၵဵဝ်ႇလူၺ်ႈလွင်ႈၼႆ့သေ ၵဝ်ၶႃႈၵိုင့်ၵၢင့်ၵႂႃႇၶုၵ်းၸႂ်လႆႈ လွင်ႈၶူးသွၼ်ၵေႃႉၼုိင်ႈ ၸွႆႈလုၵ်ႈၼွင့်မၼ်း တုိတ်းပႅတ်ႈ ဢၵျၢင့်ဢမ်ႇလီၼၼ့်ယူႇ။
ၵူႈပွၵ်ႈ တီႈၶူးသွၼ်ၵေႃႉၼုိင်ႈၼၼ့် မီးလုၵ်ႈၼွင့်တပေး တင်းၼမ်တင်းလၢႆ မႃးႁဵၼ်းဢဝ်တၢင်းမေႃတီႈမၼ်းယဝ့်။ ၼႂ်းတပေးမၼ်းၸိူဝ်းၼၼ့် မီးဢတႃႇၵေႃႉၼုိင်ႈ ဢၵျၢင့်ဢမ်ႇလီ ၵႆ့လၵ့်ၵႆ့လွမ်ပိူၼ်ႈယဝ့်။ ၵွပ်ႈပိူဝ်ႈၼႆ ၶူးသွၼ်ၵေႃႉၼႆ့ ၸင်ႇႁွင့်ဢဝ်တပေးမၼ်း ၵေႃႉၼႆ့သေ ဢွၵ်ႇၵႂႃႇၼႂ်းထိူၼ်ႇယဝ့်။
ဢမ်ႇႁုိင် ၶူးသွၼ်ႁၼ်တူၼ်ႈမႆ့လဵၵ့်လဵၵ့်ဢွၼ်ႇတူၼ်ႈၼုိင်ႈ ၼႂ်းၵၢင်တၢင်း၊ ၶူးသွၼ်ၵေႃႈဝႃႈ "မႂ်းထူၺ်ႈတူၼ်ႈမႆ့ဢွၼ်ႇၼႆ့ပႅတ်ႈလူး" ၼႆယဝ့်။ တပေးမၼ်းၵေႃႈ ဢဝ်မုိဝ်းမၼ်းၶွၼ်လဵဝ်သေ ထူၺ်ႈပႅတ်ႈလႆႈငၢႆႈငၢႆႈယဝ့်။ ၶႃသွင်ၵေႃႉၵေႃႈ သိုပ်ႇပႆၵႂႃႇ။ ၽိူဝ်ႇၵႂႃႇထုိင်တီႈၼိုင်ႈ သမ့်လႆႈႁၼ် တူၼ်ႈမႆ့ဢွၼ်ႇထႅင်ႈတူၼ်ႈၼုိင်ႈ။ တူၼ်ႈၼႆ့တႄ့ ၶႆႈယႂ်ႇဝႆ့ဢိတ်းဢိတ်း။ ယႂ်ႇပဵင်းမွၵ်ႈႁူဝ်မႃႇတပေးမၼ်း။ ၶူးသွၼ်ၵေႃႈဝႃႈ "မႂ်းၵႂႃႇထူၺ်ႈပႅတ်ႈ တူၼ်ႈမႆ့ၼႆ့လူး" ၼႆယဝ့်။ တပေးမၼ်းၵေႃႈ ဢမ်ႇထၢမ်သင်၊ ၵႂႃႇထူၺ်ႈပႅတ်ႈယဝ့်။ ၵမ်းၼႆ့တႄ့ ဢမ်ႇငၢႆႈမိူၼ်မိူဝ်ႈၵႆႈ၊ လႆႈဢဝ်မႃႇဢဝ်ႁႅင်းသေ ထူၺ်ႈၸင်ႇဢွၵ်ႇမႃးလႆႈယဝ့်။ ၵွပ်ႈပိူဝ်ႈသင်လႄႈ ၶူးသွၼ်မၼ်း ၸႂ်ႉထူၺ်ႈတူၼ်ႈမႆ့ တူၼ်ႈၼုိင်ႈယဝ့်တူၼ်ႈၼုိင်ႈယူႇႁဵတ်းၼၼ် ၵေႃႉပဵၼ်တပေးတႄ့ ပႆႇပွင်ႇၸႂ်။ ၵႂႃႇထႅင်ႈၵမ်းၼုိင်ႈ ၶႃႈလႆႈႁၼ်တူၼ်ႈမႆ့တူၼ်ႈၼုိင်ႈ ဢၼ်လမ်းမၼ်းပဵင်းၵၢဝ်ႈသေ ယႂ်ႇပူၼ့်ႁူဝ်။ ၶူးသွၼ်ၵေႃႈ ၸႂ်ႉတပေးမၼ်းၵႂႃႇထူၺ်ႈ။ ဢမ်ႇထူၺ်ႈလႆႈ ၼႆၵေႃႈ ဢမ်ႇႁတ်းထဵင်။ ၵွပ်ႈပိူဝ်ႈၵူဝ်ယမ်သြႃႇလူးၼေႃႈ။ ဢဝ်မႃႇဢဝ်ႁႅင်းသေ ထူၺ်ႈတၢၼ်ႇႁုိဝ်ၵေႃႈ ယႃႇဝႃႈႁၢၵ်ႈမၼ်းတေဢွၵ်ႇတူၼ်ႈမႆ့ယင်းဢမ်ႇၶႆႈၼုိင်ၵွၼ်ႇ။ ၵမ်းၼႆ့ ၶူးသွၼ်ၸင်ႇဝႃႈ "ဢၢႆႈဢိူၺ်း ဢၵျၢင့်ဢမ်ႇလီၵေႃႈ မိူၼ်တူၼ်ႈမႆ့ယဝ်ႈ၊ မိူဝ်ႈမၼ်းတိုၵ့်လဵၵ့်တိုၵ့်ၼွႆႉ၊ မိူဝ်ႈမၼ်းတိုၵ့်တုိတ်းငၢႆႈၼၼ့် ႁဝ်းလူဝ်ႇလႆႈတုိတ်းႁႂ်ႈၶၢတ်ႇၶၢတ်ႇဢိူဝ်ႈ။ ပေႃးမၼ်းယႂ်ႇမႃးၸိုင် ဢမ်ႇၸၢင်ႈတုိတ်းလႆႈယဝ်ႈ မႂ်းတွင်းဝႆ့လႄႈ" ၼႆယဝ့်။ တေႇဢဝ်ဝၼ်းၼၼ့်မႃး တပေးမၼ်းၵေႃႉၼႆ့ ၸင်ႇပွင်ႇၸႂ်သေ ၶတ်းၸႂ်ဝႄႈပႅတ်ႈ ဢၵျၢင့်ဢမ်ႇလီမၼ်းယဝ့်။
ပေႃးထတ်းသၢင်တူၺ်းလွင်ႈဢၼ်ဝႃႈမႃးပႃႈၼိူဝ်ၼႆ့ၸုိင် လႆႈဝႃႈတပေးၵေႃႉၼႆ့ မီးသြႃႇဢၼ်မေႃသင်ႇမေႃသွၼ် မေႃဢွၼ်တုိတ်းပႅတ်ႈဢၵျၢင့်ဢမ်ႇလီလႄႈ လႆႈဝႃႈၵၢမ်ႇမၼ်းၸၢႆးလီတႄ့ယဝ့်။ ၵူၺ်းၵႃႈ သူၵဝ်ႁဝ်းႁႃး မိူဝ်ႈလဵဝ်ၼႆ့တႄ့ ၵူႈၵေႃႉ တေဢမ်ႇၸၢင်ႈၵၢမ်ႇလီမိူၼ်ၼႆ။ မၢင်ၸိူဝ်းၸိူဝ်း ပေႃႈမႄႈယင်းဢွၼ်ႁဵတ်းလွင်ႈဢမ်ႇလီၵေႃႈယင်းမီး။ ၵွပ်ႈပိူဝ်ႈၼႆလႄႈ တႃႇႁႂ်ႈသဵၼ်ႈတၢင်းၸၢတ်ႈပၢၼ်ၸဝ်ႈၵဝ်ႇ မူတ်းၵဵင်ႈၸုိၼ်ႈသႂ်လီၼၼ့် သင်ဝႃႈဢမ်ႇမီးၽူႈလႂ် ဢမ်ႇမီးၵေႃႉလႂ်ၵူၼ်းလႂ် မႃးၸွႆႈပတ်းၸွႆႈၽဵဝ်ႈပၼ်ၵေႃႈ တူဝ်ၵဝ်ႇၼၼ့်ယဝ်ႈ ပဵၼ်ၵေႃႉလူဝ်ႇလႆႈလုၵ့်ႁဵတ်း။
"ၵိၼ်ဢိတ်းၼုိင်ႈၵူၺ်းလူင် ဢမ်ႇပဵၼ်သင်၊ ၼုိင်ႈႁုိင်ၼိုင်ႈပွၵ်ႈၵူၺ်းလူင် ဢမ်ႇပဵၼ်သင်" ၼႆသေ ႁဵတ်းႁွတ်းၵိၼ်ၵွၼ်လူင်ၵႂႃႇ ၼၼ့်တႄ့ ဢမ်ႇထုၵ်ႇလီလႆႈပဵၼ်။ ၵူႈၵေႃႉ လူဝ်ႇလႆႈပွင်ႇၸႂ်ဝႃႈ လဝ်ႈယႃႈဢၼ်ဝႃႈၼႆ့ ဢမ်ႇၸႂ်ႈဝႃႈ ပဵၼ်တၢင်းၵိၼ်ၵူၼ်း၊ ပဵၼ်တၢင်းၵိၼ် ဢၼ်ၵိၼ်ၵူၼ်းဢိူဝ်ႈ ၼႆၼၼ့်ယဝ်ႈ။ ပေႃးႁဝ်းၵိၼ်မၼ်းဢိတ်းၼုိင်ႈၵေႃႈ မၼ်းၶုိၼ်းၵိၼ်ႁဝ်းဢိတ်းၼုိင်ႈယဝ့်။ ပေႃးႁဝ်းၵိၼ်မၼ်းၼမ်ၼမ်ၵေႃႈ မၼ်းၶုိၼ်းၵိၼ်ႁဝ်းၼမ်ၼမ်ယဝ်ႈ။ ၵမ်းလုိၼ်းသုတ်း ငၢႆးမိူၼ်ၽီပႂ်ႉတူၼ်ႈမႆ့ဢၼ်ဝႃႈမႃးပႃႈၼိူဝ်ၼၼ့်ယဝ်ႈ၊ လိူဝ်သေပူၵ်းမုိဝ်းယွမ်းၵၢၼ့်ပၼ်မၼ်း ဢမ်ႇၸၢင်ႈႁဵတ်းႁုိဝ်ယဝ့်ၼေႃႈ။
ၵၢင်ၸႂ်ၵဝ်ၶႃႈတႄ့ ၶႂ်ႈႁႂ်ႈပီႈၼွင့်တႆးၵူႈၵေႃႈ မေႃဝႄႈၵႆ လဝ်ႈယႃႈလႄႈ လွင်ႈဢမ်ႇလီၽႂ်မၼ်းသေ ၶတ်းၸႂ်ပွင်သၢင်ႈၸၢတ်ႈပၢၼ်၊ ၶတ်းၸႂ်သၢင်ႈၼႃႈႁိူၼ်း၊ ၼႃႈဝၢၼ်ႈ လႄႈ ၼႃႈမိူင်းႁဝ်း ႁႂ်ႈၶုိၼ်ႈယႂ်ႇပဵင်းပိူၼ်ႈၶႃႈ။
ပီႈၸၢႆးလူင်


text:
ပိုၼ်းၵႅပ်ႈလႄႈၶေႃႈယိူင်းဢၢၼ်းၸၼ်ႉၸွမ်ပုတ်ႉထၸိုင်ႈတႆး
ၸဝ်ႈၶူးလူင် ပႃႇမွၵ်ႉၶ တွၵ်ႇတိူဝ်ႇၶမ်းမၢႆ ထမ်ႇမသႃႇမိ
ပသရိယတ်တိသတ်ႉထမ်ႉမပႃႇလထမ်ႇမႃၸရိယ
(MA, MPhil (Kelaniya), DPhil (Oxford)
ပိုၼ်းၵႅပ်ႈ
ၼႂ်းၵႃႈၸၼ်ႉၸွမ်ဢၼ်ၸဝ်ႉလိူဝ်သေပိူၼ်ႈသုတ်းၼၼ်ႉ ပႃးတင်းၸၼ်ႉၸွမ်သင်ႇၶၸဝ်ႈယဝ်ႉ၊ ၸၼ်ႉၸွမ်ၼႃႇလၼ်ႇတ ၼႂ်းမိူင်းဢိၼ်းတိယၼၼ်ႉ ပဵၼ်ၸၼ်ႉၸွမ်သင်ႇၶႃႇၶဝ်ၸဝ်ႈ ၵေႃႉဢွၼ်တႄႇတင်ဝႆႉသေ ပဵၼ်ဢၼ်ၸဝ်ႉလိူဝ်သေ ၸၼ်ႉၸွမ် ဢွၵ်ႉသ်ၾိူတ်ႉ မိူင်းဢင်းၵိတ်း 7 ပၢၵ်ႇပီ၊ ၸၼ်ႉၸွမ်ၼႆႉ သွၼ်ႇၽႃႇသႃႇၽၢႆႇဢင်းၵိတ်း ၸဝ်ႉလိူဝ်ပိူၼ်ႈမၢႆၼိုင်ႈသေ ပေႃးဢဝ်ၸၼ်ႉၸွမ်ၼႂ်းမိူင်းဝၼ်းတူၵ်းဝႃႈၸိုင် ပဵၼ်မၢႆသၢမ်ၼႆယဝ်ႉ။ လႆႈႁူႉဝႃႈၸၼ်ႉၸွမ် ၼႃႇလၼ်ႇတၼႆႉမီးၶူးသွၼ် 2ႇ000 ၵေႃႉလႄႈလုၵ်ႈႁဵၼ်း 10ႇ000၊ လုၵ်ႉတၢင်းမိူင်းပုတ်ႉထၽႃႇသႃႇၵူႈမိူင်းမိူင်း မႃးၶိုၼ်ႈသွၼ်ႁဵၼ်းၵၼ် လႆႈဝႃႈပဵၼ်ၸၼ်ႉၸွမ် ၵပ်းၵၢႆႇၵၼ်ၵူႈမိူင်းမိူင်း ပွၵ်ႈဢွၼ်တၢင်းပိူၼ်ႈသုတ်း ၼႆယဝ်ႉ။ သိုပ်ႇဢၢၼ်ႇထႅင်ႈ
ၸၼ်ႉၸွမ်ပုတ်ႉထၸိုင်ႈတႆး (SSBU) လႄႈငဝ်ႈႁၢၵ်ႈမၼ်း
SSBU ၼႆႉပဵၼ်ၸိုဝ်ႈတၢင် တႃႇၽွင်းယၢမ်းမိူဝ်ႈႁဵတ်းၵၢၼ်ၵူၺ်း (ၸဝ်ႈသြႃႇ ပႃႇမွၵ်ႉၶလူင် ၸဝ်ႈၼၼ်ႇတမႃႇလႃႇၽိဝမ်ႇသ ဝူၼ်ႉၸွႆႈပၼ် တႃႇတၢင်ႇၸိုဝ်ႈ ႅႅျၷ ႁႂ်ႈပဵၼ်ၸိုဝ်ႈသႃႇဝၵ်ႉၵၽြႃးသေၸဝ်ႈၸဝ်ႈ ၼႆယူႇယဝ်ႉ။ ) ၸၼ်ႉၸွမ်ၼႆႉပဵၼ်ဢၼ်ၵိုၵ်းပိုၼ်းမိူ်င်းတႆး၊ ဢၼ်လႆႈပူၵ်းတင်ႈမႃး ပွၵ်ႈဢွၼ်တၢင်းသုတ်း ၼႂ်းၸိုင်ႈတႆးသေ တၢမ်တူဝ်ၸဝ်ႈၶူးလူင် ထမ်ႇမသႃႇမိ တႄႇၸဵမ်မိူဝ်ႈ 1987 ဢၼ်လႆႈယၢမ်ႈႁဵတ်းၵၢၼ်သႃႇသၼႃႇၵူႈမိူင်းမိူင်းမႃးၼၼ်ႉ တေမႃးဢွၼ်ႁူဝ်းသေႁဵတ်းသၢင်ႈၵႂႃႇ၊ ၵွပ်ႈပိူ်ဝ်ႈၶွႆလွင်ႈၶိုၼ်းယႂ်ႇ ၸၼ်ႉၸွမ်ၸၢဝ်းပုတ်ႉထ ၼႂ်းမိူင်းၼွၵ်ႈမိူင်းသေယဝ်ႉလႄႈ ၸင်ႇလႆႈမီးလွင်ႈဝူၼ်ႉၽၼ်မႃး တႃႇတင်ႈၸၼ်ႉၸွမ်ပုတ်ႉထ တႃႇၵူၼ်းၸိူဝ်းသူၼ်ၸႂ် ပႃးၸႂ်ၶႂ်ႈလဵပ်ႈႁဵၼ်း ၶေႃးသင်ႇသွၼ် ပၢႆးဝူၼ်ႉသုင်ပုတ်ႉထၸဝ်ႈ ဢၼ်ၸၢင်ႈၸႂ်ႉတိုဝ်းလႆႈ ၵူႈမိုဝ်ႉၵူႈဝၼ်းၼၼ်ႉတီႈမိူင်းတႆး၊ မိူဝ်းႁူမ်ႈတုမ်မႅၼ်ႇမႃႇ လႄႈတီႈၼွၵ်ႈမိူ်င်းယူႇယဝ်ႉ။ ၸၼ်ႉၸွမ်ပုတ်ႉထၼိုင်းဢၼ်ၼႆႉ ဢမ်ႇၸႂ်ႈဝႃႈ တႃႇယုၵ်ႉၸၼ်ႉၵၢၼ်ႁဵၼ်းၵူၺ်း ပဵၼ်တီႈၵိူတ်ႇဢွၵ်ႇလႄႈ ၽိုၵ်းပၼ်ႁႂ်ႈလုၵ်ႈႁဵၼ်း မီးၼမ်ႉၵတ်ႉလႄႈ လႅတ်းသႅဝ်း တႃႇသႃႇသၼႃႇ ၸၢဝ်းပုတ်ႉထမိူဝ်းၼႃႈလႄႈ တႃႇၸၢဝ်းၶိူဝ်းၵူၼ်းတင်းသဵင်ႈၼၼ်ႉယဝ်ႉ
လွင်ႈမုင်းႁၼ်
ယူႇတီ;ၵေႃႉဢၼ် လႆႈယၢမ်ႈႁဵၼ်းမႃး ယၢမ်ႈႁၼ်လွင်ႈၵၢၼ်သွၼ်ႁဵၼ်းၸၢဝ်းပုတ်ႉ တီႈၼႂ်းၸၼ်ႉၸွမ်ပုတ်ႉထၼႂ်းလူၵ်ႈၼႆႉလႄႈ ၸဝ်ႈၶူးၶႂ်ႈႁႂ်ႈ (SSBU) မေႃဢဝ်ၵၢၼ်သွၼ်ႁဵၼ်း ဢၼ်လီသုတ်းၼႂ်းမိူင်းမၢၼ်ႈလႄႈ မိူင်းဝၼ်းတူၵ်းၶဝ်ပူင်သွၼ်ၼၼ်ႉ ဢဝ်မႃးႁူမ်ႈၵၼ်သေ ႁဵတ်းပဵၼ်ၶွင်လီႁဝ်း၊ ၸၼ်ႉသႃႇမၼေႇၵျေႃႇလႄႈထမ်ႇမႃႇၸရိယ မိူင်းမၢၼ်ႈၼႆႉ ပဵၼ်လွၼ်ႉမွၼ်း သႅင်လီ တႃႇႁဵၼ်းႁူႉယဝ်ႉ။ ၶူးလၢႆးပူင်သွၼ်တီႈၸၼ်ႉၸွမ် ဢွၵ်ႉသၾိူတ်ႉလႄႈ ၸၼ်ႉၸွမ်ၶမ်းပရဵတ်းၸ်ၶဝ်ၼႆႉသွၼ် ၶႅၼ်းလွတ်ႈဝႃႈယဝ်ႉ။ လုၵ်ႈႁဵၼ်းၵူႈၵေႃႉတေလႆႈတႅမ်ႈပွင်လိၵ်ႈၶူၼ်ႉၶွႃႉ ၵူႈၽႃႇသႃႇယဝ်ႉ၊ ၸၼ်ႉၸွမ်ႁႃးပတ်ႉ ၸမ်ႉ ၽိုၵ်းႁႂ်ႈလုၵ်ႈႁဵၼ်း မေႃဢဝ်တီးပွင်ႇ တီးယမ်သေ ႁႂ်ႈပွင်ႇၸႂ်လႅင်းလီယဝ်ႉ၊ ၸႂ်ႉလုၵ်ႈႁဵၼ်းလူလိၵ်ႈသေ ႁႂ်ႈၶိုၼ်းတႅမ်ႈယေႃႈ ဢၼ်ၸဝ်ႈၵဝ်ႇလူ ဢမ်ႇၼၼ်ဢၼ်ၶူးၶဝ်ၸႂ်ႉလူၼၼ်ႉၵူႈဝူင်ႈယူႇယဝ်ႉ၊ တီႈၸၼ်ႉၸွမ်ၸိုဝ်ႈလိုဝ်းၸိူဝ်းၼၼ်ႉ လုၵ်ႈႁဵၼ်းလူဝ်ႇမေႃသွၼ်ဢဝ် လၢႆးၸႂ်ႉတိုဝ်းႁူင်းတူၺ်းလိၵ်ႈ ႁႃၶေႃႈမုၼ်းဢဝ်ႁင်းၵူၺ်း ၊ လၢႆးထူပ်းဢုပ်ႇဢူဝ်းၶူးသွၼ်၊ လၢႆးတႅမ်ႈလိၵ်ႈပွင် လိၵ်ႈၶူၼ်ႉၶႂႃႉၵူႈဝူင်ႈယဝ်ႉ၊ ပေႃးၶႂ်ႈၸႂ်ႉလၢႆးသတ်းတႃႇသေ လဵပ်ႈႁဵၼ်းတၢင်းႁူႉ ႁႂ်ႈပေႃးၶိုတ်းၸၼ်ႉ ၼင်ႇပိူင်ၸၼ်ႉၸွမ်ၼႆၸိုင် လူဝ်ႇမေႃဝႆႉပႃႇလိ၊ ဢင်းၵိတ်းလႄႈလွင်ႈပိုၼ်ႉႁူႉပိတၵၢတ်ႈယူႇယဝ်ႉ၊ ၸၼ်ႉၸွမ် (SSBU) ၵေႃႈတေဢဝ်ၶူးလၢႆးဢၼ်ၼႆႉသေႁႂ်ႈလုၵ်ႈႁဵၼ်း ၵေႃႉလႂ်ၵေႃႉၼၼ်ႉလႄႈသင် ႁႂ်ႈပဵၼ်ၸုမ်ႈလႄႈသင် ၸႂ်ႉတိုဝ်းပူင်သွၼ်ၵႂႃႇ။
ႁူင်းတူၺ်းလိၵ်ႈၸၼ်ႉၸွမ်ပုတ်ႉထမိူင်းတႆး (SSBU)
ႁူင်းတူၺ်းလိၵ်ႈဢၼ်ဝႃႈၼႆႉတေလႆႈၵဵၵပ်းႁွမ်တွမ် ပပ်ႉလိၵ်ႈဢၼ်ထုၵ်ႇလီမီးဝႆႉၸိူဝ်းၼၼ်ႉယူႇ၊ တေလႆႈဝႃႈပဵၼ်တီႈတၢင်းႁူႉၵူၼ်းၵူႈထၢၼ်ႈ မႃးၶွၼ်ႈၵၼ်ဢမ်ႇၼၼ်ပဵၼ်တီႈတၢင်းႁူႉပႅၵ်ႇပိူင်ႈ ဢၼ်မႃးၶွၼ်ႈတုမ်ၵၼ်ၼၼ်ႉယဝ်ႉ၊ ၸၼ်ႉၸွမ်ဢွၵ်ႉသၾိူတ်ႉ ၸႂ်ႉၶၢဝ်းယၢမ်းပီယၢဝ်းၶၢဝ်းႁိုင်သေ ၵဵပ်းႁွမ်တွမ်ပပ်ႉလိၵ်ႈလၢႆး ဢၼ်ၵဵဝ်ႇလူၺ်ႈလွင်ႈၸၢဝ်းပုတ်ႉထၼႆႉ မီပပ်ႉမိုၼ်ႇပၢႆၼႆယဝ်ႉ၊ ၸၼ်ႉၸွမ်ပုတ်ႉထတီႈ ဢၼုရႃႇထပုရ မိူင်းသီႇႁူဝ်ႇၼၼ်ႉၵေႃႈ မီးပပ်ႉလိၵ်ႈလၢႆးၵဵဝ်ႇလူၺ်ႈၸၢဝ်ႈပုတ်ႉထ သၢမ်မိုၼ်ႇပၢႆ၊ ပဵၼ်ၽၢႆႇပႃႇလိ၊ ဢင်းၵိတ်းလႄႈၽၢႆႇသိင်ႇႁႃႇလႃႇ (သီႇႁူဝ်ႇ)ယူႇယဝ်ႉ၊ တႃႇတေၵဵပ်းႁွမ်ပပ်ႉလိၵ်ႈၼႆႉပဵၼ်ၵၢၼ်လမ်ႇလွင်ႈဝႆႉ၊တီဢိတ်ႉပပ်ႉလိၵ်ႈ မူဝ်ထိလႃႇ(Mtila B.) တီႈဝဵင်းၼိဝ်းတေႇလီႇ မိူင်းဢိၼ်းတီယႃးၼၼ်ႉၵေႃႈ မီးပပ်ႉလိၵ်ႈၵဵဝ်ႇလူၺ်ႈၸၢဝ်းပုတ်ႉထ သီႇပၢၵ်ႇပၢႆ၊ တီႈဢိတ်ႇပပ်ႉလိၵ်ႈ ဝိတ်ႉသ်တမ်ႇ (Wisdom) မိူင်းဢမေရိၵႃးၵေႃႈ ဢိတ်ႉဢွၵ်ႇပပ်ႉလိၵ်ႈၵဵဝ်ႇလူၺ်ႈၸၢဝ်းပုတ်ႉထၵူၺ်း၊ ၼႂ်းသဵၼ်ႈမၢႆၶဝ် မီးပပ်ႉပွင်း ႁူဝ်ပၢၵ်ႇမၼ်းဝႃႈၼႆ၊ (SSBU) တိုၼ်းတေလႆႈၵပ်းသိုပ်ႇတိတ်းတေႃႇဝႆႉတီႈဢိတ်ႇပပ်ႉလိၵ်ႈၸိူဝ်းၼႆႉ တႃႇတေလႆႈပပ်ႇဢၼ်မႂ်ႇဢွၵ်ႇမႃးထႅင်ႈၼၼ်ႉယူႇ၊
သုၼ်ႇဢၼ်ၸၢင်ႈၶဝ်ႈႁူမ်ႈၸွမ်း
တွၼ်ႈတႃႇတေပဵၼ်မႃးၸၼ်ႉၸွမ်ပုတ်ႉထၸိုင်ႈတႆး (SSBU) ၼႆႉ ၸဝ်ႈသြႃႇပႃႇမွၵ်ႇၶလူင် ၸဝ်ႈၼၼ်ႇတမႃႇလႃႇၽိဝမ်ႇသ ဝူၼ်ႉၸွႆႈ သဵၼ်ႈတႃႈသၢႆတၢင်းမႃးတႃႇသေႇ၊ ယၢမ်းလဵဝ်ၸၼ်ႉၸွမ်ပုတ်ႉထမိူင်းတႆး ပေႃႇပဵၼ်မႃးယဝ်ႉ၊ ၸဝ်ႈသြႃႇလူင်ၵေႃႈၽွမ်ႉၸွမ်းတႃႇပဵၼ်ၽူႈၶဝ်ႈၸုမ်း ၼႂ်းၵေႃႇမတီႇၵၢၼ်လိၵ်ႈလၢႆး ပၢႆးပၺႃႇဝႆႉယူႇယဝ်ႉ၊ မၼ်းၸဝ်ႈဢွၼ်ႁူဝ်ပိုင်းသုတ်း ဢၼ်လူႇတၢၼ်းပၼ် တႃႇၸၼ်ႉၸွမ် တႃႇငိုၼ်းၼိုင်ႈပၢၵ်ႇသႅၼ်ယူႇယဝ်ႉ၊ သႃထုႁူမ်ၸူမ်းႁပ်ႉတွၼ်ႈၶေႃႈသင်ႇသွၼ်တၢင်းႁၼ်ထိုင်လႄႈ လွင်ႈဢွၼ်ႁူဝ် ထူဝ်းၼႃႈၸဝ်ႈသြႃႇလူင် ပႃႇမွၵ်ႉၶႁဝ်းၶႃႈတႃႇသေႇယူႇဢေႃႈ၊ ၸွမ်းၼင်ႇပဵၼ်ၽူႈၵေႃႈတင်ႈၸၼ်ႉၸွမ် ပုတ်ႉထမိူင်းတႆး (SSBU) လႄႈယၼ်ႇၸႂ်ဝႆႉဝႃႈ တေႁဵတ်းႁႂ်ႈမၼ်းၶိုၼ်ႈယႂ်ႇ ၶိုပ်ႈၼႃႈယူႇ၊ ၼင်ႇႁိုဝ် (SSBU) တေၶိုၼ်ႈယႂ်ႇၶိုပ်ႈၼႃႈၼၼ်ႉ ၶႂ်ႈၽိတ်ႈမွၵ်ႇထိုင်ၵူႈၵေႃႉ၊ ၵူႈၸၢဝ်းၶိူဝ်း၊ ၵူႈထုင်ႉ ႁႂ်ႈဢွၼ်ၵၼ်ႁွမ်းမိုဝ်းၸွမ်း ပိူင်ၽႅၼ်ၵၢၼ် (SSBU) ဢၼ်တေၵိုၵ်းပိုၼ်းဝႆႉၼႆႉယူႇဢေႃႈ၊ ယူႇတီးၽၢႆႇငိုၼ်းတွင်းၵေႃႈလီ၊ ၽၢႆႇလိၵ်ႈလၢႆးၵေႃႈလီံ ၽၢႆႇၵုမ်းထိင်းၵေႃႈလီ ၊ ဢွၼ်ၵၼ်ၶဝ်ႈႁူမ်ႈ ႁွမ်းမိုဝ်းၸွမ်း ၵႃႈၼင်ႇပွင်ပဵၼ်လႆႈယူႇဢေႃႈ။
လွင်ႈၶိုၼ်ႈယႂ်ႇၶိုပ်ႈၼႃႈ ၸၼ်ႉၸွမ်ပုတ်ႉထ (SSBU) ၼႆႉဢမ်ႇၸႂ်ႈဝႃႈတေပဵၼ်တီႈဢဝ်ၵုင်ႇမုၼ် တႃႇၸၢဝ်းပုတ်ႉထ မိူင်းႁူမ်ႈတုမ် မျၢၼ်ႇမႃႇဢၼ်လဵဝ်ၵူၺ်း၊ ယုမ်ႇယမ်ဝႃႈတေပဵၼ်မႃးၸၼ်ႉၸွမ် ဢၼ်ၸၢဝ်းပုတ်ႉထတင်းသဵင်ႈ ၼႂ်းလူၵ်ႈၼႆႉ သမ်ႉပေႃးလႆႈဢဝ်ၵုင်ႇမုၼ်ၸွမ်းမၼ်းၼၼ်ႉယူႇယဝ်ႉ။
ဢိင်ဢဝ်တီႈ = ပပ်ႉပိုၼ်ၽႄႈၸၼ်ႉၸွမ်ပုတ်ႉထ မိူင်းတႆး


text:
ဝၼ်းတီႈ 09 – 3 -2016 ၸဝ်ႈၶူးလူင် ၸဝ်ႈတိုၼ်းတႆး ၵႅမ်ႁူဝ်ပဝ်ႈသင်ႇၶ မိူင်းၶေႇ တေယေႃးၶိင်း မႃးဢႅဝ်ႇ ၵုင်းထဵပ်ႈ၊ မႃးလဵပ်ႈႁဵၼ်းဝႆႈသႃ ဢွင်ႈတီႈလမ်ႇလွင်ႈ ၵိုၵ်းပိုၼ်း ၽၢႆႇပုတ်ႉထသႃႇသၼႃႇ ၸိုင်ႈထႆး မိူၼ်ၼင်ႇဝတ်ႉၽြႃးသႅင်ၶဵဝ် ဢၼ်ပဵၼ် ဝတ်ႉၸဝ်ႈႁေႃၶမ်း လႄႈၸိူဝ်ႉၶိူဝ်းၶုၼ်ၶဝ် ၵႆႉမႃးႁဵတ်းတႃႇၼ တၢင်းလီ တႃႇသေႇ ၊ ပဵၼ်ဝတ်ႉ ဢၼ်ႁၢင်ႈလီ သေပဵၼ်ဝတ်ႉ ဢၼ် ၵူၼ်းတွင်ႈတႅဝ်း ၶဝ်ၵႆႉမႃးဢႅဝ်ႇယဵမ်ႈလႄႈပဵၼ်တီႈ ႁူႉၸၵ်းၵၼ်ၼမ် မီးယူႇၵၢင်ဝဵင်းလူင် မိူင်းၵွၵ်ႇ ၸိုင်ႈထႆးၼၼ်ႉယဝ်ႉ၊ လိူဝ်သေၼၼ်ႉသမ်ႉ ၸဝ်ႈၶူးႁဝ်းႁူမ်ႈလူၺ်ႈၸုမ်းၸိူဝ်း တေၵႂႃႇယဵမ်ႈဝဵင်းလူင်ၵဝ်ႇဢယုၵ်ႉထယ ပဵၼ်မိူင်းဢၼ် ၶုၼ်းႁေႃၶမ်းမၢၼ်ႈ ၶဝ်ယၢမ်ႈမႃးတိုၵ်းပႄႉလႄႈ ဢဝ်ၾႆးၽဝ်ပႅတ်ႈ ဝဵင်းၼႆႉသေ ၸင်ႇလႆႈပဵၼ်မိူင်းလူင် ဢၼ်ႁၢမ်းၵႂႃႇပႅတ်ႈ ႁၢၼ်ႉတေႃႇ ယၢမ်းလဵဝ် ၊ ဝၢႆးၼၼ်ႉသမ်ႉ ၸဝ်ႈၶူးလႄႈၸုမ်းၸိူဝ်း တေသိုပ်ႇၶၢဝ်းတၢင်းၵႂႃႇထႅင်ႈ တီႈၸၼ်ႉၸွမ်မႁႃၸုးလႃးလူင်းၵွၼ်း ၼႆယဝ်ႉ ။
ၸဝ်ႈၶူးလူင်း တိုၼ်းတႆးႁူမ်ႈလူႇငိုၼ်း တႃႇႁဵတ်းသၢင်ႈၸၼ်ႉၸွမ် တမ်ႈတီႈၸဝ်ႈၶူးလူင်ထမ်ႇမသႃႇမိ
ပေႃးထိုင်မႃး ဝၼ်းတီႈ 13-3-2016 ၶၢဝ်းယၢမ်း 13:00-14:00 မူင်း သမ်ႉ ၸဝ်ႈၶူးလူင် တေမႃးထမ်ႇမတေႇသၼႃႇ ဢၼ်လႆႈပၼ်ႁူဝ်ၶေႃႈဝႆႉဝႃႈ “လွင်ႈၶိုၼ်ႈယႂ်ႇမႂ်ႇသုင်ၼႂ်းၸၢတ်ႈပၢၼ် ” လႄႈႁူပ်ႉထူပ်း ၵပ်းသိုပ်ႇ မိုတ်ႈၵိုဝ်းၵၼ်တင်း ၸဝ်ႈသင်ၶတႆးလႄႈ ပီႈၼွင်ႉတႆး ၸိူဝ်းဢၼ်ယူႇသဝ်းၼႂ်းမိူင်းၵွၵ်ႇ (ၵုင်းထဵပ်ႈ) ၼႆယဝ်ႉ ။
ဝၼ်းတီႈ 14- 3- 2016 ၵၢင်ၼႂ်သမ်ႉ တေလုၵ်ႉမိူင်းၵုင်းထဵပ်ႈ ၵႂႃႇဢႅဝ်ႇၵဵင်းႁၢႆး မီႈၼႃႈၵၢၼ်တႃႇလဵပ်ႈႁဵၼ်း တီႈဝဵင်းၵဵင်းႁၢႆးထိုင် ဝၼ်းတီႈ 15 ။ ပေႃးဝၼ်းတီႈ 16 သမ်ႉ တေသိုပ်ႇၶၢဝ်းတၢင်း လုၵ်ႉၵဵင်းႁၢႆးမႃး ၵဵင်းမႆႇ ႁူပ်ႉထူပ်းလႅၵ်ႈလၢႆႈတၢင်းႁူႉၵၼ်သေ တေပွၵ်ႈၶိုၼ်းၼႃႈလိၼ်ၽွင်းငမ်းတူဝ်ၵဝ်ႇ တႆးတႂ်ႈၶူင်း ၸိုင်ႈမိူင်းၶႄႇ ၼႂ်းဝၼ်းတီႈ 18 – 4 – 2016။
ၸဝ်ႈၶူးလူင် ၸဝ်ႈတိုၼ်းတႆးၼႆႉ လႆႈဝႃႈပဵၼ်ၸဝ်ႈဢၼ် လီယိူင်ႈၸွမ်းပိူင်ယူႇသဝ်း လႄႈလွၵ်းလၢႆးတၢင်းႁဵတ်းသၢင်ႈၸဝ်ႈႁဝ်းလၢႆလွင်ႈ မိူၼ်ၼင်ႇ ပဵၼ်ၵူၼ်းမီးၼမ်ႉၵတ်ႉၽၢႆႇလိၵ်ႈလၢႆးပၢႆပႄႇ မီးၼမ်ႉၸႂ် မေႃတူၺ်းထိုင်လုၵ်ႈၼွင်ႉပွင်ႈပၢႆ မီးၼမ်ႉၵတ်ႉမေႃ ဢွၼ်ႁဵတ်းသၢင်ႈ ၊ မေႃႁၵ်ႉသႃ ထိင်းသိမ်းၾိင်ႈငႄႈ ၾိင်ႈထုင်းတႆးႁဝ်း ၊ မေႃၵပ်းသိုပ်ႇၶဝ်ႈဢွၵ်ႇၵူၼ်းၵူႈၸၼ်ႉထၢၼ်ႈ တေလႆႈ ႁၼ်ဝႃႈ ၸဝ်ႈၶူးႁဝ်း လႆႈမႃးၶဝ်ႈႁူမ်ႈႁဵတ်းၵၢၼ် ၼႂ်းမိူင်းတႆးႁဝ်းလၢႆပွၵ်ႈ မိူၼ်ၼင်ႇ ပၢင်ၵုမ်လိၵ်ႈလူင် တႃႈၵုင်ႈ လၢႆးၶႃႈလႃႈသဵဝ်ႈ၊ ပၢင်ပွႆးပိုတ်ႇၸၼ်ႉၸွမ် ပုတ်ႉထ မိူင်းတႆး ဢၼ်ၸဝ်ၶူးလူင် တွၵ်ႇတိူဝ်ႇၶမ်းမၢႆ ထမ်ႇမသႃႇမိ ဢွၼ်ႁူဝ်ၸတ်းႁဵတ်း ၵႂႃႇမိူဝ်ႈဝၼ်းတီႈ 7 -2-2016 ၼၼ်ႉၵေႃႈ ၸဝ်ႈၶူးႁဝ်းလႆႈမႃးႁူမ်ႈ ၸွႆႈထႅမ် ငိုၼ်းတွင်း ၸွႆႈႁႅင်း ဝေႇယႃႇဝၸ်ႉၸ ၵူႈလွင်ႈ လွင်ႈၼၼ်ႉယဝ်ႉ။


text:
ယႃႁၢမ်ႈသၼ်ႇထေႇၸၢႆး
ယႃႈယႃမဵတ်ႉ တွၼ်ႈတႃႇၽူႈၸၢႆး -
ၵၢၼ်ၶူၼ်ႉထူပ်းသဵၼ်ႈၸိူဝ်ႉၽၼ်း(gene) ဢၼ်တေႁဵတ်းပဵၼ်မႃးလႆႈ ယႃႈယႃႁၢမ်ႈသၼ်ႇထေႇ တွၼ်ႈတႃႇၽူႈၸၢႆး
ဝၢႆးသေ ၽူႈၶူၼ်ႉၶႂႃႉၶဝ်တီႈဝဵင်း ဢီႇၻိၼ်ႇပရႃႇ (Edinburgh) ၶူၼ်ႉထူပ်းၸီႉၸမ်ႈလႆႈ သဵၼ်ႈၸိူဝ်ႉၽၼ်းလႄႈ လွၵ်ႈလၢႆးၽႄႈတိူၼ်းၸိူဝ်ႉၽၼ်းၼႂ်းတူဝ်ၽူႈၸၢႆးယဝ်ႉၼၼ်ႉ ၶဝ်ႈလၢတ်ႈဝႃႈ တေၸၢင်ႈႁဵတ်းဢွၵ်ႇလႆႈ ယႃႈယႃႁၢမ်ႈသၼ်ႇထေႇ တွၼ်ႈတႃႇၽူႈၸၢႆးၵၼ်ယဝ်ႉ ၼႆယဝ်ႉ။
ၵၢၼ်ၶူၼ်ႉၶႂႃႉဢၼ်ၼႆႉ ၶဝ်ႁႃႁၼ်သဵၼ်ႈၸိူဝ်ႉၽၼ်း ဢၼ်မီးၼႂ်းတူဝ်ၼူ ဢၼ်ၸိုဝ်ႈဝႃႈ Katnal1 ၼၼ်ႉယဝ်ႉ။ တွၼ်ႈတႃႇႁႂ်ႈၸိူဝ်ႉၽၼ်းၽူႈၸၢႆးယဝ်ႉတူဝ်ႈတဵမ်ထူၼ်ႈၼၼ်ႉ ၶဝ်ႈဝႃႈ Katnal1 ၼႆႉ လမ်ႇလွင်ႈလိူဝ်သေပိူၼ်ႈသုတ်းၼႆယဝ်ႉ။ ပေႃးၸိူဝ်ႉၼၼ်ႉ ယႃႈယႃ ဢၼ်တေၵႂႃႇယႃႉပႅတ်ႈ Katnal1 ၼၼ်ႉ တေပဵၼ်မႃးလႆႈ ယႃႈယႃႁၢမ်ႈသၼ်ႇထေႇ တွၼ်ႈထႃႇၽူႈၸၢႆးယဝ်ႉ ၼႆ ၽူႈတႅမ်ႈလွင်ႈ A Study in Plos Genetics ၼၼ်ႉ လၢတ်ႈၼင်ႇၼႆယဝ်ႉ။
ၽူႈလူင်ႉလႅၼ်ႇၽၢႆႇၸိူဝ်ႉၽၼ်းၵူၼ်းၶဝ်ၵေႃႈ လၢတ်ႈဝႃႈ ယႃႇယႃႁၢမ်ႈသၼ်ႇထေႇ တွၼ်ႈတႃႇၽူႈၸၢႆးၼႆႉ ပဵၼ်လွင်ႈဢၼ်လူဝ်ႇၼႅၼ်ႇၼႅၼ်ႇၼၼ် ပိူင်ၼိုင်ႈယဝ်ႉ ၼႆယဝ်ႉ။ လွင်ႈႁၢမ်ႈသၼ်ႇထေႇ တွၼ်ႈတႃႇၽူႈၸၢႆးမိူဝ်ႈလဵဝ်ၼႆႉ ၵူၺ်းလႆႈပိုင်ႈဢိင်ၼိူဝ်ၶွၼ်ႇၻူမ်းလႄႈ လွင်ႈယႃႉတတ်းပႅတ်ႈ ဢဵၼ်ၸိူဝ်ႉၵူၺ်းယဝ်ႉ။
ၵၢၼ်ၶူၼ်ႉၶႂႃႉလွင်ႈမၼ်
ၽူႈၶူၼ်ႉၶႂႃႉတီႈ ထႃႇၼပၢႆးယူႇလီလွင်ႈၽႄႈတိူၼ်းၸိူဝ်ႉၽၼ်း တီႈၸၼ်ႉၸွမ်ဢီႇၻိၼ်ႇပရႃႇၼၼ်ႉ ၶဝ်လဵပ်ႈႁဵၼ်းလွင်ႈတၢင်း ဢၼ်ႁဵတ်းႁႂ်ႈၽူႈၸၢႆးမၼ်ၼၼ်ႉယူႇယဝ်ႉ။
ၶဝ်ပိၼ်ႇပႅင်ႈတူၺ်းသဵၼ်ႈၸိူဝ်ႉၽၼ်း ဢၼ်ၼိုင်ႈယဝ်ႉဢၼ်ၼိုင်ႈ ၼႂ်းတူဝ်ၼူသေ ႁႃႈတူၺ်းဝႃႈ ဢၼ်လႂ်တေပဵၼ်မၼ်မႃးလႆႈၼႆယဝ်ႉ။ ၶဝ်ႁႃၸွမ်းႁွႆးသဵၼ်ႈၸိူဝ်ႉၽၼ်း ဢၼ်ပိၼ်ႇပႅင်ႈပဵၼ်မၼ်ၵႂႃႇၼၼ်ႉသေ ၵမ်းသုတ်း ၶဝ်ႁႃႁၼ် Katnal1 ယူႇယဝ်ႉ။ မၼ်းၶဝ်ႈပႃးၵၢၼ်ဝၢင်းၽႅၼ်တွၼ်ႈတႃႇထၢတ်ႈပရူဝ်ႇတဵင်း ဢၼ်ပဵၼ်လွင်ႈယႂ်ႇတွၼ်ႈတႃႇသဵၼ်ႈလိူတ်ႈ ဢၼ်ပၼ်ႁႅင်းႁႂ်ႈၸိူဝ်ႉၽၼ်းယႂ်ႇတူဝ်ႈၼၼ်ႉယဝ်ႉ။
သင်ဢမ်ႇပႃးပရူဝ်ႇတဵင်းၸိုင် ၸိူဝ်ႉၽၼ်းၽူႈၸၢႆးၼႆႉ ဢမ်ႇပဵၼ်ၽၢင်ႁၢင်ႈယဝ်ႉတူဝ်ႈလႆႈ၊ ယဝ်ႉၵေႃႈ တေလုလႅဝ်ၵႂႃႇပႅတ်ႈၼႂ်းတူဝ် ႁင်းမၼ်းၵူၺ်းယဝ်ႉ။
ၽူႈလူင်ႉလႅၼ်ႇပၢႆးသၢႆႊၶဝ် မုင်ႈမွင်းဝႃႈ ၶဝ်တေႁဵတ်းဢွၵ်ႇမႃးလႆႈ လွၵ်းလၢႆးဢၼ်တေၵႂႃႇႁႄႉႁၢမ်ႈပႅတ်ႈလွင်ႈၶိုၼ်ႈယႂ်ႇ ၸိူဝ်ႉၽၼ်းၽူႈၸၢႆးၼၼ်ႉယူႇၼႆယဝ်ႉ။ ယဝ်ႉၵေႃႈ လွၵ်းလၢႆးဢၼ်ၼႆႉ တေပဵၼ်လွၵ်းလၢႆး ဢၼ်ဢမ်ႇမီးၽေးၶဵၼ်တုမ်ႉတိူဝ်ႉၼႂ်းတူဝ်သင် ၼႆယဝ်ႉ။
ၽူႈၶူၼ်ႉၶႂႃႉၵေႃႉၼိုင်ႈ ဢၼ်ၸိုဝ်ႈ ၻွၵ်ႇတိူဝ်ႇလီး သမိတ်ႉ ၼၼ်ႉဝႃႈ ‘‘သင်ၸိူဝ်ႉႁဝ်းႁႃလႆႈ လွၵ်းလၢႆးဢၼ်တေၶဝ်ႈၵႂႃႇႁႄႉႁၢမ်ႈလႆႈ သဵၼ်ႈၸိူဝ်ႉၽၼ်းဢၼ်ၼႆႉ မိူၼ်ၼင်ႇဢၼ်ႁဝ်းၸၢမ်းၼၼ်ႉယဝ်ႉတႄႉ ႁဝ်းတေၸၢင်ႈႁဵတ်းဢွၵ်ႇမႃးလႆႈ ယႃႈယႃႇႁၢမ်ႈသၼ်ႇထေႇ ဢၼ်ဢမ်ႇၵဵဝ်ႇၵပ်းထၢတ်ႈႁေႃႇမူၼ်းယဝ်ႉ’’ၼႆယဝ်ႉ။
‘‘ဢၼ်ပိူင်လူင်မၼ်းတႄႉ ၼမ်ႉတွၼ်းယႃႈယႃဢၼ်ၼႆႉ တေဢမ်ႇၸၢင်ႈတုမ်ႉတိူဝ်ႉလွင်ႈသင်။ ၵွပ်ႈသင်ၼႆ ၵွပ်ႈပိူဝ်ႈ Katnal1 ၼႆႉ မီးၽွၼ်းပၢင်ႈလႆႈၼိူဝ်သဵၼ်ႈလိူတ်ႈၸိူဝ်ႉၽၼ်း ဝၢႆးသေမၼ်းယႂ်ႇတူဝ်ႈယဝ်ႉၼၼ်ႉၵူၺ်း။ ယွၼ်ႉၼႆ မၼ်းတေဢမ်ႇၸၢင်ႈၵႂႃႇပဵၼ်လွင်ႈႁႄႉႁၢမ်ႈ သဵၼ်ႈလိူတ်ႈၸိူဝ်ႉၽၼ်း ဢၼ်ၸင်ႇတိုၵ်ႉႁူၼ်ႈမုၼ်းၶိုၼ်ႈမႃးၼၼ်ႉလႄႈတင်း ႁႅင်းႁူၼ်ႈၸိူဝ်ႉၽၼ်းလႆႈ။
မၼ်းလၢတ်ႈဝႃႈ ၵွပ်ႈပိူဝ်ႈပရူဝ်ႇတဵင်းၼႆႉ ယူႇၼႂ်းသဵၼ်ႈလိူတ်ႈဝႆႉလႄႈ တႃႇတေယိူင်းၸူးမၼ်းၼၼ်ႉတႄႉ ဢမ်ႇငၢႆႈငၢႆႈ၊ ၵူၺ်းၵႃႈ ႁဝ်းတေႁႃႁၼ်လႆႈ ထၢတ်ႈဢၼ်ႁဵၼ်းၵၢၼ်ၸွမ်းၵၼ်တင်းပရူဝ်ႇတဵင်း ဢၼ်တေယိူင်းၸူးလႆႈငၢႆႈလိူဝ်ၼႆႉယူႇ ၼႆယဝ်ႉ။
ယိူင်းမၢႆယၢပ်ႇယၢၵ်ႈလူင်
ၻွၵ်ႇတိူဝ်ႇဢႄးလၢၼ်ႇ ပႅၵ်ႇသီႇ ဢၼ်ပဵၼ်ၶူးသွၼ်လူင်ပၢႆးမၼုသ်သတီႈၸၼ်ႉၸွမ် Sheffield ၼၼ်ႉဝႃႈ ယႃႈယႃႁၢမ်ႈသၼ်ႇထေႇ တွၼ်ႈတႃႇၽူႈၸၢႆးၼႆႉ ပဵၼ်ဢၼ်လူဝ်ႇဢၼ်ၼိုင်ႈၵမ်းလဵဝ်ယဝ်ႉ။ လိူဝ်သေၼႆႉ လွင်ႈၼႆႉပဵၼ်ယိူင်းမၢႆယၢပ်ႇၽိုတ်ႇလူင် ဢၼ်ၶူၼ်ႉၶႂႃႉမႃး တင်းလၢႆလၢႆပီၼၼ်ႉဢၼ်ၼိုင်ႈယဝ်ႉ ၼႆယဝ်ႉ။
လိူဝ်ၼၼ်ႉ မၼ်းသမ်ႉဝႃႈ လွင်ႈယႃႈယႃႁၢမ်ႈသၼ်ႇထေႇ တွၼ်ႈတႃႇၽူႈၸၢႆးၼႆႉ ၸိူဝ်ႉၽၼ်းႁိုဝ် ဢမ်ႇၼၼ် သဵၼ်ႈလိူဝ်ႈၸိူဝ်ႉၽၼ်းမီးၼႂ်းၶႆႇႁမ်ၽူႈၸၢႆး ဢၼ်ၵဵဝ်ႇလူၺ်ႈလွင်ႈႁဵတ်းႁႂ်ႈၸိူဝ်ႉၽၼ်းႁုၼ်ႈမုၼ်းၼၼ်ႉႁိုဝ်ၼႆ မေႃႇလီႇၶျူး ဢၼ်ႁဝ်းတေယိူင်းၸူးၼၼ်ႉ လူဝ်ႇလႆႈတႅတ်ႈၼႅတ်ႈၼႄႉၼွၼ်းလီတႄႉတႄႉယဝ်ႉ။ သင်ဢမ်ႇၼၼ်ၸိုင် တေၸၢင်ႈႁဵတ်းပၼ်ၽွၼ်းႁၢႆႉၼႂ်းတူဝ်လႄႈ တေၸၢင်ႈတုမ်ႉတိူဝ်ႉသဵၼ်ႈလိူတ်ႈလႄႈထိတ်ႉသျူႈၼႂ်းတူဝ်သေ ၸၢင်ႈပၼ်ၽေးၶဵၼ်ယဝ်ႉ ၼႆယဝ်ႉ။
‘‘ၵူၺ်းၵႃႈ သဵၼ်ၸိူဝ်ႉၽၼ်ႉ ဢၼ်ၽူႈၶူၼ်ႉၶႂႃႉတီႈဝဵင်းဢီႇၻိၼ်ႇပရႃၶဝ်ႁႃထူပ်းၼၼ်ႉတႄႉ ပဵၼ်လွင်ႈတိုၼ်ႇတဵၼ်ႈဢၼ်ၼိုင်ႈသေ တေပဵၼ်လႆႈလွၵ်းလၢႆးမႂ်ႇ ဢၼ်တေႁဵတ်းဢွၵ်ႇမႃးလႆႈ ယႃႈယႃႁႄႉသၼ်ႇထေႇတွၼ်ႈတႃႇၽူႈၸၢႆးၼၼ်ႉယဝ်ႉ။ လိူဝ်သေၼႆႉဢမ်ႇၵႃး မၼ်းယင်းပိူင်းပၼ်သၢႆလႅင်းႁဝ်းၶႃႈ ၼိူဝ်လွင်ႈတၢင်း ၽူႈၸၢႆးၵမ်ႈၽွင်ႈလႆႈပဵၼ်မၼ် လႄႈ လွင်ႈတၢင်းဢၼ် ၼမ်ႉၸိူဝ်ႉၽူႈၸၢႆးၵမ်ႈၽွင်ႈ ဢမ်ႇႁဵၼ်းၵၢၼ်ၸွမ်းၼင်ႇၾိင်ႈပိူင်မၼ်းၼၼ်ႉယဝ်ႉ။’’
ပီႈၸၢႆးလူင်


text:
Monday 29th, Feb 2016, 65 Students and teachers from Magdalen College School visited Oxford Buddha Vihara to learn Buddhism, the Most Venerable Prof. Dr. Khammai Dhammasami, OBV’s abbot was giving […]Read more
Month: February 2016
International Pali speaking conference
The abbot of OBV, Ven Dr K. Dhammasami, has invested a lot of time and effort to revive Pali as a medium between Theravada scholars worldwide. He first organised a […]Read more
ၸဝ်ႈတိုၼ်းတႆး ၵႅမ်ႁူဝ်ပဝ်ႈသင်ႇၶ မိူင်းၶေႇ တေယေႃးၶိင်း မႃးဢႅဝ်ႇ ၵုင်းထဵပ်ႈ
ဝၼ်းတီႈ 09 – 3 -2016 ၸဝ်ႈၶူးလူင် ၸဝ်ႈတိုၼ်းတႆး ၵႅမ်ႁူဝ်ပဝ်ႈသင်ႇၶ မိူင်းၶေႇ တေယေႃးၶိင်း မႃးဢႅဝ်ႇ ၵုင်းထဵပ်ႈ၊ မႃးလဵပ်ႈႁဵၼ်းဝႆႈသႃ ဢွင်ႈတီႈလမ်ႇလွင်ႈ ၵိုၵ်းပိုၼ်း ၽၢႆႇပုတ်ႉထသႃႇသၼႃႇ ၸိုင်ႈထႆး မိူၼ်ၼင်ႇဝတ်ႉၽြႃးသႅင်ၶဵဝ် ဢၼ်ပဵၼ် ဝတ်ႉၸဝ်ႈႁေႃၶမ်း လႄႈၸိူဝ်ႉၶိူဝ်းၶုၼ်ၶဝ် ၵႆႉမႃးႁဵတ်းတႃႇၼ တၢင်းလီ တႃႇသေႇ ၊Read more
လုၵ်ႈႁဵၼ်းသင်ႇၶတႆး ၸၼ်ႉၸွမ်သင်ၶထႆးတေ လိူၵ်ႈၵဵပ်းႁူဝ်ပဝ်ႈလႄႈၽူႈပွင်ၵၢၼ်မႂ်ႇ ပွၵ်ႈၵမ်း 12
ပေႃးထိုင်မႃးဝၼ်းထိ 27 လိူၼ်ၽဵပ်ႇပိူဝ်ႇဝႃႇရီႇ 2016 လုၵ်ႈႁဵၼ်းသင်ႇၶတႆး ၸၼ်ႉၸွမ်သင်ႇၶၸိုင်ႈထႆး တေလိူၵ်ႈၵဵပ်းႁူဝ်ပဝ်ႈလႄႈၽူႈပွင်ၵၢၼ်မႂ်ႇ ပွၵ်ႈၵမ်း(12) ၸွမ်းၼင်ႇၽိုၼ်လိၵ်ႈတိုၵ်းသူၼ်း ဢၼ်မူႇၸုမ်းလုၵ်ႈႁဵၼ်းတႆးၸၼ်ႉၸွမ်သင်ႇၶ ၸိုင်ႈထႆးလႆႈပိုၼ်ၽၢဝ်ႇ ဢွၵ်ႇမႃးၼၼ်ႉ မီးၸိူင်ႉၼင်ႇၼႆၶႃႈRead more
ပိုၼ်းဝၼ်းလိူၼ်သၢမ်မူၼ်း ဢမ်ႇၼၼ်ဝၼ်းမႃႇၵပူႇၸႃႇ
ဝၼ်းလိူၼ်သၢမ်မူၼ်း ဢမ်ႇၼၼ်ပႃႇလိႁွင်ႉဝႃႈ ဝၼ်းမႃႇၵပူၸႃႇ ၽႃႇသႃႇရူဝ်းမၼ်းတႅမ်ႈပဵၼ် Magha Puja ပဵၼ်ဝၼ်းလမ်ႇလွင်ႈ ၶိုၵ်ႉတွၼ်းဝၼ်းၼိုင်ႈၼႂ်းသႃႇသၼႃႇပုတ်ႉထၸဝ်ႈႁဝ်းၼႆယဝ်ႉ။ ပေႃးတေမႃးၶူၼ်ႉၶိုၼ်းပိုၼ်း ဝၼ်းလိူၼ်သၢမ်မူၼ်း ၼႆႉ ပဵၼ်မႃးၸိူင်ႉႁိုဝ်ၼႆRead more
ၸဝ်ႈၶူးလူင်တွၵ်ႉတိူဝ်ႉၶမ်းမၢႆ ထမ်ႇမသႃႇမိ တေယေႃးၶိင်းထမ်ႇမတေႇသၼႃႇတီႈဝတ်ႉမႂ်ႇ
မိူဝ်ႈဝၼ်းထိ 20-2-2016 ၶၢဝ်းယၢမ်း 5 မူင်းတေႃႇထိုင် 6 မူင်းၵၢင်ၶမ်ႈ လုၵ်ႈႁဵၼ်းသင်ႇၶၸိုင်ႈထႆး မီးၸဝ်ႈၶူးၵိတ်ႉတသႃႇရ ၽိပႃႇလ လုၵ်ႈႁဵၼ်းၸၼ်ႉ (Ph.D.) ၸၼ်ႉၸွမ် သင်ႇၶမႁႃႇမူင်းၵုတ်ႇ၊ ၸဝ်ႈၶူးတေဝိၼ်ႇတႃႇၽိပႃလ လုၵ်ႈႁဵၼ်းၸၼ်ႉ (Ph.D.) ၸၼ်ႉၸွမ်မႁိတူလ်း ၸဝ်ႈၶူးၺႃႇၼသႃႇမိ ႁူဝ်ပဝ်ႈလုၵ်ႈႁဵၼ်းသင်ႇၶၸိုင်ႈထႆးRead more
ၶၢဝ်းတၢင်းၼႃႈၵၢၼ်သႃႇသၼႃႇ မိူင်းဢသ်ႇသမ် ၸဝ်ႈၶူးလူင် လူင်သုၶမိၼ်ႇတ
မိူဝ်ႈဝၼ်းထိ 19-2-2016 ပီႈၼွင်ႉတႆးၽႃၵႄး မိူင်းဢသ်ႉသမ်ႊ ၸိုင်ႈမိူင်းဢိၼ်းတီယႃး၊ လႆႈဢွၼ်ၵၼ်ၶဝ်ႈထႅဝ် ပႂ်ႉလွင်းမွၵ်ႇယႃႈၶဝ်ႈတႅၵ်ႇ ပွင်ပဵၼ်ပတိသၼ်ႇထႃႇရ ၵၢၼ်တွၼ်ႈႁပ်ႉၸဝ်ႈၶူးလူင် သုၶမိၼ်ႇတ (ၸဝ်ႈသုၶမ်း) ၵမ်ႇမထႃၼႃၸရိယ ၸိုင်ႈမိူင်း ႁူမ်ႈတုမ် မျႅၼ်ႇမႃႇ ၊Read more
ၸဝ်ႈၶူးလူင် ပႃႇမွၵ်ႉၶ တွၵ်ႉတိူဝ်ႇ ၶမ်းမၢႆ ထမ်ႇမသႃႇမိ ဢႅဝ်ႇယဵမ်ႈၸၼ်ႉၸွမ်တႃႈၵုင်ႈ
မိူဝ်ႈဝၼ်းထိ 19 လိူၼ် ၽဵပ်ႇပိူဝ်ႇဝႃႇရီႇ 2016 ၸဝ်ႈၶူးလူင် ပႃႇမွၵ်ႉၶတွၵ်ႉတိူဝ်ႇၶမ်းမၢႆ ထမ်ႇမသႃႇမိ ၸဝ်ႈၵႂၼ်းဝတ်ႉ ပုတ်ႉထဝိႁႃရ ဢွၵ်ႉသၾိူတ်ႉ မိူင်းဢင်းၵိတ်း ၊ ၽူႈဢွၼ်ႁူဝ်ၵေႃႇတင်ႈ ၸၼ်ႉၸွမ်ပုတ်ႉထမိူင်းတႆး၊ ဝဵင်းလူင်တူၼ်ႈတီး ၊ ဢွၼ်ဢဝ်လုၵ်ႈၼွင်ႉပွင်ႈပၢႆ ၵမ်ႈၽွင်ႈ ဢဵဝ်ႇယဵမ်ႈၸၼ်ႉၸွမ်လူင်တႃႈၵုင်ႈ၊ ဝဵင်းလူင်တႃႈၵုင်ႈ၊Read more
လုၵ်ႈႁဵၼ်းသင်ႇၶတႆးၸိုင်ႈထႆး လူႇၶၢမ်ႇဝတ်ႉထုငိုၼ်းတွင်းတႃႇၸွႆႈထႅမ်ၵူၼ်းထူပ်းၽေးသိုၵ်း
လုၵ်ႈႁဵၼ်းသင်ႇၶတႆးၸိုင်ႈထႆး ၸိူဝ်းလႆႈၶဝ်ႈမႃးႁဵၼ်းဢဝ်တၢင်းမေႃ တီႈမိူင်းထႆး မီးမဵတ်ႉတႃႇဢီးလူၼိူဝ်ပီႈၼွင်ႉတႆး ၸိူဝ်းလႆႈထူပ်းတၢင်းယၢပ်ႇ ၶၢၼ်ၸႂ် ယွၼ်ႉလူၺ်ႈ ပၢင်တိုၵ်း ၼႂ်းၵႄႈၵၢင် တပ်ႉသိုၵ်းၸိုင်ႈတႆး လႄႈ တပ်ႉသိုၵ်းတဢၢင်း တေလူႇ ၶၢမ်ႇ ဝတ်ႉထု ငိုၼ်း တွင်း ဢိၵ်ႇၶဝ်ႈၼမ်ႉတၢင်းၵိၼ် တႃႇမိူဝ်းၸွႆႈထႅမ်ၵူၼ်းထူပ်းၽေး တီႈမိူင်းတႆးၼႆယဝ်ႉ။Read more
ပၢင်ပွႆးၽဝ်ၶၢပ်ႈတူဝ် ၸဝ်ႈသြႃႇလူင် ဢိင်ႇတႃႇၸႃႇရ ဝတ်ႉမိူင်းယေႃ
မိူဝ်ႈဝၼ်းထိ 15 လိူၼ်ၽဵပ်ႇပိူဝ်ႇဝႃႇရီႇ ပီ 2016 ၼၼ်ႉသင်ႇၶႃႇၸဝ်ႈႁူမ်ႈၶဝ်ႈ သတ်ႉထႃးပေႃႈဢွၵ်ႇမႄႈဢွၵ်ႇ ဝၢၼ်ႈမိူင်းယေႃ လႄႈ သတ်ႉထႃးတီႈၸမ်တီႈၵႆ တင်းသဵင်ႈ မွၵ်ႈ 1ႇ000 ၵေႃႉပၢႆ လႆႈမႃးၶဝ်ႈႁူမ်ႈပၢင်ၽဝ်ၶၢပ်ႈတူဝ် ၸဝ်ႈသြႃႇလူင် ဢိင်ႇတႃႇၸႃႇရ ၵမ်ႈၼမ်ႁွင်ႉၸဝ်ႈသြႃႇပီး ၸဝ်ႈၵႂၼ်းဝတ်ႉမိူင်းယေႃ ဢၼ်လႆႈၶဝ်ႈသူၼ်မၢၵ်ႇႁၢၵ်ႈၶမ်းၵႂႃႇRead more


text:
ယိူင်းဢၢၼ်း ၸုမ်း SIIT
႑ . တွၼ်ႈတႃႇတေဢဝ် ပၢႆးပိင်ႇၺႃႇ ၶွမ်ႇၽိဝ်းထိူဝ်ႇသေၸုင်ၸၼ် ပီႈၼွင့်ၸၢဝ်းၶိူဝ်းတႆး ႁႂ်ႈႁူပွင်ႇတႃလႅင်း ၶိုၼ်ႈယႂ်ႇ။
႒ . တွၼ်ႈတႃႇတေၵိူတ်ႇဢွၵ်ႇပၼ် ၼမ့်ၵတ့်ၵူၼ်း (HR) ပုၼ်ႈဝၢၼ်ႈမိူင်း၊ ၸိူဝ့်ၶိူဝ်း၊ သႃႇသၼႃႇလႄႈ ၼႂ်းၵႄႈၵူၼ်းၼုမ်ႇတႆး။
႓ . တွၼ်ႈတႃႇတေဢဝ် ဢၢႆႇထီႇ (IT) ပဵၼ်ပိုၼ့်သေပူၵ်းပွင်တူင်ႇဝူင်းၵူၼ်း ႁႂ်ႈၶိုတ်းၸၼ့် ၸွမ်းလူၵ်ႈၵမ်ႇၾႃႇ။
ၼႃႈၵၢၼ် (ၶၢဝ်းယၢဝ်း)
႑. တေၶတ်းၸႂ် ပိုၼ်ဢွၵ်ႇလႆႈ (News Letters) ၽိုၼ်ၶၢဝ်ႇၵဵဝ်ႇလူၺ်ႈပၢႆးဢၢႆႇထီႇ။
႒. တေၶတ်းၸႂ် ႁဵတ်းပွင်ပၼ်လႆႈ ပၢင်ႁူပ့်ထူပ်း၊ ပၢင်သွၼ် ၵပ်းၵၢႆႇလူၺ်ႈဢၢႆႇထီႇ၊ တွၼ်ႈတႃႇၽူႈၶဝ်ႈၸႂ် ပၢႆးၶွမ်ႇၽိဝ်းထိူဝ်ႇ။
႓. တေၶတ်းၸႂ် ႁႂ်ႈပူၵ်းပွင်လႆႈ ႁူင်းႁဵၼ်းၽၢႆႇၽိုၵ်းသွၼ်ပၼ် ပၢႆးၶွမ်ႇၽိဝ်းထိူဝ်ႇ။
ၼႃႈၵၢၼ် ၼႂ်းပီႊ 2014
႑. တႃႇၸၼ်ပိူင်ၽွတ်ႈၸုမ်း SIIT (Constitution)
႒. တႃႇၶူင်သၢင်ႈႁဵတ်းဢွၵ်ႇပၼ် Browser တႆး ဢၼ်တေၸႂ်ႉလႆႈ ZawgyiTai လႄႈတင်း Unicode ႁူမ်ႈၵၼ်
႓. တႃႇသိုပ်ႇႁဵတ်း Wikipedia တႆး
႔. တႃၶူင်သၢင်ႈႁဵတ်းဢွၵ်ႇ App တႃႇၽိုၵ်းသွၼ် လိၵ်ႈတႆး
႕. တႃႇပိုတ်ႇပၼ် ပၢၼ်သွၼ်ၶွမ်း (Basic & Advanced Course)
႖. တႃႇတႅမ်ႈဢွၵ်ႇ ပပ်ႉတိုဝ်းၵမ်ၵၢၼ်ႁဵၼ်း IT
႗. တႃႇပိၼ်ႇၽႃႇသႃႇႁဵတ်း Localization ဢၼ်ပဵၼ် ၶေႃႈၵႂၢမ်းၸႂ့်တိုဝ်း ၼႂ်းၶွမ်း ႁႂ်ႈမၼ်းပဵၼ်ၽၢႆႇတႆးမႃး။


text:
ၵူၼ်းၼုမ်ႇၼေႃႇတႅၼ်းၶိူဝ်း မိူင်းပၼ်ႇ ၸတ်းပွႆးလူင်းပၢင်သွၼ် Computer ပွၵ်ႈၵမ်းႁႅၵ်ႈ
ၸုမ်းၼေႃႇတႅၼ်းၶိူဝ်း “တႆးၵိုင်ႇမိူင်း”လႄႈ “ၽွင်ႇတေးသျိၼ်းၵုၼ်ႁဵင်” ႁူမ်ႈၵၼ်ၸတ်းႁဵတ်း ပွႆးလူင်း ပၢင်သွၼ် Computer ပွၵ်ႈၵမ်းႁႅၵ်ႈ တီႈဝဵင်းမိူင်းပၼ်ႇ ၸိုင်ႈတႆးပွတ်းၸၢၼ်း မီးၽူႈၶဝ်ႈႁူမ်ႈမွၵ်ႈ 30 ၵေႃႉ ။
ဝၼ်းတီႈ 30/09/2016 ၸုမ်းၼေႃႇတႅၼ်းၶိူဝ်း “တႆးၵိုင်ႇမိူင်း”လႄႈ ၽွင်ႇတေးသျိၼ်းၵုၼ်ႁဵင် ႁူမ်ႈၵၼ်ၸတ်းႁဵတ်း ပွႆးလူင်းပၢင်သွၼ် Computer တီႈႁိူၼ်း ၸၢႆးလႅင်းပၢင်ႇ + ၼၢင်းမူၺ်ၽွင် ဝဵင်းမႂ်ႇ ဝဵင်းမိူင်းပၼ်ႇ ၸႄႈတွၼ်ႈလၢင်းၶိူဝ်း ၸိုင်ႈတႆးပွတ်းၸၢၼ်း မီးၽူႈယႂ်ႇၵူၼ်းလူင် ၼႂ်းၵေႃလိၵ်ႈ လၢႆးလႄႈၾိင်ႈငႄႈတႆး ၊ ပႃႇတီႇသိူဝ်ၽိူၵ်ႇ SNDP ၽူႈယႂ်ႇၵူၼ်းလူင်ၼႂ်းဢိူင်ႇဝၢၼ်ႈ၊ ပေႃႈမႄႈလုၵ်ႈ ႁဵၼ်းၵူၼ်းၼႂ်းပိုၼ်ႉတီႈ ဢိၵ်ႇၶူးသွၼ်လႄႈလုၵ်ႈႁဵၼ်းၶဝ်ႈႁူမ်ႈ 30 ၵေႃႉ ။
ၸၢႆးပူဝ်ႇပူဝ်ႇလၢႆႇ ၽူႈပွင်ၵၢၼ် ၼႂ်းၸုမ်းၼေႃႇတႅၼ်းၶိူဝ်း “တႆးၵိုင်ႇမိူင်း” လၢတ်ႈဝႃႈ- “ ယိၼ်းၸူမ်း ယႂ်ႇၼမ်ထိုင် ၵူႈၵေႃႉဢၼ်လႆႈၸွႆႈထႅမ်ၵူႈလွင်ႈသေ ၶိုင်သၢင်ႈႁၢင်ႈပွင်ပဵၼ်မႃး ပၢင်သွၼ် Computer တေႃႇပေႃး ယဝ်ႉတူဝ်ႈၵႂႃႇလီငၢမ်း လိူဝ်ၼၼ်ႉ မိူဝ်းၼႃႈမႃးၵေႃႈ ၶႂ်ႈႁႂ်ႈၽူႈယႂ်ႇၵူၼ်းလူင်ၸွႆႈၶိုင် ၸတ်းႁဵတ်းပၢင်သွၼ်ၸိူင်ႉၼႆထႅင်ႈသေၵမ်း ” ဝႃႈၼႆ ။
လုင်းၸၢႆးမူဝ်ၵီႈ ႁူဝ်ပဝ်ႈပႃႇတီႇသိူဝ်ၽိူၵ်ႇ ဝဵင်းမိူင်းပၼ်ႇ လၢတ်ႈဝႃႈ “ပၢင်သွၼ်ၸိူင်ႉၼႆၼႆႉ ဢမ်ႇတွၼ်ႉယၢမ်ႈမီးမႃး သေပွၵ်ႈ ၼင်ႇႁိုဝ်မိူဝ်းၼႃႈတေၶိုၼ်ႈယႂ်ႇမႃးၼၼ်ႉ ႁႂ်ႈၵူၼ်းၼုမ်ႇဢွၼ် ၵၼ်သိုပ်ႇၶတ်းၸႂ်ၵႂႃႇ သေၵမ်း ” ဝႃႈၼႆ ။
ၼၢင်းလႃႉဝႅင်း လုၵ်ႈႁဵၼ်း Computer ဢၼ်မႃးၶိုၼ်ႈႁဵၼ်းၼၼ်ႉ လၢတ်ႈဝႃႈ - “ ဢၼ်လႆႈမႃးၶိုၼ်ႈႁဵၼ်းၼႆႉ ပဵၼ်ဢၼ်မီးၽွၼ်းလီတႄႉတႄႉၶႃႈ လႆႈတၢင်းႁူႉလွင်ႈၶွမ်ႊယဝ်ႉၵေႃႈ မီးတၢင်းသိူဝ်းၸႂ် လႆႈဢူၺ်း ၵေႃႉမႂ်ႇ ဢမ်ႇဝႃႈယူႇဝၢၼ်ႈလႂ်မိူင်းလႂ်ၵေႃႈ လႆႈၵပ်းသိုပ်ႇၵၼ် ပဵၼ်ဢၼ်ယိၼ်းၸူမ်းတႄႉၶႃႈ ယဝ်ႉၵေႃႈ ၶႂ်ႈၾၢၵ်ႇထိုင် ဢူၺ်းၵေႃႉၶဝ်ဝႃႈ ယႃႇယွမ်းၵၢၼ်ႉ ႁႂ်ႈဢွၼ်ၵၼ်လဵပ်ႈႁဵၼ်းတၢင်းႁူႉ တၢင်းႁၼ်ၼမ်ၼမ်သေၵမ်း” - ဝႃႈၼႆ ။
ပၢင်သွၼ်ၶွမ်ႊၼႆႉ တႄႇဝၼ်းတီႈ 01-30 / 09/2016 ၶၢဝ်းတၢင်း 1 လိူၼ် ပူင်သွၼ်ပၼ် ပိုၼ်ႉထၢၼ်ၵၢၼ်ႁဵၼ်းလွင်ႈၶွမ်ႊ Basic Computer Training ၶူးပူင်သွၼ်ပဵၼ်ၸၢႆး ယွတ်ႈၵွၼ်ၼုမ်ႇ၊ ၸၢႆးပူဝ်ႇပူဝ်ႇလၢႆႇ၊ ၸၢႆးမွၼ်းၶမ်း မီးၸုမ်းၵူၼ်းၼုမ်ႇ ၼႂ်းၸႄႈဝဵင်းမိူင်းပၼ်ႇ မႃးၶိုၼ်ႈႁဵၼ်းဢဝ်ၸမ်20 ၵေႃႉ။ ၸတ်းႁဵတ်းၵႂႃႇတီႈ ဝဵင်းမႂ်ႇ ၸႄႈဝဵင်းမိူင်းပၼ်ႇ ၸႄႈတွၼ်ႈလၢင်းၶိူဝ်း ၸိုင်ႈတႆးပွတ်းၸၢၼ်း ။
Tags: General, News


text:
ၾၢင်ႉ လၢႆးၼႆႉတေႁဵတ်းႁႂ်ႈၶေႃႈမုၼ်းၼႂ်းၶိူင်ႈႁဝ်းထုၵ်ႇလၢင်ႉပႅတ်ႈတင်းသဵင်ႈ လႄႈ သင်မီးပၼ်ႁႃသင်ႁဵတ်းႁႂ်ႈၶိူင်ႈၾူၼ်းၵွႆၼႆၸိုင် ၶႃႈႁဝ်းတေဢမ်ႇဢဝ်ပုၼ်ႈၽွၼ်းသင်ၸွမ်း ႁႂ်ႈတတ်းသဵၼ်ႈၸႂ်ႁင်းၵူၺ်း ဢၼ်တေလႆႈႁၢင်ႈႁႅၼ်း Hardware Computer သၢႆ USB Memory Card သႂၢင်းၾႆးႁႂ်ႈမၢၵ်ႈထၢတ်ႈမၼ်းႁႂ်ႈမီး 50% ၶိုၼ်ႈၼိူဝ် Software(တင်းသဵင်ႈ Download လႆႈတီႈၼႆႈ) Odin3_v3.11.1.exe samsung-sm-j710f-6.0.1-nodmv.tar twrp-3.0.2-1-j7xelte.img.tar UPDATE-SuperSU-v2.76-20160630161323.rar Samsung-Usb-Driver-v1.5.61.0.exe ပေႃးၻၢဝ်းလူတ်ႇမႃးယဝ်ႉႁႂ်ႈ…Read More
Category Archives: လၢႆး ROOT
ၻၢဝ်းလူတ်ႇဢႅပ်ႉတႃႇ Root မၼ်းတီႈၼႆႈ


text:
26/8/57
တူဝ် Root ၵျၢင်ႇသုတ်း
1/8/57
လွင်ႈတၢင်း 15 ၶေႃႈ ဢၼ်ၸၢင်ႈႁဵတ်းႁႂ်ႈၾဵတ်ႉၿုၵ်ႉၸဝ်ႈၵဝ်ႇ ဢမ်ႇၸႂ်ႉၵၢၼ်လႆႈ
1. ၸႂ်ႉတိုဝ်းၸိုဝ်ႈပွမ်
ၾဵတ်ႉၿုၵ်ႉၼႆႉ တိုၵ်းသူၼ်းႁႂ်ႈၵူႈၵေႃႉ ၸႂ်ႉတိုဝ်းၸိုဝ်ႈဢၼ်တႄႉၽႂ်မၼ်းယဝ်ႉ။ ၵူၺ်းၵႃႈ သင်ၸဝ်ႈၵဝ်ႇၸႂ်ႉတိုဝ်းၸိုဝ်ႈပွမ်ၸိုင် လူဝ်ႇလႆႈႁဵတ်းႁႂ်ႈမိူၼ်ၼင်ႇၸိုဝ်ႈတႄႉယဝ်ႈ။
2. ၽူသ်တ်ႉသႂ်ႇၼႂ်းၼႃႈၾဵတ်ႉပိူၼ်ႈၼမ်ၼႅၼ်ႇ
သင်ဢဝ်လိၵ်ႈ ႁိုဝ် ၶႅပ်းႁၢင်ႈ ၵမ်းၵမ်းလူင်းသႂ်ႇၼိူဝ်ၼႃႈၾဵတ်ႉပိူၼ်ႈၼမ်ၼႃႇၸိုင် ၾဵတ်ႉၿုၵ်ႉတေထၢင်ႇဝႃႈ ၸဝ်ႈၵဝ်ႇဢမ်ႇၸႂ်ႈၵူၼ်း၊ ပဵၼ်ဝႆးရၢတ်ႉ ၼႆသေ ၸၢင်ႈထိုပ်ႇၸဝ်ႈၵဝ်ႇဢွၵ်ႇပႅတ်ႈယဝ်ႈ။
3. ဢမ်ႇႁူႉၸၵ်းၵေႃႈ Add ပိူၼ်ႈၼမ်ၼႅၼ်ႇ
ၼိုင်ႈဝၼ်းၼိုင်ႈဝၼ်းၼႆႉ ၾဵတ်ႉၿုၵ်ႉဢမ်ႇပၼ်ႁဝ်း Add ၼမ်ၵႃႈႁိုဝ်၊ ၼမ်ၼႃႇၵေႃႈ ဢမ်ႇပူၼ်ႉ 50 ၵႂႃႈ။ ပေႃးထိုင်ၶွပ်ႇမၼ်းၸိုင် ၾဵတ်ႉၿုၵ်ႉတေပၼ်ၾၢင်ႉၸဝ်ႈၵဝ်ႇယဝ်ႈ။ သင်သိုပ်ႇ Add တိၵ်းတိၵ်းၸိုင် ၶႃႈဢမ်ႇထၢင်ႇ မၼ်းပဵၼ်လွင်ႈလီ။ ထႅင်ႈပိူင်ၼိုင်ႈ ဢၼ်ၸဝ်ႈၵဝ်ႇ Add ၵႂႃႇၼၼ်ႉ သင်ပိူၼ်ႈဢမ်ႇႁပ်ႉသေဢမ်ႇၵႃး သမ်ႉပၢႆတၢင်ႇလၢတ်ႈဝႃႈ ဢမ်ႇႁူႉၸၵ်းၼႆၸိုင် ယိုင်ႈၶႅၼ်းၼႃႇ ၸဝ်ႈၵဝ်ႇယဝ်ႉ။
4. ၵမ်းၵမ်းၽူသ်တ်ႉ လိၵ်ႈ ႁိုဝ်ၶႅပ်းႁၢင်ႈ ဢၼ်ၵဝ်ႇဢၼ်လဵဝ်ယူႇတိၵ်းတိၵ်း
လွင်ႈၼႆႉၸိုင် တေႁဵတ်းႁႂ်ႈ ၾဵတ်ႉၿုၵ်ႉထၢင်ႇထိူမ်ဝႃႈ ၸဝ်ႈၵဝ်ႇပဵၼ် spam ၼႆသေ ၸၢင်ႈဢိုတ်းပႅတ်ႈ ၾဵတ်ႉၸဝ်ႈၵဝ်ႇၵမ်းလဵဝ်ယဝ်ႉ။
5. ႁဵတ်း poke ပိူၼ်ႈၼမ်ၼႅၼ်ႇ
ၸႂ်ႈႁိုဝ်ဢမ်ႇၸႂ်ႈတႄႉ ဢမ်ႇၸၢင်ႈဝႃႈ။ ၶဝ်ဝႃႈ ပေႃးၸဝ်ႈၵဝ်ႇႁဵတ်း poke ပိူၼ်ႈၼမ်ၼႅၼ်ႇၵေႃႈ ၾဵတ်ႉၸဝ်ႈၵဝ်ႇ ၸၢင်ႈထုၵ်ႇဢိုတ်းပဵတ်ႈၼႆ။
6. ၾဵတ်ႉၸဝ်ႈၵဝ်ႇ ၸၢင်ႈပဵၼ်ၶဵၼ်တေႃႇၾဵတ်ႉတၢင်ႇၵေႃႉ
သင်ၸဝ်ႈၵဝ်ႇ လႃႈလီႈၶဝ်ႈၵႂႃႇတီႈ link ၵူႈတီႈၵူႈဢၼ်ၸိုင် ၸၢင်ႈၺႃးမႅင်းဝႆးရၢတ်ႉသ် ယဝ်ႉ။ ၾဵတ်ႉဢၼ်ၺႃးဝႆးရၢတ်ႉၼၼ်ႉ ၸၢင်ႈၵႂႃႇၵဝ်းၾဵတ်ႉၶွင်ၵူၼ်းတၢင်ႇၵေႃႉယဝ်ႉ။ ၵွပ်ႈပိူဝ်ႈၼႆ သင်ၾဵတ်ႉၸဝ်ႈၵဝ်ႇၺႃးဝႆးရၢတ်ႉၸိုင် ၸၢင်ႈထုၵ်ႇဢိုတ်းၵႂႃႇပႅတ်ႈလႆႈၵူႈၶၢဝ်းယၢမ်းယဝ်ႉ။
7. ပၼ် like ပိူၼ်ႈၼမ်ၼႅၼ်ႇ
ၸႂ်ႈႁိုဝ်ႈ ဢမ်ႇၸႂ်ႈႁိုဝ် ဢမ်ႇၸၢင်ႈဝႃႈ၊ တူဝ်ၶႃႈၵေႃႈပႆႇယၢမ်ႈၺႃးသေပွၵ်ႈ။ ၼိုင်ႈဝၼ်း ပၼ် like ပိူၼ်ႈလႆႈ ထိုင်လၢႆပွၵ်ႈ ၶႃႈဢမ်ႇႁူႉတႅတ်ႈၼႅတ်ႈ။
8. လၢႆးၸၢႆႇငိုၼ်း လီထၢင်ႇထိူမ်
သင်ဝႃႈၸဝ်ႈၵဝ်ႇဢဝ် credit card သေ သိုဝ်ႉၶွင်၊ သိုဝ်ႉၵဵမ်း ၼိူဝ်ၾဵတ်ႉၿုၵ်ႉၸိုင် ၸိုဝ်ႈ credit card လႄႈ ၸိုဝ်ႈၾဵတ်ႉၿုၵ်ႉၸဝ်ႈၵဝ်ႇ တေလႆႈမိူၼ်ၵၼ်ယဝ်ႈ။ သင်ဢမ်ႇမိူၼ်ၸိုင် ၾဵတ်ႉၸဝ်ႈၵဝ်ႇ ၸၢင်ႈဢိုတ်းၵႂႃႇပႅတ်ႈလႆႈၵူႈၶၢဝ်းယၢမ်း။
9. ၾဵတ်ႉၸဝ်ႈၵဝ်ႇ မီးလွင်ႈၵဵဝ်ႇၶွင်ႈၵၼ်တင်းမုၵ်ႉၸုမ်းဢၼ်လီထၢင်ႇထိူမ်
သင်ၾဵတ်ႉၸဝ်ႈၵဝ်ႇ မီးလွင်ႈၵဵဝ်ႇၶွင်ႈ မိူၼ်ၼင်ႇမုၵ်ႉၸုမ်းၵေႃႇၵၢၼ်ႁၢႆႉ၊ ၸုမ်းၵႃႉယႃႈ၊ ၵႃႉၵူၼ်းၸိူဝ်းၼႆႉၸိုင် ၸၢင်ႈဢိုတ်းပႅတ်ႈၵႂႃႇလႆႈၵူႈၶၢဝ်းယၢမ်းယဝ်ႉ။
10. မီးၾဵတ်ႉၿုၵ်ႉ ၼမ်လိူဝ်ၼိုင်ႈဢၼ်
ၾဵတ်ႉၿုၵ်ႉၼႆႉ မၼ်းၶႂၢင်းပၼ်ဝႆႉ ၼိုင်ႈၵေႃႉ တေလႆႈမီးၾဵတ်ႉၼိုင်ႈဢၼ်ၵူၺ်း။ ၵွပ်ႈပိူဝ်ႈၼႆ သင်မီးသွင်ဢၼ်ၸိုင် ဢတႃႇဢၼ်ၼိုင်ႈ ၸၢင်ႈဢိုတ်းပႅတ်ႈၵႂႃႇလႆႈ ၵူႈၶၢဝ်းယၢမ်းယဝ်ႉ။
မၼ်းႁူႉလႆႈၸိူင်ႉႁိုဝ် ဝႃႈၸဝ်ႈၵဝ်ႇၸႂ်ႉၾဵတ်ႉၿုၵ်ႉသွင်ဢၼ် ၼႆၸိုင် - ၾဵတ်ႉပုၵ်ႉၼႆႉ ပႃးဝႆႉ ပရူဝ်းၵႅမ်း ဢၼ်ဝႃႈ face recognizer ဢၼ်ၸၢင်ႈတွင်းဝႆႉၼႃႈၵူၼ်းၼၼ်ႉယဝ်ႈ။ သင်ဝႃႈ ၸဝ်ႈၵဝ်ႇၸႂ်ႉၾဵတ်ႉသွင်ဢၼ်၊ သမ်ႉသႂ်ႇၶႅပ်းႁၢင်ႈမိူၼ်ၵၼ်၊ တီႈယူႇ ip ၵေႃႈ သမ်ႉပဵၼ်တီႈလဵဝ်ၵၼ် ၼႆၸိုင် တမ်းၸႂ်လႃႈ ဢတႃႇဢၼ်ၼိုင်ႈ ဢမ်ႇယူႇႁိုင်သႄႈ။
11. ၾဵတ်ႉၿုၵ်ႉၼႆႉ ႁဵတ်းဝႆႉတွၼ်ႈတႃႇၵူၼ်းၵူၺ်း
သင်ၸဝ်ႈၵဝ်ႇသမ်ႉ ႁၵ်ႉမႃၸဝ်ႈၵဝ်ႇၼႃႇလႄႈ ၶႂ်ႈႁဵတ်းပၼ်ၾဵတ်ႉၿုၵ်ႉမႃၸဝ်ႈၵဝ်ႇၼႆၸိုင် ဢမ်ႇလႆႈ။ တေထုၵ်ႇဢိုတ်းၵႂႃႇပႅတ်ႈၵမ်းလဵဝ်ယဝ်ႉ။
12. ၸႂ်ႉတိုဝ်းဝၼ်းၵိူတ်ႇ ဢၼ်လီထၢင်ႇထိူမ်
သင်ၸဝ်ႈၵဝ်ႇၸႂ်ႉဝၼ်းၵိူတ်ႇမိူၼ်ၼင်ႇ 1/1/1910 ၼႆၸိုင် ဢမ်ႇလီယုမ်ႇသေဢိတ်း။ ၵွပ်ႈၼႆ ၸိူင်ႉၼႆၵေႃႈ ၸၢင်ႈႁဵတ်းႁႂ်ႈၾဵတ်ႉၸဝ်ႈၵဝ်ႇ ဢိုတ်းၵႂႃႇပႅတ်ႈလႆႈ။
13. ဢဝ်ၶိူရ်ႈၶွင် ဢမ်ႇၼၼ်ၶႅပ်းႁၢင်ႈ ဢၼ်တေၸၢင်ႈတုမ်ႉတိူဝ်ႉပိူၼ်ႈၼၼ်ႉ လူင်းၼႂ်းၾဵတ်ႉ
14. ဢဝ်ၶိူင်ႈၶွင် ဢမ်ႇၼၼ်ၶႅပ်းႁၢင်ႈ ဢၼ်ဢမ်ႇလႆႈၶႂၢင်းၸဝ်ႈပိူၼ်ႈၼၼ်ႉ လူင်းၼႂ်းၾဵတ်ႉ
15. ထုၵ်ႇပိူၼ်ႈ Report ၸဝ်ႈၵဝ်ႇၼႃႇၼႅၼ်ႇ။
မိူဝ်ႈၼႆႉၵူၺ်း ၶႃႈလႆႈထွၼ်ဢွၵ်ႇပႅတ်ႈ ႁူၺ်းၵေႃႉ 21 ၵေႃႉ၊ ၵွပ်ႈပိူဝ်ႈၾဵတ်ႉၶဝ် လႆႈထုၵ်ႇဢိုတ်းၵႂႃႇ ပႅတ်ႈယဝ်ႉလႄႈ ၸင်ႇလႆႈထွၼ်ဢွၵ်ႇပႅတ်ႈယဝ်ႉ။ ယွၼ်ႉၼႆလႄႈ ၸင်ႇလႆႈတႅမ်ႈလွင်ႈၼႆႉ လူင်းပၼ်တီႈၼႆႈ။ ဢၢၼ်ႇတူၺ်းၶေႃႈမုၼ်းတၢင်းၼိူဝ်ၸိူဝ်းၼႆႉသေ ႁႂ်ႈမေႃငိူင်ႉဝႄႈ ၽႂ်မၼ်းသေၵမ်း။
ၾႃ ၶွၼ်း ( N.W )
ถูกใจถูกใจ · · แชร์
ၶိူဝ်းတိုၼ်းလႅင်း ႁိူၼ်းႁူမ်ႈႁၵ်ႉ, ၵတ်ႉၵႃႈ ၶႅၼ်ၶႄႈ, Khun Sai Mong และ คนอื่นอีก 36 คน ถูกใจสิ่งนี้
สุริยา คำคุณ postဢၼ်ၼႆႉ ပၼ်တင်းႁူႉတွၼ်ႈတႃႇၶႃႈႄတႉႄတႉၶႃႈ
17 มีนาคม เวลา 18:28 น. · ถูกใจ · 3
ၼွင်ႉပီး သီလၢဝ် ၸူမ်းယဝ်ႉၶႃႈ တီႈပၼ်တၢင်းႁူႉၸိူင်ႉၼႆ
17 มีนาคม เวลา 18:43 น. · ถูกใจ · 2
หอมแก้ว แก้ว ၶွပ်ႈၸ်ႂယႂ်ႇၼမ် တီႈၾၢင်ႉၵၼ်ၶႃႈ
17 มีนาคม เวลา 19:17 น. · ถูกใจ · 1
ၸၢႆးဢွၼ်ႇမိူင်းဝၢၼ်ႈၸၢမ်လီ ႁၵ်ႉတႆး ငိၼ်းၸူမ်းေတႉေဢႃႈတီႈပီႈၸၢႆးလူင်ႁဝ်းၶႃႈမႃးလၢတ်ႈပၼ်ၾၢင်ႉၸူိင်ႉၼႆ
17 มีนาคม เวลา 22:55 น. · ถูกใจ · 1
Khun Sai Mong ယိၼ်းၸူမ်းယႂ်ႇၼမ်ၶႃႈတီႈသပ်းလႅင်းႄၼႇ
17 มีนาคม เวลา 23:15 น. · ถูกใจ
Youd Pha ၶႃႈတေႉမီလၢႆဢၼ် ဢဝ်ဝႆႉတႃႇႁေႉၵႅတ်ႇၶႄ ၼႃႈလႄႈၸုမ်းဢၼ်ႁဝ်းတင်ႈၼၼ်ႉ မိူဝ်ႈၽွင်း ၾဵတ်းဢၼ်ႁဝ်းၸႂ်ႉယူႇထုၵ်ႇpoke
18 มีนาคม เวลา 0:33 น. · ถูกใจ · 1
ၸၢႆးၸၼ်လႅင်း ၵွျၵ်းႄမး ယိၼ်းၸူမ်းၶွပ်ႈၸႂ်ယႂ်ႇၼမ်ႄတႉၶႃႈ ပီႈၸၢႆးလူင်ႁဝ်း
18 มีนาคม เวลา 8:09 น. · ถูกใจ · 1
Yerng Terngfa ၸူိင်ႉၼႆယဝ်ႉ ပိူၼ်ႈႁွင်ႉဝႃႈ တၢင်းႁူႉၼမ် တၢင်းႁၼ်ၵႂၢင်ႈ။ မီးၽွၼ်းလီေတႃႇၵူၼ်းၵူႈသႅၼ်း ၵူႈပၢၼ်တႄႉယဝ်ႉ။ ယိၼ်းၸူမ်းထိုင် ပီႈၸၢႆးလူင်ႄတႉယဝ်ႉ။
24 กรกฎาคม เวลา 23:41 น. · ถูกใจ
Mr-Moon On ၼၼ်ႉ ၼၼ်ႉ မီဢူၺ်းၵေႃႉၵမ်ႈၽွင်ႈ ၵႆႉၵႆႉဝႃႈၽဵတ်ႉၵွႆ ယွၼ်ႉၸိူဝ်းၼႆႉၵႂႃႈ
24 กรกฎาคม เวลา 23:49 น. · ถูกใจ · 1
Saitromkhare Sainanda Laikha တေၸႂ်ႉမႃးမီးႁူၵ်းပီယဝ်ႉ လွင်ႈလီတေႉႁၼ်မိူဝ်ႈဢၢၼ်ႇလႆႈလိၵ်ႈတႆးၼႆႉယဝ်ႉ ယုၵ်ႉယွင်ႈ ၼပ်ႉယမ်ၽူႈၶတ်းၸႂ်ၵူႈၵေႃႉၶႃႈ။
25 กรกฎาคม เวลา 0:41 น. · ถูกใจ
ၼွင်ႉလၢဝ် သၢဝ်တႆး ယိၼ်းၸူမ်းတေႉၶႃပၼ်တၢင်းႁၼ်ထုိင်
25 กรกฎาคม เวลา 2:06 น. · ถูกใจ
Sai Naung ငိၼ်းၸူမ်းၼမ်"ၶႃႈ ပ ၸ လ
25 กรกฎาคม เวลา 16:15 น. · ถูกใจ


text:
30/8/56
လွၵ်းလၢႆးၵႄႈပၼ်ႁႃ တူၺ်းၾွၼ်ႉတႆးဢမ်ႇလႆႈ
23/8/56
လၢႆးမူၼ်ႉမေးၶီးၿွတ်ႇတႆး android
ထႅပ်ႇၿလဵတ်ႇ android ၼၼ်ႉၶႃႈ ၵွပ်ႈဝႃႈမီးၽူႈသူၼ်ၸႂ်ၶႂ်ႈႁူႉလၢႆးမၼ်း ၵၢၼ် re application ၼႆႉ
ဢမ်ႇၸႂ်ႉလၢႆးၶိုင်သၢင်ႈၶီးၿွတ်ႇဢွၵ်ႇမႃးမႂ်ႇ ၵူၺ်းၵႃႈပဵၼ်လၢႆးဢဝ်ၶီးၿွတ်ႇဢၼ်ႁဝ်းၸႂ်ႉတိုဝ်းယူႇၼၼ်ႉ
မႃးမူၼ်ႉမေးႁႂ်ႈမၼ်းထုၵ်ႇၸႂ်ႉၸဝ်ႈၵဝ်ႇႁၢင်းၵူၺ်းၼၼ်ႉၶႃႈ မိူဝ်းၼႃႈမႃးသင်ဝႃႈၶႃႈႁဝ်းႁူႉလၢႆးၶူင်သၢင်ႈ
မၼ်းလီလီၼႆၸိုင် တေသိုပ်ႇသပ်းလႅင်းလၢတ်ႈၼေၵၼ်ၵႂႃႇ မိူဝ်ႈၼႆႉႁဝ်းႁူႉမွၵ်ႈၼႆႉၵူၺ်း ၵေႃႈတေ
သပ်းလႅင်းၵႂႃႇၸွမ်းဢၼ်တီႈလႆႈႁူႉမႃးၼၼ်ႉၶႃႈ
ေတလႆႈႁၢင်ႈႁႅၼ်းပြူဝ်းၵြႅမ်းလႄႈၾၢႆးလ်းမၼ်းၸွမ်းၼင်ႇပႃႈတႂ်ႈၼႆႉၶႃႈ
1. Program APK manager v.4.9 တဵၵ်း >>Download<< တီႈၼႆႉ
2. file application keyboard ပဵၼ်ၶီးၿွတ်ႇတႆးဢႅၼ်းၻရွႆးၶႃႈ တဵၵ်း >>Download<< တီႈၼႆႉ ဢမ်ႇၼၼ်ၵေႃႈပေႃးၸဝ်ႈၵဝ်ႇမီးၶီးၿွတ်ႇဢၼ်လႂ်ထုၵ်ႇၸႂ်ၶႆႈဢဝ်မႃးမူၼ်ႉမေးၼႆၵေႃႈ ၵႂႃႇႁႃၻၢဝ်းလူတ်ႇ
မႃးဝႆႉၵေႃႈလႆႈယူႇ ၵူၺ်းၵႃႈၶီးၿွတ်ႇမၢင်တူဝ်တႄႉမၼ်းဢမ်ႇပၼ်ႁဝ်း re compile ၵူၼ်းၶိုင်သၢင်ႈမၼ်း
တေႁေႉၵင်ႈဝႆႉၵေႃႈဢမ်ႇႁူႉ application android ၼၼ်ႉမီးၸိုဝ်ႈၻွတ်ႇ *.apk ၶႃႈ ၵႂႃႇႁႃၻၢဝ်းလူတ်ႇ
လႆႈၸွမ်းလၢႆလၢႆဝဵပ်ႉယူႇ
လၢးႆမူၼ်ႉမေးမၼ်း
(1) တႅၵ်ႇၾၢႆးလ် apk manager.rar ဢွၵ်ႇမႃး တေႁၼ် folder လႄႈ file တၢင်းၼႂ်းမၼ်းမီးယူႇၸိူင်ႉၼႆႉ
(2) copy ဢဝ်ၾၢႆးလ် zawgyi_shan_keyboard.apk ၵႂႃႇဝၢင်းဝႆႉၼႂ်း folder > place-apk-here-for-modding
(3) double click တီႈၾႆၢးလ် Script တေႁၼ်ၶွမ်းမၢၼ်ၶွမ်း ၻွတ်ႉၽူတ်းၶိုၼ်ႈမႃး ပိုၼ်ႉလင်သီလမ် တူဝ်လိၵ်ႈၶဵဝ်ၶဵဝ်ဝႆႉ သိုပ်ႇၼၼ်ႉၵေႃႈတဵၵ်းတူဝ်ၼပ်ႉ 22 ယဝ်ႉၵေႃႈ enter မၼ်းတေပဵၼ်ၵၢၼ်လိူၵ်ႈဢဝ် project မၼ်း
(4) တဵၵ်းတူဝ်ၼပ်ႉ 1 ယဝ်ႉေၵႃႈ enter ပဵၼ်ၵၢၼ်လိူၵ်ႈဢဝ် project မၼ်း
(6) ၵမ်းၼႆႉေၵႃႈေယႃႈလူင်းဝႆႉလႆႈယဝ်ႉ ဢမ်ႇၼၼ်ေၵႃႈပိၵ်ႉပြူဝ်းၵြႅမ်းမၼ်းလႆႈယဝ်ႉ ေပႃးသင်ဝႃႈႁဝ်းၶဝ်ႈ
ၵႂႃႇႄၵႈၶႆၶူတ်ႉၼႂ်း project keyboard မၼ်းယဝ်ႉၼႆၸိုင် ႁဝ်းၸင်ႇၵွႆႈႁွင်ႉမၼ်းၶိုၼ်ႈမႃးထႅင်ႈေၵႃႈလႆႈယူႇ။
(7) ၵမ်းၼႆႉႁဝ်းၶဝ်ႈၵႂႃႇမူၼ်ႉေမးၶူတ်ႉတၢင်းၼႂ်းမၼ်းယဝ်ႈ ၶဝ်ႈၵႂႃႇၼႂ်း folder project ေတႁၼ် folder
zawgyi_shand_keyboard.apk ေပႃႇၶိုၼ်ႈမႃးၾၢႆးလ်ၼိုင်ႈ ေပႃးပႆႇႁၼ် folder ၼႆႉပွင်ႇဝႃႈမၼ်းဢမ်ႇလႆႈ
လူဝ်ႇလႆႈလိုမ်ႉၶိုၼ်းလၢႆးႁဵတ်းမိူဝ်ႈဢွၼ်တၢင်းၼၼ်ႉ။
(8) ၶဝ်ႈၵႂႃႇတူၺ်းၼႂ်းၾူလ်းၻိူဝ်ႈတၢင်းၼႂ်းမၼ်း zawgyi_shan_keyboard.apk > res ေတႁၼ်
ၾူလ်းၻိူဝ်ႈယွႆႈယူႇ
-- ၾူလ်းၻိူဝ်ႈ drawable ပဵၼ်တီႈၵဵပ်းႁၢင်ႈ icon ဢမ်ႇၼၼ်တုမ်ႇဢၼ်ႁဝ်းတဵၵ်းတၢင်းလႆၢေတ
ယူႇၼႂ်းၼႆႉၶႃႈ
-- ၾူလ်းၻိူဝ်ႈ drawable-mdpi ငၢႆးမိူၼ်းတၢင်းသုင်ၼၼ်ႉၶႃႈ
-- ၾူလ်းၻိူဝ်ႈ layout ပဵၼ်တီႈၵဵပ်းၵႃႈ input ဢမ်ႇေပႃးလႆႈသုၵ်းယုင်းၸွမ်းမၼ်းၼမ်
-- ၾူလ်းၻိူဝ်ႈ values ပဵၼ်တီႈၵဵပ်းၵႃႈ string , public , color , setting တၢင်းလႆၢ
-- ၾူလ်းၻိူဝ်ႈ xml ဢၼ်ၼႆႉပဵၼ်တီႈယူႇၶီးၿွတ်ႇၶႃႈ ပဵၼ်ၶူတ်ႉ xml ဢၼ်ႁဝ်းေတၶဝ်ႈၵႂႃႇမူၼ်ႉေမး
ၵမ်ႈၼမ် ႁဝ်းၸၢင်ႈထႅင်ႈလွၵ်းၶီးၿွတ်ႇ လူပ်းလွၵ်းမၼ်း ၶၢႆႉတီႈမၼ်း ေၵႈၶူတ်ႉတၢင်းလၢႆ ယူႇတီႈတၢင်းၼႂ်း
ၼႆႉမူတ်းၶႃႈယဝ်ႈ
(9) ၸၢမ်းၶဝ်ႈၵႂႃႇတူၺ်းၼႂ်းၾူလ်းၻိူဝ်ႈ drawable တူၺ်းဝႃႈတၢင်းၼႂ်းမီးႁၢင်ႈ icon သင်ယူႇလၢႆလၢႆ
ေတႁၼ်ဝႃႈမီးယူႇၼမ်ဝႆႉ တၢင်းႁၢင်ႈၾွၼ်ႉ ႄလႈတုမ်ႇၼဵၵ်းတၢင်းလၢႆ
(10) ၵမ်းၼႆႉၶဝ်ႈၵႂႃႇတူၺ်းၼႂ်းၾူလ်းၻိူဝ်ႈ xml ေတႁၼ်ၾၢႆးလ် xml ၶီးၿွတ်ႇဢၼ်ၸႂ်ႉၼႂ်း app ၼႆႉ
မီးလၢႆဢၼ် သမ်ႉေတတူၺ်းဢၼ်လႂ် ၵမ်ႈၼမ်ႄတႉ ၶဝ်ၵႆႉသႂ်ႉဝႆႉဝႃႈ kb_qwerty ဢမ်ႇၼၼ်ေပႃးမီးပႃး
တူဝ်ယူၵ်ႉ ၸၢင်ႈပဵၼ်ၾၢႆးလ် kb_qwerty_shif မၼ်းယူႇတီႈၽူႈတႅမ်ႈၶူတ်ႉမၼ်းေတတၢင်ႇၸိုဝ်ႈမၼ်း
ဝႃႈႁိုဝ် ၵူၺ်းၵႃႈၾၢႆးလ် xml zawgyi_shand_keyboard ၼႆႉႄတႉတၢင်ႇၸုိဝ်ႈဝႃႈ kbd_mm_vowel
ႁဝ်းေတၶဝ်ႈၵႂႃႇတူၺ်းၶူတ်ႉတၢင်းၼႂ်းမၼ်း
(11) ၶလိၵ်ႉၵႂႃ လိူၵ်ႈလူင်းမႃးတီႈ Edit ႁဝ်းေတတူၺ်းၶူတ်ႉၾၢႆးလ် xml တၢင်းၼႂ်းမၼ်း ဢမ်ႇၼၼ်ေၵႃႈ လိူၼ်ႈလူင်းမႃးတီႈ Edit with Notepad++ မၼ်းၸၢင်ႈပိူတ်ႇၾၢႆးလ်လႆႈလၢႆမဵဝ်း ေပႃးပႆႇမီး notepad++
ေၵႃႈၵႂႃႇႁႃၻၢဝ်းလူတ်ႇမႃးလူင်းဝႆႉ
(12) ေတႁၼ်ဝႃႈၶူတ်ႉ xml လွၵ်းၶီးၿွတ်ႇတႆးၼႆႉမီးယူႇသီႇတႅဝ်း တႅဝ်းသုင်ဝူင်ႈၵၢင်   ေတႃးထိုင်   တၢင်းတႅမ်ႇၼၼ်ႉ ၸႅၼ်ႇလူင်းမႃးေတဢဝ်တၢင်းသၢႆႉၸႅၼ်ႇၵႂႃႇတၢင်းၵႂႃ ေတႁၼ် key android: codes "XXXX" ယူႇသိပ်းတႅဝ်း မၼ်းၸႅၼ်ႇဝႆႉဝႃႈ တူဝ်တီႈၼိုင်ႈၼၼ်ႉပဵၼ်ၶူတ်ႉတႃႇတူဝ် "ၸ" ယဝ်ႈ ၶူတ်ႉ မၼ်းၸမ်ႉ "4325" ဢၼ်ၼႆႉမၼ်းပဵၼ်ၶူတ်ႉတႃႇၾွၼ်ႉတႆးေၸႃးၵျီႇ ၵူၺ်းၵႃႈၶႃႈႁဝ်းသမ်ႉၸႂ်ႉယူႇၼိၶူတ်ႉ တႆးၶႃႈႄလႈ ၶူတ်ႉတူဝ် "ၸ" ဢၼ်ပဵၼ်ယူႇၼိၶူတ်ႉတႆးသမ်ႉ ပဵၼ် 1078 ၶႃႈႄလႈ ၶႃႈႁဝ်းေတသႂ်ႇၶူတ်ႉ တူဝ်ၼႆႉပဵၼ် "0x1078" ဢၢင်ႈဢိင်ယူႇၼိၶူတ်ႉၵမ်းသိုဝ်ႈ ေပႃးပဵၼ်ၾွၼ်ႉေၸႃးၵျီႇတႆးႄတႉ တူဝ် "ၸ" ၼႆႉ ပဵၼ် "aa05" ေပႃးႁဝ်းေတသႂ်ႇၶူတ်ႉမၼ်းၼႆႉေၵႃႈ ေတလႆႈသႂ်ႇ "0xaa05"ေပႃးၶႆႈႁူႉလွၵ်းၶူတ်ႉေၸႃးၵျီႇတႆးမီး မိူၼ်ႁိုဝ် ေတလႆႈၵႂႃႇႁႃၻၢဝ်းလူတ်ႇဢဝ်ပြူဝ်းၵြႅမ်း fontcreator မႃးတူၺ်းၸွမ်း မၼ်းေတႁၼ်ၶူတ်ႉလိၵ်ႈတႆး ၵူႈတူဝ်ယူႇ မၼ်းယၢပ်ႇဢိတ်းၼိုင်ႈ ၵူၺ်းၵႃႈၵွႆႈလဵပ်ႈႁဵၼ်းၵႂႃႇ ၸၢမ်းတူၺ်းၼမ်ၼမ်
(13) တူဝ်ယၢင်ႇဢၼ်ၼႆႉၶႃႈႁဝ်းဢဝ်ယူႇၼိၶူတ်ႉတူဝ် "ၵ" သႂ်ႇဝႆႉတၢင်တႅၼ်း လႆႈသႂ်ႇဝႆႉ "0x1075" ေပႃးၸဝ်ႈ
ၵဝ်ႇၶႂ်ႈဢဝ်တူဝ်လႂ်သႂ်ႇဝႆႉေၵႃႈၵႂႃႇဢဝ်ၶူတ်ႉတူဝ်ၼၼ်ႉမႃးသႂ်ႇတၢင်တႅၼ်းလႆႈၶႃႈ
(14) ဢၼ်ၼႆႉပဵၼ်ၾၢႆးလ် xml ၼင်ႇၵဝ်ႇ ၵူၺ်းၵႃႈဢဝ်ပြူဝ်းၵြႅမ်း Notepad++ ပိုတ်ႇၶိုၼ်ႈမႃး
(15) ၶဝ်ႈၵႂႃႇတူၺ်းၸမ်ၸမ် တီႈပွင်ႇမၼ်း
android:codes="43525" ဢၼ်ႁဝ်းေတသႂ်ႇယူႇၼိၶူတ်ႉမၼ်း
android:popupKeyboard="@xml/popup_1" မိူဝ်ႈႁဝ်းတဵၵ်းတုမ်ႇမၼ်းေတၽူင်ႉဢွၵ်ႇမႃး
android::keyIcon="drawable/m1_1" ၼႆႉပဵၼ်ႁၢင်ႈတုမ်ႇတဵၵ်းတူဝ်လိၵ်ႈမၼ်း မၼ်းၵႂႃႇၸၼ်ဢဝ်
တုမ်ႇတဵၵ်းမၼ်းၼႆႉမႃးတီႈၾူလ်းၻိူဝ်ႈ drawable ဢၼ်ေၼလၢတ်ႈေၼဝႆႉတၢင်းသုင်ၼၼ်ႉ
(16) လူဝ်ႇလႆႈမီးလွၵ်းၸဵင်ယူႇၼိၶူတ်ႉတႆးဝႆႉတွၼ်ႈတႃႇေတဢဝ်ၶူတ်ႉမႃးသႂ်ႇၼႂ်း ေပႃးပႆႇမီးၼႆႉၸိုင် တဵၵ်း
ၻၢဝ်းလူတ်ႇ >>Download<< တီႈၼႆႈ
(17) ၵမ်းၼႆႉေပႃးသင်ဝႃႈႁဝ်းၶႆႈၶၢႆႉ လၢႆႈတုမ်ႇတဵၵ်းမၼ်းၼႆၸိုင် လူဝ်ႇလႆႈၶိုင်ၶႅပ်းႁၢင်ႈမၼ်းဝႆႉ ႁဝ်းၶႃႈႄၼႉၼမ်း ပြူဝ်းၵြႅမ်း Adobe Flash ၶႃႈ မၼ်းသၢင်ႇထုၵ်ႇ ၸႂ်ႉငၢႆႈ ႁဝ်းၸၢင်ႈ export file ပဵၼ် *.png လႆႈၵမ်းၼမ် ၸၢမ်းၸႂ်ႉတူၺ်းၶႃႈ ၶႃႈႁဝ်းေၵႃႈၸႂ်ႉပြူဝ်းၵြႅမ်းၼႆႉယူႇ
လၢႆးမူၼ်ႉေမးၶီးၿွတ်ႇတႆး Android (2) လူပ်းလွၵ်း ထႅင်ႈလွၵ်းၶီးၿွတ်ႇ
လၢႆးလူပ်းပႅတ်ႈလွၵ်းမၼ်း
ၶဝ်ႈၵႂႃႇၼႂ်းၾူလ်းၻိူဝ်ႈ res > xml > ၶလိၵ်ႉၵႂႃ kbd_mm_vowel လိူၵ်ႈဢဝ်လွၵ်းထႅဝ်ဢၼ်ႁဝ်းေတလူပ်း ပႅတ်ႈၼၼ်ႉ တဵၵ်း delete ပႅတ်ႈၶႃႈ ယဝ်ႉေၵႃႈၶိုၼ်းတဵၵ်း delete ဢမ်ႇၼၼ်ေၵႃႈၶိုၼ်းေမးႁႂ်ႈတႅဝ်းမၼ်းၸႅၼ်ႇ
ၵၼ်မိူၼ်ၵဝ်ႇ ေပႃးႁဝ်းႁဵတ်းလၢႆးၼႆႉယဝ်ႉ ပွင်ႇဝႃႈ လွၵ်းၶီးၿွတ်ႇၼၼ်ႉေတႁၢႆၵႂႃႇၼိုင်ႈလွၵ်းယဝ်ႉၶႃႈ ၵူၺ်းၵႃႈ
ေပႃးသင်ဝႃႈႁဝ်းၶႆႈလူပ်းပႅတ်ႈလွၵ်းမၼ်းၼႆၸိုင် ႁႂ်ႈလူပ်းဢွၵ်ႇတႅဝ်းၵၢင်ၵၢင်မၼ်းၼႆႉၶႃႈ ၵွပ်ႈပိူဝ်ႈဝႃႈမၼ်းငၢႆႈ
ဢမ်ႇလႆႈသုၵ်ႇယုင်ႈၸွမ်းၶူတ်ႉတၢင်းၶၢင်ႈသၢႆႉၵႂႃႇမၼ်းၼႆႉၶႃႈ
ေပႃးႁဝ်းလူပ်းပႅတ်ႈလွၵ်းမၼ်းယဝ်ႉေၵႃႈတႅဝ်းမၼ်းေတႁၢႆၵႂႃႇၼိုင်ႈလွၵ်း ဢမ်ႇၼၼ်ေၵႃႈေပႃးၸဝ်ႈၵဝ်ႇ
ၶႂ်ႈလူပ်းပႅတ်ႈလၢႆလွၵ်းေၵႃႈၸၢင်ႈလႆႈယူႇ
ၵမ်းၼႆႈသင်ဝႃႈၸဝ်ႈၵဝ်ႈၶႂ်ႈထႅင်ႈလွၵ်းမၼ်းၼႆေၵႃႈ လိူၵ်ႈဢဝ်တႅဝ်းလႂ်တႅဝ်းၼိုင်ႈဢၼ်ဢမ်ႇၸႂ်ႈတႅဝ်းသၢႆႉၵႂႃ
ယဝ်ႉေၵႃႈလိူၵ်ႈႁူမ်ႇဢဝ်တႅဝ်းမၼ်းဝႆႉယဝ်ႉေၵႃႈ copy ၵႂႃႇဝၢင်း path တီႈၼႂ်းဝူင်ႈဢၼ်ႁဝ်းေတထႅင်ႈသႂ်ႇ
ၼၼ်ႉေၵႃႈလႆႈယဝ်ႉ
ၵူၺ်းၵႃႈေပႃးႁဝ်းထႅင်ႈတႅဝ်းမၼ်းၶဝ်ႈၵႂႃႇၼႆၸိုင် မၼ်းေတၵႂႃႇၽိုတ်ႉတီႈယူႇၵၼ် ၵႃႈေတလႆႈၵႂႃႇေမးသဵတ်ႉ setting button တၢင်းၵႂၢင်ႈလွၵ်းတုမ်ႇမၼ်းတီႈ တူၺ်းဢဝ်တၢင်းသုင်ၾၢႆႇတႂ်ႈ   မၼ်းတႅမ်ႈဝႆႉဝႃႈ <Keyboard android:keyWidth="10.000002%p"
ဢၼ်ၼႆႉမၼ်းသဵတ်ႉဝႆႉတႃႇတၢင်းၵႂၢင်ႈလွၵ်းၶီးၿွတ်ႇမၼ်းယူႇသိပ်းလွၵ်း ေပႃးသင်ဝႃႈမၼ်းမီး 11 လွၵ်းၼႆ
ေၵႃႈေတလႆေၶျႃႉတၢင်းၵႂၢင်ႈမၼ်းလူင်း 100/11 ေတမွၵ်ႈလွၵ်းလႂ် 9.000000%P ၼႆၶႃႈ
ၸၢမ်းႁဵတ်းၸၢမ်းလဵၼ်ႈၵၼ်တူၺ်း မၼ်းဢမ်ႇယၢပ်ႇဢမ်ႇငၢႆႈ မိူဝ်ႈဢွၼ်တၢင်းၶႃႈေၵႃႈဢမ်ႇႁူႉၼင်ႇၵဝ်ႇ
မၼ်းမီးတီႈႁဝ်းၵႆႉလဵပ်ႈႁဵၼ်းၵူၺ်းၶႃႈ
ၶမ်းၸိင်ႇ


text:
Tai Mobile Share
မႂ်ႇသုင်ဢူၺ်းၵေႃႉၶဝ်တၢင်းသဵင်ႈၸိူဝ်းမႃးလႄႇ Tai Mobiles Share ၼႆ့ၶႃႈဢေႃႈ မၼ်းပဵၼ်ဢၼ်ႁူႉႁၼ်ၸိူဝ်းၼၼ်ႉသေၶိုၼ်း ပိုၼ်ၽႄပၼ်ၵူၺ်းၶႃႈဢေႃႈ ဢမ်ႇၸႂ်ႈၽူႈလူင်ႉလႅၼ်ႇၶႃႈ
Sunday, October 30, 2016
Wednesday, June 25, 2014
လၢႆးႁဵတ်း Untethered Jaibreak IOS 7.1.1
ဢၼ်ႁဵတ်းလႆႈ Untethered Jaibreak IOS 7.1.1 ၼႆ့တေႉ ဢၼ်ပဵၼ်ၶိူင်ႈ iDevice မၼ်းၼၼ်ႉ တေပဵၼ်ၸွမ်းၼင်ႇတီႈတႂ်ႈၼႆႉယဝ်ႉ။
iPhone 4s
iPhone 5
Tuesday, April 8, 2014
Epson T60 Printer Resetter
မႂ်ႇသုင်ပီႈၼွင်ႉတႆးၸိူဝ်းမႃးဢႅဝ်ႇ ဝႅပ်ႉသၢႆ မူဝ်ႇပိူဝ်ႇတႆး (မူဝ်ႇပၢႆးတႆး) ယူႇၶႃႈဢေႃႈ မိူဝ်ႈၼႆႉတေႉ တေတၢင်ႇပၼ်လွင်ႈပလိၼ်ႇတႃႇ (Printer) ဢိတ်းၼိုင်ႈ ဝႅပ့်သၢႆႉဢၼ်ၼႆႉပဵၼ်တွၼ်ႈတႃႇ မူဝ်ႇပိူဝ်ႇၽူင်း ၵူၺ်းၼႆသေတႃႉၵေႃႈ ၽူႈၸိူဝ်းၶဝ်ဢႅဝ်ႇတူၺ်းၶဝ်ယူဝ်မၼ်းတေမႅၼ်ႈၵၼ်တင်းယိူင်းဢၢၼ်းသေ ၵိုင်ႉတၢၼ်ႇပေႃးလႆႈၶဝ်ႈတူၺ်း ႁႂ်ႈမီးၽွၼ်းလီၶဝ်ႈတူၺ်းမၼ်းၼၼ်ႉၼႆတီႈၶႃႈဢေႃႈ...
Saturday, April 5, 2014
ၸၢမ်းဝိၼ်ၼႄတူၺ်းၶိူင်ႈဢွၵ်ႇမႂ်ႇ တရူင်း Snoopy တီႈမိူင်း လၼ်ႇတၼ်ႇ
First Look : HTC One M8 လဵပ်ႈႁဵၼ်းတူၺ်း HTC One M8
Wednesday, April 2, 2014
လၢႆးသႂ်ႇၽွၼ်ႉတႆးတီႈၼႂ်းၽူင်းမိၵ်ႈ Samsung Galaxy S4/ S5 / Note 3 ဢဝ်မႃးတီႈၸဝ်ႈတႆးၼုမ်ႇ
မႂ်ႇသုင်ၶႃႈပီႈၼွင်ႉတႆးၸိူဝ်းမႃႈဢႅဝ်ႇဝႅပ်ႉ မူဝ်ႇပိူဝ်ႇတႆးၶႃး.... ပီႈၼွင့်တႆးႁဝ်းၶဝ်ၵေႃႈ ၸိူဝ်းဢၼ်ယိပ်းမိၵ်ႈ Samsung Galaxy Note 3 , Galaxy S3 S4 လႂ်ၸၵႂႃႇ ဢမ်ႇၼၼ် ဢၼ်ၸႂ်ႉတိုဝ်း Android Version 4.2. or 4.3 ၶိုၼ်ႈၼိူဝ်ၸိူဝ်းၼႆႉၼႆၸိုင် ပီႈၼွင့်တႆးႁဝ်းၸိူဝ်းႁၵ်ႉလိၵ်ႈတႆးႁဝ်းၸိူဝ်းၼၼ့်တေၶႂ်ႈဢဝ်ၽွၼ့်တႆးႁဝ်းၶႂ်ႈၸႂ်ႉတိုဝ်းၼႂ်းၽူင်း


text:
ဝၼ်းတီႈ 09- 3-2016 ၸဝ်ႈၶူးလူင် ၸဝ်ႈတိုၼ်းတႆး ၵႅမ်ႁူဝ်ပဝ်ႈသင်ႇၶ မိူင်းၶေႇ တေယေႃးၶိင်း မႃးဢႅဝ်ႇ ၵုင်းထဵပ်ႈ၊ မႃးလဵပ်ႈႁဵၼ်းဝႆႈသႃ ဢွင်ႈတီႈလမ်ႇလွင်ႈ ၵိုၵ်းပိုၼ်း ၽၢႆႇပုတ်ႉထသႃႇသၼႃႇ ၸိုင်ႈထႆး မိူၼ်ၼင်ႇဝတ်ႉၽြႃးသႅင်ၶဵဝ် ဢၼ်ပဵၼ် ဝတ်ႉၸဝ်ႈႁေႃၶမ်း လႄႈၸိူဝ်ႉၶိူဝ်းၶုၼ်ၶဝ် ၵႆႉမႃးႁဵတ်းတႃႇၼ တၢင်းလီ တႃႇသေႇ ၊
Weiterlesen
ပေႃးထိုင်မႃးဝၼ်းထိ 27 လိူၼ်ၽဵပ်ႇပိူဝ်ႇဝႃႇရီႇ 2016 လုၵ်ႈႁဵၼ်းသင်ႇၶတႆး ၸၼ်ႉၸွမ်သင်ႇၶၸိုင်ႈထႆး တေလိူၵ်ႈၵဵပ်းႁူဝ်ပဝ်ႈလႄႈၽူႈပွင်ၵၢၼ်မႂ်ႇ ပွၵ်ႈၵမ်း(12) ၸွမ်းၼင်ႇၽိုၼ်လိၵ်ႈတိုၵ်းသူၼ်း ဢၼ်မူႇၸုမ်းလုၵ်ႈႁဵၼ်းတႆးၸၼ်ႉၸွမ်သင်ႇၶ ၸိုင်ႈထႆးလႆႈပိုၼ်ၽၢဝ်ႇ ဢွၵ်ႇမႃးၼၼ်ႉ မီးၸိူင်ႉၼင်ႇၼႆၶႃႈ
Weiterlesen
ဝၼ်းလိူၼ်သၢမ်မူၼ်း ဢမ်ႇၼၼ်ပႃႇလိႁွင်ႉဝႃႈ ဝၼ်းမႃႇၵပူၸႃႇ ၽႃႇသႃႇရူဝ်းမၼ်းတႅမ်ႈပဵၼ် Magha Puja ပဵၼ်ဝၼ်းလမ်ႇလွင်ႈ ၶိုၵ်ႉတွၼ်းဝၼ်းၼိုင်ႈၼႂ်းသႃႇသၼႃႇပုတ်ႉထၸဝ်ႈႁဝ်းၼႆယဝ်ႉ။ ပေႃးတေမႃးၶူၼ်ႉၶိုၼ်းပိုၼ်း ဝၼ်းလိူၼ်သၢမ်မူၼ်း ၼႆႉ ပဵၼ်မႃးၸိူင်ႉႁိုဝ်ၼႆ
Weiterlesen
မိူဝ်ႈဝၼ်းထိ 20-2-2016 ၶၢဝ်းယၢမ်း 5 မူင်းတေႃႇထိုင် 6 မူင်းၵၢင်ၶမ်ႈ လုၵ်ႈႁဵၼ်းသင်ႇၶၸိုင်ႈထႆး မီးၸဝ်ႈၶူးၵိတ်ႉတသႃႇရ ၽိပႃႇလ လုၵ်ႈႁဵၼ်းၸၼ်ႉ (Ph.D.) ၸၼ်ႉၸွမ် သင်ႇၶမႁႃႇမူင်းၵုတ်ႇ၊ ၸဝ်ႈၶူးတေဝိၼ်ႇတႃႇၽိပႃလ လုၵ်ႈႁဵၼ်းၸၼ်ႉ (Ph.D.) ၸၼ်ႉၸွမ်မႁိတူလ်း ၸဝ်ႈၶူးၺႃႇၼသႃႇမိ ႁူဝ်ပဝ်ႈလုၵ်ႈႁဵၼ်းသင်ႇၶၸိုင်ႈထႆး
Weiterlesen
မိူဝ်ႈဝၼ်းထိ 19-2-2016 ပီႈၼွင်ႉတႆးၽႃၵႄး မိူင်းဢသ်ႉသမ်ႊ ၸိုင်ႈမိူင်းဢိၼ်းတီယႃး၊ လႆႈဢွၼ်ၵၼ်ၶဝ်ႈထႅဝ် ပႂ်ႉလွင်းမွၵ်ႇယႃႈၶဝ်ႈတႅၵ်ႇ ပွင်ပဵၼ်ပတိသၼ်ႇထႃႇရ ၵၢၼ်တွၼ်ႈႁပ်ႉၸဝ်ႈၶူးလူင် သုၶမိၼ်ႇတ (ၸဝ်ႈသုၶမ်း) ၵမ်ႇမထႃၼႃၸရိယ ၸိုင်ႈမိူင်း ႁူမ်ႈတုမ် မျႅၼ်ႇမႃႇ ၊
Weiterlesen
မိူဝ်ႈဝၼ်းထိ 19 လိူၼ် ၽဵပ်ႇပိူဝ်ႇဝႃႇရီႇ 2016 ၸဝ်ႈၶူးလူင် ပႃႇမွၵ်ႉၶတွၵ်ႉတိူဝ်ႇၶမ်းမၢႆ ထမ်ႇမသႃႇမိ ၸဝ်ႈၵႂၼ်းဝတ်ႉ ပုတ်ႉထဝိႁႃရ ဢွၵ်ႉသၾိူတ်ႉ မိူင်းဢင်းၵိတ်း ၊ ၽူႈဢွၼ်ႁူဝ်ၵေႃႇတင်ႈ ၸၼ်ႉၸွမ်ပုတ်ႉထမိူင်းတႆး၊ ဝဵင်းလူင်တူၼ်ႈတီး ၊ ဢွၼ်ဢဝ်လုၵ်ႈၼွင်ႉပွင်ႈပၢႆ ၵမ်ႈၽွင်ႈ ဢဵဝ်ႇယဵမ်ႈၸၼ်ႉၸွမ်လူင်တႃႈၵုင်ႈ၊ ဝဵင်းလူင်တႃႈၵုင်ႈ၊
Weiterlesen
လုၵ်ႈႁဵၼ်းသင်ႇၶတႆးၸိုင်ႈထႆး ၸိူဝ်းလႆႈၶဝ်ႈမႃးႁဵၼ်းဢဝ်တၢင်းမေႃ တီႈမိူင်းထႆး မီးမဵတ်ႉတႃႇဢီးလူၼိူဝ်ပီႈၼွင်ႉတႆး ၸိူဝ်းလႆႈထူပ်းတၢင်းယၢပ်ႇ ၶၢၼ်ၸႂ် ယွၼ်ႉလူၺ်ႈ ပၢင်တိုၵ်း ၼႂ်းၵႄႈၵၢင် တပ်ႉသိုၵ်းၸိုင်ႈတႆး လႄႈ တပ်ႉသိုၵ်းတဢၢင်း တေလူႇ ၶၢမ်ႇ ဝတ်ႉထု ငိုၼ်း တွင်း ဢိၵ်ႇၶဝ်ႈၼမ်ႉတၢင်းၵိၼ် တႃႇမိူဝ်းၸွႆႈထႅမ်ၵူၼ်းထူပ်းၽေး တီႈမိူင်းတႆးၼႆယဝ်ႉ။
Weiterlesen
မိူဝ်ႈဝၼ်းထိ 15 လိူၼ်ၽဵပ်ႇပိူဝ်ႇဝႃႇရီႇ ပီ 2016 ၼၼ်ႉသင်ႇၶႃႇၸဝ်ႈႁူမ်ႈၶဝ်ႈ သတ်ႉထႃးပေႃႈဢွၵ်ႇမႄႈဢွၵ်ႇ ဝၢၼ်ႈမိူင်းယေႃ လႄႈ သတ်ႉထႃးတီႈၸမ်တီႈၵႆ တင်းသဵင်ႈ မွၵ်ႈ 1ႇ000 ၵေႃႉပၢႆ လႆႈမႃးၶဝ်ႈႁူမ်ႈပၢင်ၽဝ်ၶၢပ်ႈတူဝ် ၸဝ်ႈသြႃႇလူင် ဢိင်ႇတႃႇၸႃႇရ ၵမ်ႈၼမ်ႁွင်ႉၸဝ်ႈသြႃႇပီး ၸဝ်ႈၵႂၼ်းဝတ်ႉမိူင်းယေႃ ဢၼ်လႆႈၶဝ်ႈသူၼ်မၢၵ်ႇႁၢၵ်ႈၶမ်းၵႂႃႇ
Weiterlesen
ၵူၼ်းၸၢဝ်းထႆးၵမ်ႈၼမ် ပဵၼ်ၸၢဝ်းပုတ်ႉထၽႃႇသႃႇ ႁူဝ်ပၢၵ်ႇ 90 ပိူဝ်းသႅၼ်ႉ သႃႇသၼႃႇတၢင်ႇဢၼ် မီး 10 ၸႅၵ်ႇဢွၵ်ႇပဵၼ် ဢိသ်လၢမ်ႇ 6 ပိူဝ်းသႅၼ်ႉ ၶရိတ်ႉသျၢၼ်ႇ 3 ပိူဝ်းသႅၼ်ႉ သႃႇသၼႃႇတၢင်ႇဢၼ် သမ်ႉ မီးမွၵ်ႇ 2 ပိူဝ်းသႅၼ်ႉၼႆယဝ်ႉ ယွၼ်ႉၼႆလႄႈ မိူင်းထႆး ၼႆႉၵမ်ႈၼမ်ႁူႉၸၵ်းၵၼ်ဝႃႈ မိူင်းပုတ်ႉထၽႃႇသႃႇ ၼႆယူႇ။
Weiterlesen
ဝၢႆးသေသင်ႇၶၸဝ်ႈဢွၵ်ႇမႃးၼႄၵၢင်ၸႂ်ၵႂႃႇယဝ်ႉ ၸင်ႇလႆႈမီးၶေႃႈလႆႈၸႂ်ႁူမ်ႈၵၼ် ဢၼ်ႁွင်ႉဝႃႈ “သင်ႇၶမတိ” ပုၼ်ႈတႃႇတၢင်ႇထိုင်ၸူးလူင်ပွင်ၸိုင်ႈ ႁႂ်ႈႁဵတ်ႈသၢင်ႈၵႂုႇၵမ်းလဵဝ် မီး 5 ၶေႃႈၼင်ႇပႃႈတႂ်ႈၼႆႉယဝ်ႉ-
Weiterlesen


text:
ၶၢဝ်ႇၵူႈလွင်ႈ
RCSS/SSA ပိုတ်ႇပၢင်ၽိုၵ်းလိုမ်ႉ ၵၢၼ်သွၼ်ၶူး ပွၵ်ႈၵမ်း-2
- Details
- Created on 27 March 2017
- Written by တႆးလွတ်ႈလႅဝ်း
မိူဝ်ႈၼႆႉဝၼ်းထီႉ 27 March 2017 ယၢမ်းၵၢင်ၼႂ် 09:00-မူင်း ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) လႆႈပိုတ်ႇပၢင်ၽိုၵ်းလိုမ်ႉ ၵၢၼ်သွၼ်ၶူး ပွၵ်ႈၵမ်းထူၼ်ႈ-2 ပုၼ်ႈတႃႇပၢႆးပၺ်ႇၺႃႇ ၵႂႃႇတီႈ ႁူင်းႁဵၼ်းၸိူဝ်ႉၸၢတ်ႈ ငဝ်ႈၸိုင်ႈ လွႆတႆးလႅင်း မီးၽူႈၶဝ်ႈႁူမ်ႈ 345-ၵေႃႉ ၼႆယဝ်ႉ။
ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး ၸွမ်သိုၵ်းလူင် ယွတ်ႈသိုၵ်း မွၵ်ႇလၢတ်ႈၶေႃႈၵႂၢမ်း ပိုတ်ႇပၢင်ၵႂႃႇ လူၺ်ႈယိူင်းဢၢၼ်း 3-ၶေႃႈ- 1)ၶႂ်ႈပူင်သွၼ်ၵၢၼ်သွၼ် ၼႂ်းႁူင်းႁဵၼ်း ႁႂ်ႈမိူၼ်ၵၼ်၊ 2)ၶႂ်ႈမီးပႃးၸၼ်ႉၵၢင် ၼႂ်းမိူင်းတႆး လႄႈ 3)ၶႂ်ႈႁႂ်ႈပၢႆးပၺ်ႇၺႃႇၶိုၼ်ႈယႂ်ႇ မႂ်ႇသုင်ၵႂႃႇ၊ ငဝ်းလၢႆးဝၼ်းမိူဝ်ႈၼႆႉ ၶႂ်ႈႁႂ်ႈပဵၼ်တူဝ်ယၢင်ႇလီ၊ ယွၼ်ႉမီး “မ”ႁႃႈတူဝ်လႄႈ ၸင်ႇမီးမႃးလိၵ်ႈတႆးႁူမ်ႈတူဝ် ၵႂၢမ်းတႆးႁူမ်ႈၶေႃႈ၊ လုၵ်ႉတီႈ “မ”ႁႃႈတူဝ်သေ ႁႂ်ႈမီးမႃးႁူင်းႁဵၼ်းၸၼ်ႉၵၢင်ၵႂႃႇ ၼႂ်းမိူင်းတႆး၊ ႁဝ်းလူဝ်ႇမေႃၽႅၼ်မေႃၽိုၵ်း ၽိုၼ်ႉၵႂႃႇလိုမ်ႉၵႂႃႇ ၼႆယဝ်ႉ။
ၵႅမ်ႁူဝ်ပဝ်ႈ-1 ၸွမ်သိုၵ်း ၸၢႆးယီႈ ၵေႃႈလႆႈမွၵ်ႇလၢတ်ႈၶေႃႈၵႂၢမ်းၵႂႃႇဝႃႈ ၵၢၼ်သွၼ်ၼႆႉ- တေမီးလွင်ႈယၢပ်ႇၽိုတ်ႇ ၵူၺ်းတေလႆႈဝႆႉၸႂ်ယၢဝ်း၊ တေမီးယိူင်းဢၢၼ်းသုင်မၼ်ႈ၊ ယိူင်းဢၢၼ်းႁူဝ်ယွႆႈ ႁႂ်ႈမီးပိူင်လဵဝ်ၵၼ်ၵႂႃႇ ၼႂ်းၵၢၼ်သွၼ်၊ ၶူးၼႆႉ ပဵၼ်ၵေႃႉ လီဢွၼ်ႁဵတ်းတူဝ်ယၢင်ႇလီ၊ ၶူးၼႆႉတေလႆႈမီး ၶေႃႈယုမ်ႇယမ် တွၼ်ႈတႃႇၸိူဝ်ႉၶိူဝ်းၸဝ်ႈၵဝ်ႇ တေလႆႈဝႆႉၼမ်ႉၸႂ်ၶႂ်ႈမႄးၶႂ်ႈပူၵ်းပွင် ပၢႆးပၺ်ႇၺႃႇၼႂ်းမိူင်းတႆးႁဝ်းၵႂႃႇ ၼႆယဝ်ႉ။
ၵႅမ်ႁူဝ်ပဝ်ႈ-2 ၸွမ်ႁၢၼ် ၶိူဝ်းငိုၼ်း- 1)ပုၼ်ႈၽွၼ်းလႄႈ ၵၢၼ်သွၼ်၊ 2)ၶၢဝ်းတၢင်းၵၢၼ်သွၼ်၊ 3)ၵၢၼ်သွၼ်လႄႈၶူး လူဝ်ႇမေႃယူႇၵိၼ်ၸွမ်းၵၢၼ် ႁႂ်ႈမီးပၵ်းမီးပိူင် ႁႂ်ႈမီးၵၢၼ်ဢူတ်း ၵၢၼ်ဢွင်ႇပေႉ ၼႆယဝ်ႉ။
ၽူႈၼမ်းၼႂ်း-3 ၸဝ်ႈသိုၵ်း ၸၢႆးငိုၼ်း- ၸိုင်ႈမိူင်းၼိုင်ႈလုၵ်ႈၼႆႉ လွင်ႈၶိုၼ်ႈယႂ်ႇတေမီးယူႇ (3)ၶေႃႈ 1)ပၢႆးပၺ်ႇၺႃႇ၊ ပၢႆးယူႇလီ၊ ပၢႆးမၢၵ်ႈမီး၊ 2)တေလႆႈတူၺ်းသဵၼ်ႈတႃႈ၊ သၢႆတၢင်းလႄႈၾႆးၾႃႉ၊ 3)လွင်ႈယူႇသဝ်းတီႈၼႂ်းမိူင်း လွင်ႈမူတ်းသႂ်၊ ၼမ်ႉၵတ်ႉၶူးၼိုင်ႈၵေႃႉၼႆႉ ႁႂ်ႈၶိုတ်းပဵင်းပိူၼ်ႈ တေလႆႈမီးၼမ်ႉၸႂ် တေလႆႈမီးၼမ်ႉၵတ်ႉ တေလႆႈမီးတၢင်းၶတ်းၸႂ် တဵမ်ထူၼ်ႈ ၼႆယဝ်ႉ။
ၽူႈၸတ်းၵၢၼ် ဢုပ်ႉပိူင်ႇပၢင်သဝ်း ၸဝ်ႈသိုၵ်း ၶိူဝ်းလၢဝ်- 1)ၵၢၼ်ၽိုၵ်းၼႆႉ မိူၼ်ဢၼ်ႁဵတ်းတေႉ မႃးႁူမ်ႈတူဝ်ႁူမ်ႈၸႂ်ၵၼ်၊ 2)ၶေႃႈယိူင်းဢၢၼ်းတူဝ်ၵဝ်ႇ၊ 3)တၢင်းၶတ်းၸႂ်၊ 4)ဢၼ်ႁဝ်းၶႂ်ႈလႆႈၼၼ်ႉ ပဵၼ်ဢၼ်ယၢပ်ႇၵူႈလွင်ႈ တေလႆႈၶၢမ်ႇယၢပ်ႇဢဝ် ၼႆယဝ်ႉ။
ၽႃႇသႃႇၵၢၼ်သွၼ် မီး 5-ႁူဝ်ၶေႃႈသေ ၶူးပူင်သွၼ်မီး 8-ၵေႃႉ၊ ယိူင်းဢၢၼ်းၵၢၼ်သွၼ် ၶႂ်ႈႁႂ်ႈၶူးၵူႈၵေႃႉ ပွင်ႇၸႂ် ငဝ်းလၢႆးၵၢၼ်မိူင်း၊ ၵၢၼ်ပၢႆးပၺ်ႇၺႃႇ ၶွင်ႇသီႇဢဝ်ၶိုၼ်းၸိုင်ႈတႆးသေ ႁဵတ်းသၢင်ႈ ပၢႆးပၺ်ႇၺႃႇ ၸွမ်းၼင်ႇပေႃႇလသီႇ မုၵ်ႉၸုမ်းတမ်းဝၢင်းဝႆႉ ၼႆယဝ်ႉ။
ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး ၸွမ်သိုၵ်းလူင် ယွတ်ႈသိုၵ်း မွၵ်ႇလၢတ်ႈၶေႃႈၵႂၢမ်း ဢိုတ်းပၢင်ပိုတ်ႇၵၢၼ်သွၼ်သေ သင်ႇထိုင်ၸုမ်းၶူးသွၼ် ႁႂ်ႈဢွၼ်ၵၼ် ၾၢင်ႉလွင်ႈပၢႆးယူႇလီ ႁႂ်ႈမီးလွင်ႈလဵပ်ႈႁဵၼ်း ၼၵ်းၼၵ်းၼႃၼႃလႄႈ ႁႂ်ႈမီးၶေႃႈ ယိူင်းဢၢၼ်း။
တႆးလွတ်ႈလႅဝ်း


text:
ၸၼ်ႉၸွမ်ဝဵင်းၵဵင်းမႆႇ ၸိုင်ႈထႆး ၸတ်းပၢင်ပွႆးတႆး 5 ၸၢဝ်းၶိူဝ်း၊ ၸိူဝ်းယူႇသဝ်းၼႂ်းထုင်ႉလိၼ်လၢၼ်ႉၼႃး၊ ဝၼ်းပၢင်ပွႆးၶူပ်းမႅၼ်ႈ ဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈၶူပ်ႇ 68 ပီ။
ဝၼ်းတီႈ 06-07/02/2015 ၼႆႉ ၶၢဝ်းယၢမ်း 09:00-16:30 မူင်း၊ ၾၢႆႇၶူၼ်ႉၶႂႃႉလဵပ်ႈႁဵၼ်း တူင်ႇဝူင်းၵူၼ်းၸၼ်ႉၸွမ်ၵဵင်းမႆႇ တေၸတ်းႁဵတ်းပၢင်ပွႆးၸၢဝ်းၶိူဝ်းတႆး 5 ၸၢဝ်းၶိူဝ်း ၸိူဝ်းယူႇသဝ်းၼႂ်းလိၼ်လၢၼ်ႉၼႃး တီႈႁူင်းႁေႃၾိင်ႈထုင်း (สำนักส่งเสริมศิลปวัฒนธรรม) ၸၼ်ႉၸွမ်ၵဵင်းမႆႇ။ ပၢင်ပွႆးၼႆႉ ႁွင်ႉဝႃႈ “ပွႆးၶူင်ႇၽယႃးႁႃႈတႆး” ၵဵဝ်ႇလူၺ်ႈလွင်ႈၸၢဝ်းၶိူဝ်းတႆး 5 ၶိူဝ်း 1.တႆးလူင်။ 2.တႆးယူၼ်း။ 3.တႆးလိုဝ်ႉ။ 4.တႆးၶိုၼ်။ 5.တႆးယွင်း ၸိူဝ်းၼႆႉ။
ၼႂ်းပၢင်ပွႆး တေမီးၵၢၼ်ၼႄပိုၼ်း၊ ၾိင်ႈငႄႈၾိင်ႈထုင်း ပႃးၸဵမ်လွင်ႈယူႇသဝ်းၵိၼ်သၢင်ႈ ၸၢဝ်းၶိူဝ်းတႆး 5 ၶိူဝ်း။ ၼႂ်းဝၼ်းတီႈ 07/02/2015 တေမီးၽူႈမီးပိုၼ်ႉႁူႉ (ၽူႈလူင်ႉလႅၼ်ႇ) လၢႆၸဝ်ႈ မႃးလၢတ်ႈၶႆႈၼႄလွင်ႈပိုၼ်းတႆး 5 ၸၢဝ်းၶိူဝ်း၊ ပႃးၸဵမ်လွင်ႈၶူဝ်းၼုင်ႈတၢင်းဝႆ၊ လွင်ႈၾိင်ႈငႄႈၾိင်ႈထုင်း မိူၼ်ၼင်ႇ ၵၢၼ်ၵႃႈလၢႆး၊ ၵၢၼ်ႁဵတ်းဝတ်ႉ/ၵျွင်းၽြႃး၊ ၵၢၼ်ႁဵတ်းၶဝ်ႈၽၵ်းတၢင်းၵိၼ် ၸိူဝ်းၼႆႉ။
ပၢင်ပွႆး 5 ၸၢဝ်းၶိူဝ်းတႆး “ပွႆးၶူင်ႇၽယႃးႁႃႈတႆး” ၼႆႉ ၸတ်းမႅၼ်ႈဝၼ်းလဵဝ်ၵၼ်တင်း ဝၼ်းၸိူဝ်ႉၸၢတ်ႈၸိုင်ႈတႆး ၶွပ်ႈၶူပ်ႇ 68 ပီ၊ ၽူႈၶဝ်ႈႁူမ်ႈပၢင်ပွႆးၵေႃႈ တေဢမ်ႇလႆႈသဵင်ႈၵႃႈသဵင်ႈႁူဝ်သင်- ၼႆယဝ်ႉ။